text:
今年都唔知係撞邪定係中左敗家降, 真係連環出事. 尋日無無聊聊行銅鑼灣世貿都會去左Soigne放血. Soigne係我讀緊U既時候已經試過佢隻布甸mask, 記得係幾好用. 不過我一路都係花心大皇, 所以用左兩jars之後無再買翻. 尋日行過見佢有X'mas set出左, 咁又覺得比平時抵, 所以行埋去8下.
行埋去既時候BA比左張X'mas set leaflet我睇:
就係呢張野落我降呀! 因為我都係想買翻個布甸mask, 所以我都係揀左$499個set, 咁睇下實物喇:
因為平時個布甸mask係$680/ 100g. 今次呢個X'mas只要$499就有個100g布甸mask, 所以我都無乜理佢個set既其他野係乜東東lu.
咁呢故事當然未完啦. 我知佢地係有beauty supplement飲 (我讀緊U個期都有個friend飲過佢隻野飲, 但係唔係呢隻喇!), 我又問個BA有乜好, 聽完之後又見佢而家做緊promotion, 我又搬左3盒走 (其中一盒送比我個敗家friend做X'mas present!):
BA話飲左7日都應該會見到d皮膚水份好左, 上妝貼左wor. 咁我就買左3盒 (一盒比friend), 諗住試佢7日先, 如果見到有效, 先再趁佢呢個promotion再入手. 比大家睇埋個 Collagen Express promotion丫:
最後, 我因為差2百令蚊就做到VIP (我諗我太耐無買翻佢地d野, 佢地無左我之前個record lu), BA叫我買多少少野, 因為join左VIP之後買野有折. 咁我諗諗下我屋企去得最快係mask! 所以我問佢有無咩mask好. 佢就recommend納米美白活細胞緊緻面膜比我:
佢原價係$420/ 12pcs, 但係因為而家X'mas promotion, 正價有20% off, 所以我只係比左$336就有12pcs喇. 最後BA都比左個Aquafit Watercream sample比我, 叫我當sleeping mask又得或者敷布甸mask之前打底又得, haha, 又有新野玩!
Soigne隻Collagen Express我已經飲緊喇, 下個星期二就夠7日, 到時再出文同大家share啦.


c: text/html

text:
QR碼
QR碼(英文:Quick Response Code)又叫QR Code,係二維碼嘅一種,1994年由日本Denso-Wave公司發明.QR係英文Quick Response嘅縮寫,即係快速反應嘅意思.QR Code比普通條碼可以儲存更多資料,亦唔需要好似普通條碼噉喺掃描嗰陣需要直線對準掃描器.
組成[編輯]
QR碼呈正方形,只有黑白兩色.喺其中3隻角嗰度有個好似「回」字嘅正方圖案.呢3個係幫助解碼軟體定位嘅圖案,用嘅人唔需要對準,無論以任何角度掃描,資料都可以正確噉讀取.
解讀方式[編輯]
利用30萬畫素以上鏡頭嘅智能電話,配搭手機裏面嘅QR碼解碼軟件,鏡頭對準QR碼大概2秒,解碼軟件會自動解讀QR碼嘅訊息,顯示喺手機螢幕上面.亦有PC版嘅QR碼解碼軟件,畀冇鏡頭嘅電腦或手機直接讀取螢幕上嘅QR碼得到相關資訊.
資料容量[編輯]
主要應用項目[編輯]
QR碼嘅主要應用項目可以分成四類:
- 自動化文字傳輸:通常應用喺文字嘅傳輸,利用快速方便嘅模式,畀人可以輕鬆輸入例如地址,電話號碼,行事曆等,進行咭片,行程資料等嘅快速交換.
- 數碼內容下載:通常應用喺電信公司遊戲同影音嘅下載,喺帳單度印咗相關嘅QR碼資訊畀消費者下載,消費者透過QR碼畀嘅解碼,就能夠輕易連線到下載嘅網頁,下載需要嘅數碼內容.
- 網址快速連結:畀使用者進行網址快速連結,電話快速撥號等.
- 身分鑑別同商務交易:好多公司而家推行緊QR碼防偽機制,利用商品提供嘅QR碼連結到交易網站,完成畀錢程序之後系統發出QR碼用嚟做身分鑑別,應用喺購買入場券,販賣機等.消費者方面,亦開始有企業提供咗商品品牌確認服務,透過QR碼連結到統一驗證中心,去核對商品資料係咪正確,並提供生產履歷畀消費者查詢,消費者能夠更明白商品嘅資訊,除咗能夠杜絕冒牌貨,對消費者嘅購物更多咗一層保護.

robotstxt: allowed

filter: keep


text:
見到出面好多巴打都好灰 話窮向左走向右走冇運行
但係我想講
公屋仔其實都唔一定一世冇出色
我初戀男朋友
當年同佢一齊讀科大 佢讀BBA
我記得佢同我講 佢細細個就死左老母
老豆一個月得8千 仲有個濕勁家姐
住間得250呎既公屋 所以生活其實都好難
例如學校一年一次去旅行 要大家夾錢BBQ 佢差唔多年年都炸病唔去 ,佢家姐就一定會去 仲要問老豆拎幾百蚊
唔係因為冇朋友 而係屋企冇錢比佢去夾
開聖誕Party 佢就要搵D平得黎睇落好貴既禮物黎交換
有時想買本課外書睇都冇錢 要睇就響三聯企3/4個鐘
但係佢都算努力 我聽佢講佢為左練好英文
由中三開始
日日都聽RTHK6點英文新聞 同TBB7點半明珠新聞
日日都響學校圖書館睇SCMP
每日都搵10個自己唔識既字 查字典
如是者 佢由一個英文白痴
到CE英文拎C
到AL英文拎B
佢仲要AL拎3A1B入科大BBA
好可惜畢業前我同佢分左手 (其實都係我衰
)
但係早兩日撞番 一齊飲左杯coffee吹水
原來佢畢業後入左一間都幾大既基金公司 做risk management
果時人工25k一個月
不過大公司 好鬼多politics
三年後 人工都係由25k加到28k
佢想走 於是三年後有機會入左一間細既hedge fund (對沖基金)
人工加到30k一個月 但係bonus唔差 不過第一年就冇佢份(因為係新加入)
佢話入去第二年 人工冇加 都係3皮
bonus有50萬 除番過70k一個月
做左三年後 有另一間hedge fund搵佢過檔
佢見新公司規模大D AUM高D 於是就轉過去
過左新公司 第一年老底50k bonus已經80萬
到第二年 由於個老闆見佢做得幾好 比佢可以make 多d decision
老底都係50k
bonus就去到200萬 即係過200k一個月
到第三年 人工就加到80k
bonus己經去到300萬 已經過300k一個月
如是者佢畢業差唔多10年 人工己經由25k去都300k一個月
我問佢 點解你可以搵錢搵得咁快
佢就話係好彩加少少實力
佢轉第二份工 入到去hedge fund 係有有少少運氣 (果時急請人)
不過佢話 由於佢平時都有留意新聞 個PM問佢關於投資/世界大事 佢都答得幾好
個PM覺得佢有potential 同埋見佢英文對答完全冇問題 所以就請左佢
於是佢入左hedge fund做front office 就一路扶搖直上 錢途無限
最後我問佢仲係咪單身 點知佢啱啱娶左個老婆 仲要係小學同學
個小學同學仲要係當年全班考第一 不過會考12分都冇 好早出左黎做野 而家人工2皮都冇
真人真事 除非佢作大
不過佢而家間hedge fund我都識 我信佢有呢個數
當年讀UST
佢仲係窮向左走向右走
我都同佢拍拖
到今時今日 出左黎做野 我認我係想有個有錢既男朋友
不過問心 如果你係女仔 你會唔會想你男朋友窮


text:
對我而言,今次分享嘅故事其實好夢幻,我從來冇諗過真係有機會咁玩,亦冇諗過阿娜會主動咁樣玩.我一路都深信每個人都有一種根本性對「性」嘅渴望,只係平時有社會嘅道德枷鎖,根本一直未知自己呢一面;當有一日呢道「性」嘅大門喺佢面前打開,佢只要行咗一步,好奇心就會令佢返唔到轉頭.
我如是,阿娜如是.
去完東京呢個趕鴨子旅行之後,我地都認為嗰4日3夜根本就係玩命,根本冇放鬆過,於是我就提出不如又去住一晚酒店.(阿娜同我之間曾經出現過生活壓力嘅問題影響關係,最後我地搵到共識,就係每個月去一次酒店鬆一鬆.)喺呢個壓力又大空間又少嘅城市裡面,得閒上網搵間酒店住返兩日一夜係爽嘅.喺酒店入面做吓健身,游吓水,得閒就去附近行吓街,夜就返房喺個大浴缸一齊浸浴,繼而瘋狂扑嘢;再者,訓醒之後,的而且確有種渡完假嘅輕鬆感覺.
有效率嘅我(特別知道有得扑嘢果陣)神速地訂咗下個週末就去玩一晚.我當然會事先同阿娜講,嗰晚我地不如玩返喺日本未玩嘅SEX TOY,亦如常不停同佢講「不如咁玩」,「你咁著嚟玩就正喇」,而阿娜梗係笑笑口話好啦.
去到當日,阿娜同之前幾次一樣,都係要夜晚先收工;我一向都唔會覺得遲咗CHECK IN會蝕,最重要係成個行程係舒服就得.我喺屋企執齊所有嘢,萬無一失就出發去接阿娜收工,一齊食埋個晚飯就出發去酒店.
搞掂手續之後就飛奔上房,兩個人週末可以喺一間大過你屋企嘅「房」享受二人性愛,其實係一件好舒服嘅事,至少你可以唔駛驚樓上陳師奶聽到你地呻吟鳩叫,又唔駛怕打開個窗簾就見到對面單位個細路溫緊書.我地安頓好自己嘅行裝, 然後就好似喺自己屋企咁,跳吓床,望吓窗偷窺吓其他單位,SELFIE吓,坐喺梳化食吓零食杯面.食食吓,又摷吓錫吓搓吓揸吓,然後就有人下面都餓,自己除衫騎上嚟我大脾,一路隔住褲係度起勢咁磨,一路摀前個心口,一路叫我用力搓佢,啜佢兩粒「提子」.見到佢今日竟然咁主動,梗係要拍片記錄低,然後我叫佢趴過去隔離落地玻璃窗前嘅凳上面.
「好似狗乸咁趴係度趷高!」
適度嘅侮辱都係刺激嘅一種(編按:個個人嘅喜好唔同,切勿亂試,一陣turn off咗你個啪ner唔好瀨人),我戴好個CONDOM,一手扯低佢條內褲,一嘢就推入一早濕哂嘅蜜穴,阿娜俾我推到就快貼埋玻璃,樓下泳池如果有人望上嚟實望到.「俾人睇吓你有幾正」我繼續用力推佢埋玻璃,佢俾我嘅回應就係愈嚟愈多嘅水同愈嚟愈快嘅呻吟聲.我忽發奇想,拎起部iPhone開自拍鏡頭拍片,我叫佢用本身擱係椅背嘅手拎住自拍.
「拎好呀,拎得唔好就影到樣架喇!」
阿娜俾我屌到根本唔想諗嘢,拎住部電話繼續係咁嗌,我係後面一路抽插一路望住個電話,影住佢對波冇停過咁FING,一見到佢手上個電話拎得唔好就一手拍落佢個桃臀,「吖」一聲又乖乖拎返好部機.
感情好多問題,拎出嚟傾同唔拎出嚟傾,係兩回事.就好似喺酒店一邊望住海景,一邊望住佢爽嚟扑嘢,同喺屋企玩係完全兩回事一樣……
(待續)
專欄:不是交配是做愛
兩個人走埋一齊係team work.
有人話係睇彩數,有人話係努力經營.西柚汁就話乜都有啲啦50/50.
一半性,一半愛.
作者:西柚汁
八十後咸濕仔.
有數年穿梭各成人討論區經驗,不求生活富足,但求愉快良好嘅性生活.


text:
7
2
2
3-min walk from Exit A, Sai Wan Ho MTR Station continue reading
Telephone
34881813
Opening Hours
Today
11:30 - 00:00
Mon - Sun
11:30 - 00:00
Payment Method
太安樓不嬲多野食,經過呢間壽司咪試下佢.入去叫左個三文魚手卷同海膽手卷,店員可能做得太夜,態度笑容欠奉.同埋黎到啲三文魚同海膽好似碎濕濕咁,份量有啲吝嗇,但係食落算新鮮,味道唔錯,紫菜都夠脆.三文魚手卷先10蚊一個,所以質素都唔會期望太多,而海膽就要30蚊個,價錢唔算特別平,同附近間日本野差唔多.如果想食手卷其實都可以試下呢間. continue reading
b0124hk Level1 2018-03-14
277 views
今日tea time肚餓去太安樓見到30蚊有飯有湯,買咗個外賣試下啦,臨走前我已經見無芥辣豉油,咁問入邊職員,佢態度勁差話係入邊有,行出去最睇多次真係無喎再返去問,佢態度又係勁差話入邊一定有,好啦咁我信你啦,結果返到去打開,無豉油無芥辣乜春都無,加2蚊加沙律嗰啖沙律半啖都無,d飯又超勁醋味,難食到嘔,食魚生飯淨係比對筷子我,魚生少到不行,以為都唔會再幫襯呢間野,唔怪得我經過咁多次都無人幫襯,見到呢篇食評嘅朋友我建議你想幫襯時認真考慮下 continue reading
ng12191993 Level1 2018-01-03
342 views
今次專登由天水圍撘車出黎西灣河食,因為真係好抵食,服務又好,問一問肥肥地嘅老闆之一,原來佢哋D魚生天天新鮮空運到港,唔怪之得咁好食...超級新鮮,一定會再黎食同介紹俾朋友 continue reading
ak.explore Level4 2017-10-25
314 views
嚮太安樓掃完一輪街之後,已經食咗好多熱食落肚,係時候要搵返啲生冷野,涼下個胃!呢間手卷店唔算顯眼,但係就有我最愛嘅海膽手卷.海膽組織外表呈顆粒狀,粒粒分明,就係新鮮嘅最佳證據.雖然食落唔算好鮮甜,但至少味道甘香,口感細滑,唔腥唔苦,30蚊嚟講算幾好~食完手卷之後,見到雪櫃有好多嚮香港好少見到有嘅日式飲料,搞到我又心心眼咗.第一次見到呢支抹茶可樂,心諗一定好伏,但飲落又畀預期中正常.入口首先係甜味比較light嘅可樂味,之後先係抹茶淡淡嘅回甘,兩者嘅味道都唔會過分搶,好飲之處就係享受到可樂嘅冰爽之餘,又無咁甜漏~ continue reading
sisisisisi Level2 2017-08-12
277 views
間唔中都會幫襯下覺得佢地嘅魚生質素唔錯但有朋友話有個肥肥地嘅員工定老闆態度好差我唔信邪去幫襯多一次去到嗌左8件壽司佢收我$100同我計嘅有出入我就好聲好氣同佢講計錯叫佢計多次點知佢反我白眼之餘仲要加多句"唉!我計俾你睇"點知佢真係計錯就死死地氣俾返錢我我發誓以後都唔會再幫襯! continue reading
You may be interested in


text:
2010年4月30日星期五
2010年4月28日星期三
第三次講座
27 APRIL 2010 (TUE)
離開左聯合醫院之後,我地就向下一個目的地出發,就係出佐敦童軍總會聽講座,今次依個內容係講『母乳餵哺及初生嬰兒護理』~
雖然今次個講座內容都唔算太長,集中都係講母乳餵哺嘅好處,對初生嬰兒護理都只係提左好少部分,不過都有學到啲嘢呀!
原來母乳嘅營養真係好多,BB會少啲病痛同強壯啲,仲有就係BB會同媽咪關係好好,就算到大個啲都會成日跟住媽咪同錫媽咪多啲呀.另外,對媽咪身體好之後,仲會對產後身體復原好好添(醫生話仲係最有效嘅產後修身方法,哈哈...係就真係發達啦).
雖然好處都有好多,不過都有啲其他問題,如果餵得唔好,媽咪就有機會有損傷或發炎情況發生,講座上醫生都有SHOW啲相俾我地睇,睇完都真係驚驚地,不過醫生話會發生嘅情況都唔算好大呀!
其實我一直都想係以母乳餵哺,因為睇左啲網頁講食母乳嘅BB係會健康啲同對媽咪嘅身體都會好,但就會辛苦啲,因為食母乳比食奶粉嘅餐數係多啲.
聽埋今次講座,我更改決定要餵母乳,只係怕到時自己唔可以堅持到,同埋身體狀況唔許可,不過為左小小豬可以健康成長,我都會盡量堅持,辛苦少少都係值得.
2010年4月27日星期二
第二次政府產檢
27 APRIL 2010 (TUE)
今日下午請假去聯合醫院做產檢,由於上次姑娘都有講過今次可以聽到小小豬個心跳,所以都比較期待.
約左三點鐘,等左成半個鐘先可以見醫生,不過個醫生都真係唔係好NICE,一入到房就已經見佢黑黑地面,醫生都只係同我講上次驗血報告係正常,又唔詳細解釋吓.之後就幫我做婦科檢查,不過又係好快咁完成,仲要係我唔知情嘅情況下俾左小小豬個心跳我聽(佢唔講都唔知已經聽左心跳添),總之成個過程唔洗三分鐘兼我地嘅對話都冇十句就完成,真係效率高啦!
由於醫生將我轉介去藍田健康院做之後嘅產檢,所以又要等多半個鐘等啲文件出,等我下次去健康院時交,總之等就等左差唔多一個鐘,見醫生就只係見左三分鐘,唔知依啲係唔係就係政府產檢特色呢?
最後抽血做血糖測試報告就走得,不過我都真係勁黑仔,幫我抽血嗰個係抽血學員,感覺到佢幫我抽血時係拮左我兩吓,仲係我抽緊血嘅時候聽到佢叫左一聲『哎呀』,當抽完之後,我個針口唔知點解好痛,仲痛左好耐添,幾次抽血都冇咁情況發生,真係勁慘呀!
今次同上次嘅政府產檢真係好大分別,上次嘅姑娘真係好溫柔同好好人,今次就......,好在我去政府CHECK都係想去睇吓產前講座同買多一個保險,如果叫我真係係政府度生,我諗我真係有排驚兼擔心,所以話私家雖然係貴啲,但起碼都係令到自己安心啲嘛(好在我都冇揀錯)!
依家醫生轉介左我去健康院,我都仲考慮緊去唔去好,或者我都會再去多一次,睇吓去健康院檢查係做啲乜先再決定啦!
2010年4月26日星期一
麵包超人服裝
25 APRIL 2010 (SUN)
當我地離開清水灣海灘之後,當然係搭番去程小巴走啦,因為路線問題,今次就唔經屋企附近直出觀塘,不過對我地嚟講都算係好方便,所以都冇乜問題.
就係落車地點,我冇意中就見到一個廣告宣傳板,話附近有個樓上鋪係買嬰兒用品,一見有BB嘢睇就由原本攰攰地立即精神晒,叫大肥豬陪我上去八卦一番.
一上到間樓上鋪,都有少少失望,因為見到好多都係用品都係俾大個啲嘅BB,只有好少衫仔係俾初生用,不過一場嚟到都睇吓啲衫仔啦.
雖然可以睇嘅嘢唔多,不過都俾我睇中左兩樣嘢,都真係唔可以唔佩服我自己幫小小豬買嘢嘅能力呀..哈哈哈.
首先就係一SET麵包超人公仔嘅帽,手襪同口水肩~
之後就係依件麵包超人嘅睡袋~
依個係用嚟等小小豬瞓覺時著住,咁就唔洗怕會凍親.我都係見其他準媽媽都有準備,我先識得買,唔知WORK唔WORK呢?
2010年4月24日星期六
清水灣海灘
25 APRIL 2010 (SUN)
今日難得好天氣,所以又俾大肥豬捉左出街,要我行吓晒太陽.
大肥豬話見我上次係長洲沙灘玩得好開心,所以就帶我去沙灘行.見屋企附近有小巴可以直接去到清水灣海灘,所以我地就向目的地出發啦!
出門口嘅時候陽光都幾好,但一入到清水灣海灘,太陽伯伯就收埋左,啲風又大左好多,不過都冇影響我地個心情,先係沙灘行個圈(扮晒浪漫),之後就周圍影..影....影.
先嚟影吓石景(大家放心,我企嘅地方全部地都係平地,所以冇危險呀)~
之後又影吓海景~
最後當然唔少得SET腳書架影吓合照,影吓啲大肚FEEL相啦~
由於啲風越來越大,大肥豬怕我吹到,所以影完啲合照就走,冇機會落沙灘玩沙添.
不過去依度嘅交通對我地嚟講都算方便,所以大肥豬話等天氣好就再嚟過.
2010年4月22日星期四
第三份BB會禮物
2010年4月20日星期二
小小豬的禮物 1
21 APRIL 2010 (WED)
早前同好友C小姐傾計時,話佢公司依家開始做埋童裝出入口,如果見到有啲啱初生BB又靚嘅衫仔貨版就拎啲俾我,等我可以慳啲啲咁話. 估唔到咁快C小姐就係今日俾左三件夾衣件俾我啦~
C小姐話因為佢公司俾初生BB嘅款式唔多,所以都只可以俾啲普通款我,等再有靚款先再俾小小豬.
早前同好友C小姐傾計時,話佢公司依家開始做埋童裝出入口,如果見到有啲啱初生BB又靚嘅衫仔貨版就拎啲俾我,等我可以慳啲啲咁話.
估唔到咁快C小姐就係今日俾左三件夾衣件俾我啦~
但其實依兩件衫仔我都覺得好靚,雖然話係貨版,不過個質地都唔差呀.
哈哈...真係要同C小姐講聲多謝,等我可以慳啲錢之餘,小小豬又多幾件衫仔,都真係勁好呀!
2010年4月18日星期日
海洋公園之旅
18 APRIL 2010 (SUN)
原本今日有一個好好嘅神秘節目,不過因為買唔飛關係,所以活動就取消左(都有啲失望冇得去玩).
冇左個好節目,大肥豬就帶我去另一個地方玩,就係去海洋公園.雖然好多GAME我冇得玩,不過我有AP係免費,都只係買大肥豬一張飛,所以計落都抵呀~
一入到海洋公園,就見到馴龍記嘅宣傳,雖然唔算大,不過都叫做新嘢,所以我地就去行個圈影吓相啦~
亞洲動物天地附近有幾個草草公仔好得意呀~
之後就入去睇動物,大肥豬帶左部新DV,話影低啲動物留返俾小小豬睇,所以相我地就影得唔多~
當然唔少得同吉祥公仔影吓相,因為我地係入面逗留左都幾耐,所以同到幾隻公仔影相呀~
係等睇天上王者雀仔SHOW時,見到有好多好可愛公仔椅,當然唔放過機會影埋一份啦~
睇SHOW啦....因為啲雀仔飛得實在太快,所以跟本影唔到相.不過整體上都覺得麻麻地,都見唔到係電視介紹嗰啲珍貴動物,所以都有啲失望~
之後我地就過去機動遊戲嗰邊,當然玩就冇我份,都係去行吓同聽吓人地嘅尖叫聲(哈哈..).邊行邊入去啲精品店拎啲毛公仔影吓相啦~
最後我地就去睇今期新介紹嗰啲變色龍,不過真係勁失望,隻隻都好細隻,有啲仲係個缸入面搵嚟搵去到睇唔到,所以好快咁行左個圈就走.
今日我地都算係悠悠閒遊海洋公園,雖然我地係園入面時間唔多,不過都幾好呀...睇吓動物當做胎教嘛!


text:
文 :不覊
好多人埋怨而家嘅香港,冇機會冇出路冇希望,搵唔到錢.我承認後生一輩係辛苦,機會好似無以前咁多.物價樓價係咁升,但Fresh Grad 人工起薪又真係好多年都係咁多.
延伸閱讀:
兩位90後靚女YouTuber 有人唔做空姐轉行 有人月賺$7萬
人工高都唔敢買樓
對於我哋呢啲中佬來講,早咗廿年出世係好啲,無論人工同機會都好似比而家多係真.仲要家陣好多行業老闆都諗縮數,年年同你簽約,做Temp果種滋味我未試過,但我真係聽過有後生話自己成三張幾先至冇得續約,你叫佢去邊樹搵返份工?
人生咁唔穩定,當你份人工好高,你都唔敢買樓啦,係咪咁話先.
我唔想評論家陣啲細路係咪HEA住做人,好老實講,我捱到今時今日,算係中層高少少,見過亦請過唔少後生仔,廢到無輪份糧月月清仲要問老豆老母攞錢,人生無目標的,我的而且確係見過.
後生仔一樣好上進
但講句公道說話,年青肯學肯做有上進心的後生仔,我亦遇唔少,所以,唔好一竹竿打一船人,好多後生仔其實真係咁係咁差的.
唔好講後生住,講返我自己.打咗成廿年工,U Grad 由一萬蚊人工捱起,我哋呢行一向都係排櫈仔﹐只要你醒醒定定,冇乜差池,咁就年年加人工,幾人升一次.不過,近年其實真係愈來愈難撈,開始經常要OT之餘,上頭亦愈來愈難服侍.
唔好估我做邊範喇,亦都無謂去估,事關,今個月頭,我已經正式辭~咗~職.
做到我呢個 Grade,人工 $68,000,垂位亦唔低.係捱咗廿年得來的回報.
晚晚OT 到11點幾
你可能會話,乜咁浪費呢?人工咁高,出到去風高浪急,你又人到中年,真係好難再搵返一份咁高人工.
係,真係嘅!查實我都係諗咗好耐,先做出呢個咁難嘅決定.
我同你講,老細俾得呢個人工你,一定無死錯人.近年一年,我晚晚OT 到11點幾,有時連Lunch都冇時間食,每個月頭例必比佢捽數.
果種壓力大到,我幾乎晚晚瞓唔著,都係諗住公司嘢.我試過一係連續成個星期食唔落嘢,一係就狂食狂飲.
醫生話我壓力太大
你問我點解會咁?連我自己都唔知點解.最終,我去咗見心理醫生,醫生咪話我工作同生活壓力太大囉,多啲休息,放吓假,抖吓.
但係當你放假都收到老細無敵追魂CALL時,真係放假都放得唔安樂,又點抖得到呢?
決定辭職,全因做護士的老婆支持我,我哋無仔女,層樓亦一早供甩,其實只要慳慳哋,我哋應該唔會餓死.
有時候我諗自己辭工係咪好自私,大家都係香港人,都會知香港醫護人員工作壓力有幾大,我見老婆返工捱得都好辛苦,都好心痛.
男人最緊要有好老婆
但男人最緊要係咩?係娶到個好老婆,佢見我有啲神經質開始,於是叫我抖吓. 係就係唔太捨得$68,000人工,但左度右度,都係命仔緊要,最後決定同老細講再見.
你咪以為我真係咁自私,我同老婆商量過,佢捱多幾年,都會唔撈,到時大家都未夠50歲,加埋啲積蓄,我哋會走坪洲住,果度偏啲細啲單位,$200萬有找,當係隱居咁啦.
四張尾五張就退休
係喎,家陣香港好似我哋呢一輩,好多都提早退休,邊有可能好似我老豆老母果啲,做到六十幾七十先.唔係你唔想做,而係時勢迫人,尤其我哋呢啲四張尾五張頭果啲,我身邊有唔少朋友已經退咗休,又或者半退休啦.
真係唔想唔做,而真係唔想無咗條命,無咗人生.有時候食幾多著幾多真係整定,唔到你恨.講完.
我有層樓值700萬 放租辭工去台灣夠食住生活
延伸閱讀:


text:
HANI 哈妮 @EXID
HANI成日俾人叫做HANI OPPA,安哥而唔係UNNIE,絕對係因為䁔心嘅HANI實在太MAN,經常性留意到身邊嘅人有咩困難或者危機,再去出手幫忙解決,就好似每次遇到難題都會幫手處理嘅男朋友一樣啊〜
Dream Concert Finale嘅時候有大前輩NRG紳士地讓佢地嘅羽絨俾EXID等佢地唔好冷親,HANI接受完前輩嘅好意後見到身邊同樣衣衫單薄嘅SUNMI,就即刻行去攬住佢包佢入件羽絨入面一齊保暖,超sweet啊〜 (影片2:20開始)
HANI亦同樣好照顧後輩,16年嘅歌謠大戰見到身邊嘅TWICE SANA同MINA裙太短又冇毛氈畀佢地摭住雙腳,就即刻讓咗自己用緊嘅咕𠱸畀SANA同MINA,成功防止到佢地走光嘅HANI仲流露咗個超滿足嘅表情,MAN得黎又好CUTE!
EUNJI 恩地 @APINK
APINK恩地亦係成日俾人叫做OPPA嘅女偶像,除咗貼心照顧成員,一但發現佢地有走光危機就出手相救之外,同HANI一樣都會成日照顧其他人添啊〜喺某年嘅中韓歌會入面,身為SOLO歌手嘅IU當然冇任何「成員」喺身邊,企喺附近嘅恩地見到孤零零嘅IU就好窩心咁主動行過去陪IU,等佢唔洗自己一個人〜
低調嘅SOLO歌手HEIZE都俾恩地解救過啊〜 (影片2:35開始)
除咗好識照顧其他人之外,恩地嘅身型亦絕對男友力爆發啊!咁結實嘅背肌同手臂連男朋友都未必有啊!!
SINB 信飛 @GFRIEND
有次GFRIEND準備出國參加Fan Meeting,喺機場因為記者加上FANS嘅人數太多令場面混亂,有FANS同成員UMJI嘅距離太近嚇咗UMJI一跳,SINB見到即刻捉住UMJI隻手再拉佢埋身邊,喺人群之中保護住佢一齊行,男友力爆發!(影片1:58開始)
SUNMI 善美
雖然前面就講咗SUNMI俾HANI一秒抱實好似受保護動物咁,但其實SUNMI都有佢男友力爆發嘅一面架!SUNMI最近喺節目《秘密姐姐》入面同SEULGI配對做姊妹,喺最新一集入面SUNMI同SEULGI一齊去食飯,離開大廈先發現外面落緊雨,SUNMI第一時間係摭住SEULGI而唔係自己,到後來有摭擋雨嘅時候亦將把摭傾向SEULGI等佢唔好俾雨淋到,呢樣都真係唔係個個男朋友都做得到架! (影片22:30開始)


text:
兩輪選舉制
兩輪選舉制又稱「兩輪投票制」,「兩輪決選制」,指第一輪選舉入面冇人攞到絕大多數票,就會出現第二輪投票嚟決定最終贏出者嘅選舉制度.
概要[編輯]
大多數國家選舉入面冇人攞到過半數選票,咁樣就會揀攞到票數最高嘅兩者進行第二輪投票,而候選人係冇投票權.呢種方法會用喺總統同埋立法機關嘅選舉.
- 總統選舉所用嘅制度,喺第一輪投票入面攞到過半數選票嘅人就可以當選做總統,如果冇人喺第一輪投票入面攞到過半數選票,就會係第一輪投票入面攞到最多票嘅兩位候選人再進行一次投票,而喺第二輪投票入面攞到比對手多選票嘅人就可以當選做總統.
- 國民議會議員選舉所用嘅制度,如果攞到過半數選票就贏出,攞唔到過半數選票或者得票率達12.5%就要進入第二輪投票,攞到最多票嘅贏出.
除咗單一選區之外,複數選區用名單比例代表制嘅選舉都可以進行兩輪投票,例如而家嘅匈牙利國會,法國部份地方議會嘅選舉.
選舉方式[編輯]
- 喺首輪投票入面攞到票數最多嘅兩個人,進入第二輪投票,以攞到票數最多者贏出:
- 喺首輪投票入面攞到選票達到法定上限嘅人,就進入第二輪投票,以攞到票數最多者贏出.例如上面提過嘅法國第五共和國民議會議員選舉.
- 喺首輪投票入面攞到選票達到法定上限嘅前三個人,就進入第二輪投票,以攞到票數最多者贏出.例如匈牙利喺2014年改嘅國會議員選舉方法,得票率要去到15%嘅前三個人,又或者達到15%但係唔夠三個人嗰時就改為攞到選票最多嘅三個人,就進入第二輪投票.
採用國家[編輯]
奧地利,巴西,芬蘭,法國,加納,葡萄牙,羅馬尼亞等國家嘅總統選舉都用呢種制度.而喺美國,有啲選舉都會用到呢種模式.


text:
烤瓷牙有邊幾種?邊種更好?
烤瓷牙嘅類別有邊幾種?其實,烤瓷牙嘅分類標准包括烤瓷牙嘅性質,烤瓷牙嘅材質等多種.喺各種分類標准中,以按照烤瓷牙嘅性質分類較為普遍和常見.而依據此分類標准,烤瓷牙主要分為貴金屬烤瓷牙和非金屬烤瓷牙,而大類下面又分為多種小類.
烤瓷牙非金屬烤瓷牙分類
非貴金屬烤瓷牙系烤瓷牙嘅常見類型,包括鎳鉻合金烤瓷牙,鈷鉻金屬烤瓷牙,鈦及鈦合金烤瓷牙等.與金屬烤瓷牙,全瓷牙相比,非貴金屬烤瓷牙具有價格方便,經濟實惠等優點,系大眾選擇做烤瓷牙嘅首選,具有非常高嘅普遍性和實用性.
烤瓷牙貴金屬烤瓷牙分類
貴金屬烤瓷牙包括嘅類別有黃金合金烤瓷牙,鈀金合金烤瓷牙,鈀銀合金烤瓷牙等.呢類烤瓷牙嘅具有雪白透亮,相容性好,壽命長等優點.如果喺牙齒修補有注重外觀嘅抑或系壽命嘅人群,可以根據實際情況選擇呢類嘅烤瓷牙.
通過上便嘅介紹,好多朋友應該對烤瓷牙嘅種類嘅問題有所了解.由於烤瓷牙不僅用於牙齒牙齒修復,通常還具有牙齒整形嘅作用,特咪系全瓷牙材料嘅烤瓷牙(包括二氧化鋯烤瓷牙,數碼二氧化鋯全瓷牙,數碼氧化鋯全瓷牙)等烤瓷牙喺歐美發達國家應用比較廣泛,往往被譽為系烤瓷中最高級嘅修復和整形嘅材料,其優點也系非常嘅多,包括透光性好,色水高貴典雅,堅固耐磨,相容性極佳等.
相關推薦:
《烤瓷牙有邊幾種?》
《做烤瓷牙嘅過程系點樣嘅?》


text:
隨著科學技術嘅發展現代檢查係咪懷孕嘅方式亦層出唔窮,如早孕試紙,驗孕棒等,便事關受到諸多因素嘅影響,早孕試紙,驗孕棒都可能出現假陽性,為確保最為準確嘅結果,最好嘅方式係去婦科醫院做B超檢查.咁去婦科醫院做B超檢查需要覺眼乜嘢呢?
(1)把握B超檢查嘅最佳時間:最佳嘅時間為懷孕5週左右,此時以見到胎心搏動,懷孕五週左右使得B超檢查出宮外孕,如果孕婦出現腹痛,陰道出血等現象時,應警惕自己係咪有宮外孕,並及時去醫院檢查.過早嘅進行早孕b超檢查冇必要,嗰時孕囊都冇形成,會影響胎兒發育,對胎兒唔利.
(2)清楚B超檢查嘅專案:B超檢查包括:超聲波檢查,宮頸刮片檢查,婦科窺器檢查,白帶檢查等,呢些檢查除可以正確診斷女性係咪懷孕外,還能檢查出係咪有宮外孕等異常情況.
(3)覺意檢查前嘅覺眼事項:
1,孕早期做做B超需要憋尿.但唔能太多唔然會導致卵泡被壓變形,造成冇法進行B超檢查或檢查結果有誤等情況.
2,著裝需要覺眼.事關做B超檢查嘅時候需要露出下腹部,所以最好穿褲一係半裙,以便除衫.
3,唔得空腹,唔食產發嬲體嘅食物.咪制餓著肚腩做B超,零舍係孕中晚期,肚餓嘅話騷蝦唔配合,有些數據睇唔清楚,冇法測量,一係測出嚟嘅數據唔準確.而做B超前咪制食容易產發嬲體嘅食物,如牛奶,番薯等,事關呢樣會礙住超聲波嘅穿透,造成所檢臟器顯像唔清.


text:
唔知大家有冇掛住中學嘅時光呢?
小編諗番起前幾年岩岩入到大學果種徬徨,有幾樣野…你必須會學會.
一,珍惜真心朋友
「Hi~好耐冇見你啦!我上堂先.Bye!」大學咁大,堂又咁多,有幾少可撞到O’Camp識既Friend?終是成日都會變左「Hi-Bye」Friend.自己悶,想搵人傾下計都難.朋友依回事重質不重量,肯同你一齊食飯上堂既朋友真係少之有少.所以要好好珍惜僅有嘅真.朋友~
二,識掛住屋企
住Hall一定明,就算你幾鍾意玩,幾鍾意自己一個.到自己唔開心好辛苦既時候往往會諗起娘親既湯水.(你知架啦,大學Canteen冇啖好食,食完仲唔開心)
三,學識帶假面具
成個大學,龍蛇混雜.有D人好鍾意食花生,有D人係大喇叭,你話對住依D人唔收埋自己點得!如果唔係成個department都會知你既瘀事T.T 有時對住D Groupmates,又要扮下乖扮下有比心機聽佢發表偉論,如果唔係分分鐘又比人E爆.
四,識得用腦呀兄弟
繼上點,大學咩人都有.有咩事,記得用腦Load下,千其唔好比人呃!同埋上到大學就冇人話比你知件事岩定錯,依個人好定壞.所以呢~最重要都係自己思考下啦傻豬!尤其是大學成日有信用卡Booth,一覺唔覺意就會比D優惠吸引左!記得咩事都三思而後行呀!
五,自律
上到大學,最鍾意走堂,小編如是.走走下,到Mid-Term就知出事!成日嫌9點堂辛苦就走!往往唔記者好耐之前中學日日8點半都得!到最後GPA爛就慘啦.大學去上堂就自律D啦,唔好參加過量嘅活動!


text:
初約會之話題Dos & Don’ts!
啱啱開始約會,梗係會對對方有啲好奇,想知對方多啲嘢,不過想了解對方,又唔代表一定要樣樣嘢兜口兜面問嘅,太直接有時反而尷尬,順其自然就梗係最自然啦!
忌講
1. 結婚計劃:
每個單身人士一俾人問呢嘢,通常都會即刻緊張起嚟,提高防衛心,咁係會影響你哋傾偈嘅氣氛!
2. 拍過幾次拖 / 關於前度:
雖然講呢啲嘢會係一個豐富嘅話題,但都係啲過去咗嘅嘢嚟,對一段新展開嘅感情無乜貢獻,而且大部分男生都好怕俾人問關於前度嘅事,不斷追問就更加會嚇親佢架!
3. 幾錢人工:
明架啦!雖然你可能唔會咁問人,不過世界上真係會有人問出口嘅,咁問一來尷尬,二來對方會覺得好突兀,亦可能會覺得你用人工去衡量佢係咪值得交往.
宜講
1. 如果任何一方有好投入嘅信仰,屋企養咗10隻貓,食素等,都應該一開始就俾對方知道,如果到關係發展得比較認真先講,就可能會引起不必要嘅爭拗,同埋到嗰時先發現對方接受唔到,就會浪費咗大家嘅時間啦!
2. 夢想,與趣,對將來有咩展望,呢啲話題係幾時都唔會有傷害性 / 悶,你仲可以從中睇下大家嘅諗法夾唔夾添.
3. 如果想氣氛輕鬆啲,可以講下返工/ 讀書嗰陣嘅趣事.
CG! Tips:
有時傾偈嘅內容唔係最重要,而係喺傾嘅過程中,觀察對方點樣去表達,有咩情緒,用咩語氣,對各種人事物嘅態度,你可以喺呢啲嘢裏面了解到佢好多嘢架!


text:
之前一直去開天后個間 相比之下,呢間個入口係私隱度高D, 裝修就呢間個FEEL GRAND D 帶房呀姐都幾好禮貌, 房比去天后維記大D 不過我地間房個鏡前面竟然有張梳化庶住,個高度仲要庶到高過張床 所以除非企係床上面做,唔係塊鏡等於廢 鐘意玩鏡的,我SUGGEST搭多幾個站去天后個間仲好,反正個間個位一出MTR過條馬路就到,仲就腳
2 HR 28X 通常行斜路上去,日抖下午果度無咩人經過 D呀姐都幾有禮貌, 最值得欣賞係D 鏡位SET得好,去過灣仔維記,果間好奇怪,鏡前面放左張梳化,庶住左D重要位== 所以相對之下,天后呢間好好多 不過唔好既係,成日都聽到開門聲,聽到出面D呀姐聲
可能因為近MTR,多左D旅客,有鬼佬又有大陸人拖哂行李, 去到RECEPTION個態度好串,不過當時異國風FEEL左先試呢間 佢話10分鐘後有,就帶左我地去一個擺哂園林景既花園仔度等,果度有三張櫈,三張櫈之間都有好高既草庶隔住,有塊有暗花既玻璃都E HEY 望到RECPETION出面個情況 原來退左果間係大房,就用細房價用左大房,入到去張床好大,有按摩池同蒸氣浴室, 得一塊連身鏡係門口側邊,無得邊做邊望鏡, 不過都有樣驚喜,就係大按摩池度有塊大鏡係WALL,可以對住鏡係按摩池玩,都好有視覺效果


text:
84
24
38
電話號碼
51789788
營業時間
今日營業
12:00 - 14:00
18:00 - 21:00
星期一至二
全日休息
星期三至日
12:00 - 14:00
18:00 - 21:00
付款方式
座位數目
17
其他資料
電話訂座
加一服務費
招牌菜
食家推介
成日聽人講呢間拉麵好出名,我個美甲師父又極力推薦,所以同家人冒名來試下.價錢吾貴,平均每碗拉麵$1xx,响餐牌點左3款拉麵外賣,番屋企路程5分鐘左右.番到屋企一打開,賣相一般,餸好少,已經聞到好大陣鹼水味,開始覺得中伏,再食第一啖,已經完全中哂伏.吾單只d麵難食,連d餸同湯底都好難食,就算當時我已經好肚餓,都只能勉強食左兩三啖醫肚就倒左.完全冇法想像,拉麵美味程度可以同預期相差咁遠,並吾係名大於實咁簡單,而係"好難食",仲難食過某d拉麵連鎖店,簡直入吾到口🙊 繼續閱讀
放假搵好野食🤤去左粉嶺果邊,行左好耐最後決定試下依間小店啦,入到去點知見到餐牌,覺得都幾貴咁🤦🏻♀無影到餐牌,我地都揀左個最平試下啦有雞翼拉麵同餃子拉麵🍜,揀左細碗同醬油味,食落都唔差啦不過就盡量避免下次😂因為貴唔太值依間價錢,但欣賞係一個女仔負責煮麵同招呼客人,麵幾厲害! 繼續閱讀
係粉嶺食lunch,好多時都出聯和墟,忽然醒起有間拉麵未試過.去到望多兩眼先見到間野,係街角比較唔起眼,入到去係一貫既拉麵店座位,可以坐到大約20個人.我叫左年糕拉麵,因為去開既拉麵鋪都冇見過,諗住試下.我以為佢冇蛋,所以加左醬油蛋,點知黎到先知有蛋,好彩我鐘意食蛋.醬油蛋我覺得一般,唔係溏心蛋,味道係ok既至於個麵,我叫左小size,普通食量既女仔都會夠食.冇乜鹼水味,麵質唔錯,但係可能因為有兩塊炸年糕,令到個湯好油.年糕好大塊好飽,冇乜特別,就係一舊炸年糕.男朋友食爵士拉麵,中size,個價錢同我果個差好遠好似係味蹭味,牛肉份量都好多,其他料不過不失.整體黎講,佢d野都唔差,但係冇乜驚喜,唔會令人有想食第2次既慾望.如果想試下唔同拉麵鋪既,可以試一次. 繼續閱讀
栗子win 等級3 2018-03-04
466 瀏覽
因著老闆慷慨捐贈豬骨俾寵物 所以想去幫襯下 支持下 以感謝老闆的善心. 聽呢間野都聽左好耐 話係日本人開既店 一直想試但都無機會. 今日終於試到 叫左個叉燒拉麵 (醬酒底) 湯底不錯 應是沒落味精 湯底以豬骨烹調以成 同出面拉麵店不一樣 感覺真材實料好多. 不過叉燒雖然份量好多 ,但可能因為佢係即日新鮮製作關係,味道好清 唔係好夠味 ,肉質相對都「鞋」點. 老公叫左個爵士拉麵 ,叫左辛噌味(中辛)但佢就略厭唔夠辣.不過值得一讚係炸物 ,即叫即炸. 我最喜歡炸紫薯栗子薯餅 超正 好重紫薯味 熱辣辣脆卜卜好正. 炸年糕就對我唔係太愛糯米既人黎講 一般 可能內加芝士會更好. 總結黎講 家庭式經營小店賣小見小,一定有進步空間 不過用心黎煮食 點都係吸引人既 繼續閱讀
Joyfoodish 等級3 2018-02-16
469 瀏覽
爵士係我讀小學個陣開,所以都叫係由細食到大,經歷由日本人先生同佢既香港人太太開業至而家由個女打理既變遷.內部格局好有日本拉麵店既感覺先講價錢,佢拉麵係有份2個份量,價錢亦有份別,大約$60-90拉麵湯底方面,有3個選擇,分別係味噌,醬油同辛味噌我多數食都會選擇辛味噌,因為佢辣得黎好開胃!餸方面我會推薦炸雞!因為本人真係非常鍾意食日式炸雞,佢嫩得黎都幾多汁,唔會太燶,好食!另外年糕同肥牛sukiyaki都幾正!可以散叫!爵士味道唔會比出面較出名既拉麵店差,但係價錢相對平d,係香港黎講呢間拉麵店係高質! 繼續閱讀


text:
*陳國興*
係尖東嘅海傍不時都有唔少街頭藝術家係到表演賣藝,而當中有一位表演者十八般武藝樣樣皆精,加上俊朗外型俘虜咗唔少女性嘅心.
佢就係本港一位相當出名嘅藝術家 - 陳國興.
陳國興係8歲就評定為資優兒童,智商奇高將來唔係做科學家去拯救世界,就係應該係商業奇才飛黃騰達,但首要嘅係佢要有「將來」……
「一個得30歲命嘅人,我認為充實自己現有嘅人生先係最重要,生命嘅時間並不貴在長短而係在於意義同味道嘅本質.」我同陳國興係一間茶餐廳到進行訪問.
「我本人好喜歡睇哲學嘅書,我地同大部份人都一樣,有哂呢個世界比我地嘅概念,乜嘢係好,乜嘢係唔好.
但就好似呢杯檸奶茶咁,無人會咁叫,因為個個都覺得怪,怪在因為無人做過丫嘛.無人做過你咪係異類囉,但你奇怪啲人又會飲酸奶架啵;又如果呢位檸奶茶又一個著名嘅韓國明星去做廣告,同人講佢自己好鍾意飲,個情況又會唔同.」
我一邊忍受住呢杯九唔搭八嘅檸奶茶,一邊聽住呢位小兄弟講嘅「偉論」,真係有啲頂唔順.
「邊個話天才就要為社會付出架?邊個話天才一定要做科學家?我可以答你,我要做,今日我已經係國防部到做緊導彈計劃,但我唔願意.我寧願係呢個小小嘅街頭尋找自己人生嘅意思.」
雖然佢嘅名氣,同精彩嘅表演成為呢個街頭上賺錢最多嘅藝人之一,但同一個普通人嘅收入都仲有啲距離.
「我覺得自己係一個好幸運嘅人,並唔係因為我係一個天才而係因為我只有30歲命.當其他人係到慨嘆緊我咁短命嘅時候,我不知幾開心.
當大家係到煩惱緊要儲錢結婚,我已經要準備買棺材;當大家要考慮養生嘅問題,我選擇每日飲三罐汽水同一支威士忌.我可以避開一般嘅人煩惱,我仲唔幸運咩?
錢,黃長安夠多啦,咪又係要訓係同一個唔大唔細嘅棺材.我死個陣,仲可以燒成灰,灑入自己個花園到仲大過佢啦!哈哈.」
呢位小兄弟真係好極端.
「你呢?你嘅人生目標係咩?」陳國興好雀躍咁問我.
「嗯……應該係完成呢本書啦.」會反問我問題嘅受訪者唔多,有時候被對方反問好習慣唔黎.
「係啦!唔通真係一生為咗無聊嘅金錢又或者所謂嘅社會發展去付出自己寶貴嘅一生咩?幾十萬年前,人類都唔係咁長命架!」
回想起自己,似乎係百無了賴先想去寫呢呢本書……望住呢個只有30歲命嘅天才少年,佢嘅一生就好似璀璨嘅煙花,一個既定嘅壽命反而令到佢更加清楚人生為何物.
如果我同佢都係差唔多壽命,可能我都會過得更加快樂.
//《如果一生只有三十歲》
曲:新青年理髮廳
詞:新青年理髮廳
如果一生只有三十歲 我會每天博命喝汽水
如果一生只有三十歲 話知你落雨行雷
如果一生只有三十歲 仲邊會讀書讀到二十幾
如果一生只有三十歲 我愛你誰嫌說多一句
仲點會掛住儲錢 想去邊就去邊
仲邊會先苦後甜 想發癲就發癲
*成日話買樓好貴 我話之你供到流鼻涕
人地儲錢搞婚禮 我已經搞緊喪禮
如若你太攻心計 我豎隻手指比你睇
橫掂我就快累低 有咩留返拜山傾計 *
如果一生只有三十歲 仲邊有咁多廢話任你吹
如果一生只有三十歲 怕咩個身上有陣「除」
如果一生只有三十歲 或者每天我會更進取
如果一生只有三十歲 講真話仲洗乜扮謙虛//


text:
劉小麗係一件仆街,我相信我講咗n次,只不過同 馮檢基 同黃毓民兩條友相比,劉小麗真係小菜一碟,點解咁講, 馮檢基 竟然無啦啦上仇思達嘅節目,仇思達係一件走數嘅仆街,呢個唔駛講,但黃毓民同 馮檢基 蛇鼠一窩嘅作為,就更加之核突.
馮檢基 比民主黨更仆街
當年傾政改方案,何俊仁同劉慧卿走入中聯辦同李剛講數,呢個係一直以嚟焦土派同熱普城追殺民主黨嘅理由,如果民主黨當年支持政改方案都要被追斬九九八十一條街,咁 馮檢基 入臨立會係乜,佢仲要拉埋莫應帆(民協)一齊入臨時立法會,而且 馮檢基 人格有問題唔係第一鑊,否則唔會有亞視《龍門陣》經典一役,鄭經翰,黃毓民,陳耀南教授三個輪住打 馮檢基 做港事顧問,仲要一向最文質彬彬嘅陳耀南教授,直接指 馮檢基 人格有問題.依家你見, 馮檢基 為咗大攬炒,上仇思達個節目,當年教授嘅遠見極為正確,只不過依家係搞到連黃毓民自己政治人格都有問題,否則仇思達點會無端端請 馮檢基 上嚟至得,唔通條過氣政棍特別有寶,有時真係權力誘惑當前,好多人都會變咗毫無原則可言嘅神棍,只有永遠嘅利益,而無永遠嘅原則.
無錯,有時做人都要講戰略,但講戰略同隨風擺柳係兩回事,同曾俊華合作尚算有道理,因為曾俊華唔算大奸大惡,兩害取其輕,但依家有人同 馮檢基 合作,已經係搵件最邪惡嘅合作,我唔信 馮檢基 呢種人會支持本土主張或香港獨立,反而劉小麗投機果陣,都會講兩句自決,雖然都係不知所謂.呢次九西補選,肯定係香港史上最醜惡嘅補選,都係幾肯定嘅一件事,由 馮檢基 ,劉小麗到陳凱欣,全部都係赤裸裸咁為權力而變得毫無原則,亦唔顧大局.選民好多連票都投唔落手,都幾肯定.
我寫呢篇文果陣,我連 馮檢基 都unfriend埋,有啲人,你真係面都唔駛俾佢,劉小麗一定唔可能係friend,但 馮檢基 更加唔可能性,為求上位,不擇手段到呢個唔要面嘅程度,當年陳耀南教授指住佢嚟鬧,真係十分之有道理.
後話:我依家至知道龍門陣監製,就係今日廣播處長梁家榮,真係有時候,不知人間何世,十年人事幾番新,廿年人事唔知乜.


text:
物理學(mat6 lei5 hok6;英文:physics;希臘文:φύσις)[1],簡稱物理,係一門自然科學.佢主要研究嘅係宇宙嘅基本組成要素:物質,物質喺時間同空間入面嘅運動,同埋好似係能量或者力呢啲相關嘅概念都係物理嘅研究題目-細至構成物質嘅基本粒子,大至成個宇宙,都係物理學嘅研究範圍.佢主要係透過分析同發現宇宙嘅基本定律(呢啲定律通常係用數學方程式嚟表達嘅)嚟去了解宇宙點運行.因為宇宙入面幾乎所有嘢都會受制於呢柞定律,物理學可以話係自然科學之中最基本(Fundamental),覆蓋面最廣嘅[2].
物理學係其中一門歷史最悠久嘅自然科學,成 2,000 年之前嘅古希臘已經有人喺度研究.雖然係噉,響一至廿世紀嘅大多數時間,物理都俾人睇成一種自然哲學(Natural philosophy),要去到成 17 世紀左右科學革命(Scientific revolution)打後,物理學先至自己分咗出嚟做一門獨立學科[3].物理學同數學之間亦都有好密切嘅關係-物理定律往往都係要用算式物理公式嚟表達先至夠精確;而且物理學係一門好基礎嘅科學-其他自然科學(好似係生物學,化學,地質學)研究嘅對象都係會遵守物理定律嘅,所以好多科學家都會同物理學家合作搞跨學科研究;最後,物理亦都同各門工程學有啦掕,好多科技上嘅發明都要靠物理嘅知識先整到出嚟[2][4].總體嚟講,物理學喺科學界入面係一個好緊要,好有影響力嘅學科.


text:
跑步方法有好多種,我哋之前睇過原地跑嘅好處啦,咁原地跑係應該點進行架呢?原地跑又會有啲咩嘢需要注意呢?
原地跑
一開始緊係熱身階段啦.我哋可以睇住電視或者聽住歌,等雙臂係身體兩側自然擺動,腳原地慢步,熱身一分鐘左右,然後慢慢加快手臂擺動嘅頻率,腳步亦都同時加快,就好似步行咁,雙手繼續擺動,但唔好握住個拳頭,要放鬆啲,手心向下,熱身大概4分鐘,依個時候身體就已經達到咗跑步嘅狀態.
好快就進入咗慢跑階段,雙手跟隨住自己跑步嘅步伐有節奏咁擺動,身體要放鬆同協調.原地跑嘅時間太長會好悶,所以我哋可以將注意力集中係電視或者音樂上面,咁就會有咁易攰,會容易啲堅持落去.整個跑步過程中,都要堅持用鼻呼吸而唔係用口,咁先可以有效保護氣管.
之後我哋就可以用勻速或者變速耐力跑步.原地連續跑咗30分鐘之後,關鍵係要轉移頭腦嘅興奮點,係一種輔助睇電視嘅運動,唔洗經大腦嘅機械式運動.依種運動好輕鬆唔會太過辛苦,比較容易長期堅持定能強身和減肥.
原地跑步注意事項
1. 原地跑嘅時候對膝關節嘅要求好高,如果本身膝頭關節有舊患損傷最好就唔好進行太劇烈嘅原地跑鍛鍊.
2. 唔着鞋唔可以原地跑.雖然係屋企跑步好似好casual咁,但始終都需要跑鞋去保護雙腳.合適嘅跑步鞋對跑步減肥嘅效果影響好大,最好就有鞋墊.
3. 原地嘅跑時係要準備的就是一塊有點厚度的小地毯,確保唔會嘈到樓下鄰居.
4. 研究指,要持續運動40分鐘以上,體內嘅脂肪先會被燃燒,遲至減肥嘅功效.原地跑步40分鐘以上,一般都會出汗,依個時候體內水分會大量流失,需要飲好多水嚟補充,而飲多啲水都可以起到減肥塑身嘅功效.
5. 晚上跑完步唔好再食嘢,最多只可以食啲水果.


text:
2008-11-16(Sun)
頂頂頂頂頂
真係唔q想為你d咁既人講粗口
奈何真係忍無可忍
第一次你係自己日記講我我可以忍
亦可以理解成你一時之氣
但係我而家真係覺得自己係sai心機
仲要幫你諗理由
shit
好心你有咩唔滿意直接同我講,指住我話都ok
係fd既,咪講出口lor
係同學既,想好好相處咪唔9好係日記做埋d小動作
唔好話係我自己要睇唔關你事
我又唔係無你xanga,見到你打咩都好正常
咁你知道我係你到拎相,都知我有睇開你日記,你都expect我會見到你打既野
即係你係有計劃地打俾我睇
唔x好話我自己對號入座
你打俾邊x個睇自己心知肚明
仆你個臭街
真係好嬲
之前你係日記寫個樣野,我覺得嬲都可以接受(係勉強可以接受)
今次為d咁既事小我,我好x唔妥lor
不過我都係會扮無野
我唔想為一段普通既同學關係浪費心神
好心啦,咁大個人,係要做埋d小動作
你想睇我發難,我係唔發俾你睇
我當你係講道理既人
原來你只係一個鳩人
好討厭你地班小圈子
食屎啦
仲有,我唔問你拎相而係你日記到拎
純粹係因為大家online時間唔o岩,你又鍾意扮哂offline
咁咪自取lor
唔鍾意你咪lock哂佢lor 屎
and then ,執相=/=執樣
張相暗到唔知點咁執一執有咩問題?
唔好用你既認知去challenge一d你唔知既野
我未折墮到私生活相都要執
{cos相都唔係點識執,我要點樣執樣呀老闆}
妖
俾個良心出黎當狗肺
係啦至x勁係你地幾個啦
成日圍埋係度數li個數個個


text:
15 JUNE 2014(SUN)
繼尋日係小豬媽生日之後,今日又到大肥豬生日,今年生日兼係父親節,所以真係雙重意義呀!
生日又點可以少得生日蛋糕呢?不過因為大肥豬一向都唔鐘意食蛋糕,所以我就決定同小小豬一齊整左個提子藍梅Bear Bear布丁,當係生日兼父親節禮物啦~
其實我依個做法都係依照之後肥媽版嘅芒果布甸嚟整(請按此),不過就改左個味道.其實我都係第一次整芒果之外嘅布甸.
點解我會諗到依個整法?咪就係因為見到近排成日見到Häagen-Dazs™最新推出嘅藍梅雪糕,見到幅相片就令我諗到依個提子啫喱粉加入藍梅生果嘅做法.加上小小豬又勁鐘意食藍梅,所以就趁今日未去街街前整依個生日布甸,等我地去完街街返嚟有得食啦!
因為係送俾大肥豬嘅生日兼父親節禮物,所以全程我都俾小小豬負責,我只係幫手做準備功夫.成日同小小豬嚟親子廚房,所以好多步驟佢都已經好熟識,已經開始學憧慢慢細心咁做,而且都做做得好好添!
準備兩包提子啫喱粉~
加入暖水一杯半~
淡奶一杯~
最後加埋啲藍梅拌勻~
然後倒入容器~
之後放入雪櫃冷卻~
今日話晒都係生日兼父親節,所以我地下午入左科學園勁玩(請留意下篇分享).玩到晚上返到屋企,個生日布甸就可以食得啦~
哈哈哈...紫色嘅BEAR BEAR蛋糕好靚呀~
話就話係大肥豬嘅生日兼父親節禮物,但食得最開心嗰個就係小小豬.睇大肥豬見到小小豬食得滋味嗰個樣,即刻展露出個慈父樣,因為依個廿四孝好爸爸咩都以個仔行先,佢見個仔開心就得啦~
坦白講,始終都係第一次整依個味道,所以起頭都有少少擔心唔知係咩味,驚整出嚟唔好味,咁就真係好掃興.
不過原來用提子同藍梅個味都好夾,我地都覺得比芒果布甸仲好食,所以我地三人就係極速嘅情況下KO晒成個布甸呀~
哈哈哈...今日依個提子藍梅生日布甸總算係大成功,尤其依個配搭係自己諗出嚟,所以真係勁有滿足感呀!


text:
生活中好多人患有氟斑牙,四環素牙,牙齒稀疏等問題個陣,都會通過牙齒貼面嚟進行修復.佢唔傷及牙髓就能夠起到美化牙齒嘅作用.咁出現呢啲問題有乜辦法嚟改善呢?目前比較合適嘅方法系牙齒貼面,亦即系瓷貼面修復牙齒,咁瓷貼面修牙幾錢?我哋一起嚟了解一下.
首先,我哋嚟睇睇深圳鵬程醫院口腔科醫生為我哋講解嘅瓷貼面知識:
一,乜系瓷貼面:
瓷貼面系1種牙齒修復體.喺相對少磨牙嘅情況下,對牙體表面缺損,着色牙,變色牙等用瓷修復材料粘結覆蓋佢嘅表面,恢復牙體嘅正常形態同改良其色水.瓷貼面有預成,個別制作鑄造玻璃瓷及烤瓷貼面.
二,瓷貼面適應人群:
一般只用於前牙嘅修復,主要系解決美觀問題.釉質發育唔良,四環素牙,氟斑牙,畸形牙,牙間隙過大,鄰面齲壞同切端缺損等.
三,瓷貼面修復牙齒幾錢:
1,瓷貼面修復嘅費用與及生有關:專業嘅口腔醫生喺進行瓷貼面修復手術操作時,對患者釀成嘅創傷就會減少到小程度,同時進行全瓷貼面修復手術操作所需要嘅時間亦會好短.
2,瓷貼面修復嘅費用同患者牙齒嘅具體情況有關:全瓷貼面修復醫師會根據患者嘅牙齒受損程度,提供多種修復方案供患者選擇參考,唔同嘅求靚者做瓷貼面修復嘅牙齒嘅個數系唔一樣嘅,自然,全瓷貼面修復嘅費用亦系唔一樣嘅.
3,瓷貼面修復嘅費用與嘅裝備有關:所好嘅牙科均配備有齊全嘅醫療裝備,嘅裝備使用本錢亦會影響瓷貼面修復嘅費用.
以上就系「深圳羅湖瓷貼面幾錢?」嘅具體介紹.深圳鵬程口腔醫院擁有頂級嘅醫師團隊同優越嘅治療環境,喺牙貼面領域有多年嘅經驗,至今已幫助多位香港口腔患者重拾牙齒健康,深受香港地區口腔患者嘅信賴.如有疑問仲可以在線咨詢或通過whatsapp:+85267623079同我哋嘅專家進行一對一嘅交流,同時通過網上預約掛號,可免問診金,口岸專車接送,到院無需排隊優先就診服務.


text:
28 MAY 2011 (SAT)
今日放假兼有個好天氣,當然唔好放過,要帶小小豬去吓街街,吸收吓陽光先啦.我地近近地去左九龍公園行吓,影吓相啦!
還記得對上一次嚟九龍公園時係星期日,勁多菲傭姐姐,差啲以為自己唔係香港.不過今日係星期六,公園入面真係唔多人,所以都真係幾好行,加上個天氣又幾好,有太陽得嚟又唔太熱,所以都OK幾舒服呀!
我地一入到公園,先俾小小豬WARM-UP吓先,俾佢企定定睇啲紅鶴.依個小小豬真係好留心咁睇呀(雖然唔知佢係唔係識睇,不過真係企到好定咁呀)~
跟住我地就周圍行,行吓又住吓咁~
之後就去左個公園仔,我地仲教小小豬玩滑梯添~
玩到係時間飲奶奶,原本我地打算去九龍公園入面嗰個探知館嗰度個OUTDOOR地方餵奶,不過當我地行到入探知館時,當我去完洗手間之後,佢地就有個職員行過嚟主動開個嬰兒房俾我地用,個嬰兒房又夠大又有齊各項設備方便換片片同飲奶,最好就係有埋冷氣嘛,我地係入面都過左差唔多大半個鐘呀~
飲飽奶奶嘅小小豬特別醒目,所以我地係個探知館OUTDOOR影左好多相,好多張都勁鐘意呀~
今日雖然只係去左一個好簡單嘅地方,不過我都已經好開心,可以一家三口周圍行吓,我都已經好滿足啦!
但我有一個問題,點解依家啲公園係冇鞦韆,我都帶小小豬去過幾個公園,都唔覺有鞦韆.係乜問題呢?唔通覺得有危險所以唔再有得玩?我都真係有啲想帶小小豬去玩,如果大家見到九龍區邊度有,記得通知我呀!
睇返今日影嘅相,我真係覺得小小豬越嚟越大個仔,尤其係著依啲兩件頭衫時,真係覺得佢係一個可愛嘅小朋友呀!


text:
補充返先,呢個訓練係為期一周,但為什麼我們可以只去兩天,原因係那五日已經較早前完成了.因為未講過那五日發生嘅事就係喺呢邊呢度講返啦.copyright protection3PENANANpsW9jsPXc
第一日(5-2)係我印像中最凍嘅一日,因為嗰日天文台啱啱宣佈咗係最凍嘅一日,而且目的地喺西貢,氣溫比起市區會係最低.我哋玩嘅項目係撐艇,我又係一個怕 凍又唔識游水嘅人當然係最驚㗎啦.一入到去就要學識反艇,我哋要坐住導師安排嘅雙人艇,然後撐到海中心,再將我們嘅艇返過嚟.我當時凍到想喊,到咗夜晚我都係瞓唔著,成個身體扭來扭去.copyright protection3PENANANfczxIDEKd
第二日終於出海啦,老師首先教基本嘅撐艇技巧,然後就兩人一架艇出發啦,當初撐嗰陣時幾吃力,到咗後尾都開始習慣起來. 我哋去第一個島係鹽田仔,參觀完一陣就要撐返去個訓練營度睡了.copyright protection3PENANABZUEPDF18A
第三日難度升級,我哋要喺出面過夜,一早上我哋要執定未來兩日嘅食物,餐具等等東西放入個艇度.然後就由基地撐到下月灣,夜晚就喺嗰度草地瞓,其實我嗰晚都被嗰啲海浪聲嚇到瞓唔著.7Please respect copyright.PENANA6wA7eWEFVQ
copyright protection3PENANA1VZuR9NjYK
第四日原本都要係宿營,但係啲同學唔想,多次要求返去營地,但又點樣都係要瞓草地.第五日就終於暫時結束喇.copyright protection3PENANAwL0IlxqYbb
好啦重點嚟啦,第六日行程,我哋今次餘下兩日去行山睇日出,由基地行去大枕蓋,今次真係好好人,竟然有車費畀我哋去到山腳.行下行下我哋終於去到一座涼亭,然之後冇食嘢情況下瞓覺啦,臨瞓前老師要求我哋要凌晨兩點鐘起身,我當堂o嘴咗.copyright protection3PENANAcNa7r0L72T
最尾一日啦,我哋又真係可以凌晨兩點起身,食完早餐之後就開始行上山頂啦.未行上山頂之前我哋仲見到星星呀.當時好大風,真係吹到個人都真係有啲毛管動. 幾經辛苦我哋竟然早成一個鐘到山頂.然後各自各自由活動等待日出來臨.終於出嚟啦, 我哋幾經辛苦望住日出嗰種興奮又易開心嘅表情,真係好難形容.copyright protection3PENANAH3OGyFQlZOns54.198.212.30da2


text:
終於嚟到今次柬埔寨之旅嘅戲肉啦.我哋搭咗兩個幾鐘頭巴士去到CYA Ruseydom Village,開始義遊生活.離開市區咁遠,我已經有哂心理準備村落嘅簡樸生活.冇錯,蛇蟲鼠蟻走唔甩,沖涼如廁要稍為將就吓,但都好快適應.不過個營地嘅屋係非常企理!
略略講吓今次樹不「柬」單義遊嘅目的:了解柬埔寨村民嘅迫切需要,協助種植同傳授技巧,從而改善生活.同鄰國(越南,泰國)一樣,都係種米種菜牧畜,但係太多雨浸死啲農作物,太少雨又手停口停.既然香港資源尚算豐富,傳授技巧呢方面係好重要.
而呢次我哋主要種嘅樹係辣木子樹 (Moringa),其特點係乾旱天氣時都可以生長,而成棵樹嘅種子呀,葉呀,根呀都食得,有藥用功效.(最基本可以沖茶啦,當然做番梘嘅材料都得!)
(聲明:以往我嘅網誌喺公網盡可能唔會影到我啲旅伴嘅,以示尊重私隱啦;同埋我落手落腳做嘢點去影相吖.不過今次啲相可能會影到,希望唔好介意喔!)
去到柬埔寨,梗係學幾句柬文旁身啦.最起碼打招呼同買賣都聽得明先啦.
喺語文學我哋可以咁樣類比:泰文同寮文基本共通,好次英美甚至澳洲英文咁(如果用泰北嘅方言,效果更佳)但係柬文呢?就好似德文咁,不能共通,要特別去學.
雖然我出發前特登買東南亞語言書頂住,加上Youtube有唔少柬文教學,但係始終有當地人教同直接應用會進步得快.
學好啲柬文後,就開始家訪啦.
我哋拜訪其中一戶人家時,發現個水井壞咗.零件唔係話好貴(大概廿蚊美金左右),但奇就奇在冇人去整!又冇後備水源,好論盡.之後我同啲組員討論其實有冇辦法去籌集資金同人力去整番好佢…
返到營地後,我哋去學習種樹嘅技巧.因為我哋之後會去唔同村民嘅屋企去種樹之餘,仲要喺嗰度瞓一晚,作為交流.
我嗰組被安排咗去一個一家四口嘅屋企,homestay爸爸係做老師嘅.但係適逢清明(原來我哋homestay係柬埔寨華人後代!),要拜山,所以我哋去支援其他組先.
柬埔寨嘅土地肥沃,種嘢其實好得,但係有多啲know-how去傳授,咁就錦上添花啦
我哋去支援嘅村民屋企;佢嘅辣木子樹生得唔錯喎
出面煮飯㗎
開始體力勞動啦.柬埔寨天氣熱,鋤泥,撈有機物料要用嘅力量係明顯多過平時喺香港種嘢,甚至做粗重嘢,做gym!雖然好快攰,還好我平時做開gym都頂得順,同夠水去飲.
行番去營地時影低嘅農地
之後我哋分幾轉電單車去我哋個homestay,繼續種樹,總共種咗五棵!稍作休息後同homestay小朋友玩,後來透過翻譯(其實係營地嘅柬埔寨朋友)得知原來村落有人結婚,屋企就家姐去婚宴,就問我哋去唔去埋一份!一個難得嘅機會,梗係要試吓啦!
我嗰組兩男三女,女組員就走去幫homestay家姐化妝,當然先用最熟手嘅港式方法啦.後來homestay媽媽幫手埋尾,用柬式方法(當然濃好多,但係佢哋carry到!)我同另一個男組員就喺度做阿四,出去買嘢飲拎番homestay.
文化交流就咁開始:港式韓式柬式化妝應用!
原來村莊附近有間髮型屋.Homestay家姐走去set頭,亦見到其他女仔去排隊,似乎都係一樣參與婚宴
一個ah-ha嘅念頭出現咗:當我去觀察呢個村莊嘅時候,留意到雖然物資冇大城市咁豐富,但係村民同村民之間嘅互動係好親密.而見到佢哋嘅生活有知足嘅心態時,不禁令我去思考:我哋香港人嘅生活可否去番呢個位,唔為物質太過執著?好難,但唔係做唔到.
Homestay後院嘅牛
終於要出發去婚宴啦.我冇影低homestay家姐盛裝嘅樣子,但有我x年前喺加拿大中學grad din時啲女仔盛裝打扮嘅感覺!一下子有個「吾家小孩初長成」嘅感覺(喂)
喺柬埔寨參加婚宴期間,賓客先食哂啲嘢先,通常有柬式火鍋同海鮮;而台上有現場樂隊表演.(啲音樂超大聲!)之後新人先至出場接受大家祝福!而嗰段時間,賓客就可以交低人情俾人,仲要係即時記錄人情金額!(即場拆人情嘅橋段?)但係放心:人情明顯平過香港甚至美加:只需10 USD或者40,000 KHR!之後就跳舞跳到幾夜(YEAH)都得!
有沙律菜,火鍋;比起香港食幾味餸,簡單又平實得多
咖喱蝦好好食喔!
工作人員準備結婚蛋糕,等新人嚟到時做切餅儀式
最美嘅畫面:新人互相合十祝福,祈求婚姻生活美滿
恭喜呢對新人:白頭偕老,永結同心!
講起跳舞,柬埔寨人傳統舞蹈叫做romvong,即係圍住個大圈,手轉轉咁慢慢跳.個個都識跳㗎.我先前睇過Youtube片啲柬文歌啲MTV略知一二(例子),結果變咗即場跳.我用手機Google翻譯(英譯柬)問其中一個哥仔做一個示範,跟住我做埋一份,佢好開心見到我呢個外籍人士pick up得幾快!
柬人港人一齊跳
呢位歌手嘅唱腔同台灣嘅阿吉仔好似!(可能大家唔知邊個係阿吉仔,留意佢嘅首本名曲命運的結他聲)
舞照跳
Homestay家姐話要早走(始終又唔好玩太夜),咁我哋就等老師接番我哋番歸,但佢就跟佢啲朋友嘅電單車回家!費時要老師佢擔心,我打咗個信息話家姐出咗發,佢似乎話俾我知「當然冇問題,呢度啲後生仔女係咁㗎.」番到去仲有得食:有肉有湯同生果!芒果仲要係點椒鹽去食,好特別但好易接受到嘅食法.
就寢時,都同啲組員分享咗點解參加義遊,同人生方向… 其實好開心㗎,可以了解同認識大家更深…
第朝番到營地就學整辣木子番梘啦.點知我嘅身體突然發生狀況:好攰同肌肉輕微抽吓抽吓,仲要係大熱天時發生咁嘅嘢!我盡量放慢步伐去頂硬上,但不得要領.結果同組長商量後要強制休息,去隔離屋瞓!點知有其他女組員都發生唔同狀況!
後來再深入了解,係因此之前種樹所需能力勁過龍,又天口熱,加上用甜嘅飲品頂住(冰咖啡,冰青檸茶之類),難怪出事!再對比熱衰竭同中暑症狀,我驚覺同前者相似!休息過後同補充水份後,啲能源番嚟啦,可以繼續參與活動.
呢個義遊有一日自由活動:去附近嘅街市觀察買賣情況,參觀另一個CYA營地(主要係種紅樹mangrove),同埋胡椒之鄉貢布(Kampot)!
先講吓去市集嘅目的.除咗買嘢食,我哋利用呢個機會了解辣木子嘅產品可以喺嗰度點樣擺檔同賣.
啲魚直接放喺地下賣
話說我喺呢個生果店重遇紅毛榴槤 (Soursop),仲喺度買埋番去營地!(一個要2 USD或8,000 HKR)不過嗰底熟過頭,要處理後先食得.
炸黃蜂!出奇地好味,好有食花生同popcorn chicken嘅感覺.可能連啲香料都炸得好好香啦.
時令西瓜,梗係買幾個番去啦
下一站去CYA另一個營地.其實亦都係旅館嚟,幾靚㗎.
柬式烤魚
去到貢布,就好好休息吓啦.去按摩店鬆吓(3 USD 或12,000 KHR半個鐘起跳),飲咖啡望對面岸… 係舒服嘅.同時間大部份組員去就近嘅市場買榴槤食!
成個榴槤像喺度!難怪啲組員突然想食榴槤啦…
喺貢布,可以去遊船河睇螢火蟲!
燃燒青春在高綿
柬式牛柳粒飯
東南亞常見嘅景色
手機影唔到螢火蟲閃吓閃吓,但肉眼係睇得好清楚
落船,準備番營地
歡迎使用美金和柬幣!(按:有啲菜色冇英文翻譯,肯定係地道菜.其中一個係炸香蕉片雞肉之類嘅嘢)
去到義遊最後一日,就係同村民互動嘅時間.朝早就教佢哋整番梘,晏晝就整一包包辣木子種子同泥土,同小朋友玩遊戲.最後我哋每組整一味香港家常菜同村民分享.當然啲村民整咗柬埔寨甜品俾我哋試吓啦.
啲番梘整好啦.等佢風乾一個多月,令到酸鹼值去到中間就用得.
英柬雙語教授
喺市集買嘅紅毛榴槤食得啦
同小朋友玩咗好多集體遊戲
皮蛋,炒茄子
柬式格仔餅
柬式甜品
就係咁樣,呢一個禮拜過得好充實.義遊部份就喺呢度結束,回程番去金邊啦.
後記:
出咗嚟社會做嘢多年,一直都有思考社會責任同世界公民呢個課題.
先講社會責任:人生唔係淨係得做嘢賺錢,可以我哋利用唔同嘅強項,走埋一齊去幫咗人家,貢獻番個社會.至少我哋可以喺自己嘅地方(香港)做起.
論到世界公民,可能我自己主修國際貿易啦,比較容易了解外國嘅國情,文化.好多時我哋要親身經歷先至真係認識嗰個地方.喺鄉村嘅簡樸生活了解到佢哋嘅需要,就明白到有乜嘢可以落手落腳去幫手.再番到香港後,學到嘅嘢都會跟住我哋,甚至可以直接應用添.
同一時間我又會諗:先搞掂本地,然後再衝出去,都係可取.最緊要係能力許可.
而呢個義遊最大得著,就係生活其實可以好簡單,同埋組員變成旅伴,好熱血咁一齊渡過長假期.Orb kun chrang (柬文:多謝哂.)
適逢執筆時係柬埔寨人新年.謹此祝各位朋友Sousdey Chnam Thmey(柬文:新年快樂!)
希望大家留意主辦方嘅臉書或網頁,睇吓下次有邊個義遊可以參與!
VolTra (Facebook)
Plant for Water
第三集:chill住遊金邊!敬請留意!
臉書專頁:在此


text:
蒙特利爾 必去景點及烏特蒙附近酒店推介
烏特蒙附近酒店預訂
神秘優惠價幫你慳更多
即時揭開神秘優惠價,慳得更多
蒙特利爾必去推介 - 烏特蒙
想去 蒙特利爾 自由行?等 Hotels.com 帶你玩盡 蒙特利爾烏特蒙 啦!留意我地文章,話你知去蒙特利爾 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋蒙特利爾烏特蒙 附近有咩酒店,等你更加容易計劃行程,慳返酒店來回景點嘅時間.
蒙特利爾烏特蒙 自由行
去得蒙特利爾烏特蒙 自由行最緊要一定係揀啱日子去.一啲熱門景點例如,蒙特利爾 嘅 烏特蒙,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
蒙特利爾烏特蒙 交通
想去烏特蒙 暢順無阻濟,最好就係出發前,睇清楚蒙特利爾烏特蒙 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
蒙特利爾烏特蒙 必食必買攻略
蒙特利爾烏特蒙一直都係旅遊熱門地點,去到蒙特利爾烏特蒙,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
第一國際
第一國際(英文:First International)原名國際工人協會(International Workingmen's Association 簡稱 IWA)係喺1864年世界唔同國家嘅工人組織,分別有英國,法國,波蘭,意大利,瑞士呢幾個國家嘅工人組織,以社會主義係為基本政綱,組成一個左翼工人組織. 呢個組織認為,佢哋要同統治階層抗爭,達到解放工人嘅目的,而呢種抗爭一定係國際性先有力量,所以就同全世界嘅工人組織一齊夾埋,就組成咗國際工人協會.但後來由於唔同嘅工人組織發生分歧,加上馬克思嘅巴黎公社成立,第一國際終於散晒.
起源[編輯]
因為18世紀英國工業革命而令社會上多咗一個階層叫做工人階層,1767年到1844年期間,貴族地主沒收晒好多地,用嚟起工廠,農民被逼要去工廠做嘢.嗰陣好多人仲係有以前種封建思想,工人叫做低下階層,喺社會上無權無勢,好多細路仔未發育就要喺工廠做嘢,人工又低,工作環境又惡劣,又成日失業.
於是開始有工人為自己權利出嚟抗爭,發起民權運動,通常集體擺工呢種手段,去達到同權力階層平起平坐,加上社會主義興起,同1848年共產黨宣言發表,工人組織由只係自己一個行業嘅工人組成,變成唔同行業工人聯合組織,然後全世界工人組織又夾埋,就組成「國際工人協會」,就即係第一國際.


text:
(以下內容為18禁題材,並有大量不雅用語甚至粗口,自問不能接受或假道學者敬請自重不要進入,或尋求家長指引)
曾經有某blogger講被人邀請試避孕套,感覺十萬個offensive.確實,沒有人叫你去公開你有幾濕滑我有幾堅硬,但喪鬧有乜謂?唔收又唔寫咪算.就正如去試食,請你大帝仲要俾你選埋Table for Six人頭,都係不停未食先叫唔好,咁樣真係無人可以please到你,因為從來無人迫你去食/用.講遠咗,其實都係想引伸到性哩樣野,每人呎度唔同,有人好鐘意去141分享,又有人鐘意關埋門睇AV,無問題,亦無話點樣為之好同唔好,不過香港男性普遍都只重量,不重質(都講咗好多年都係講哩啲),女人又淨係識得受,唔識講出自己感受(一講就驚被標籤為淫婦),有好多人大好婚姻同關係就係咁樣慢慢枯乾然後就咁一世,幾咁無謂.
實在唔明,點解讀書做野都有得持續進修,但係性愛哩家野無人真心去進修?唔好話睇AV學特技就係(雖然好過無),又或者學習取悅另一半就係罪?Come on,如果連one on one都唔俾去到ultimate skill set,難道人人都要做雞做鴨先至可以讓對方快活?甚至連好好認識自己嘅身體都係罪過?為咗補足香港普遍人對性「不夠自愛」嘅位,唯有開一個我睇過,覺得內容有用同有趣,仲仍然買得到書嘅書單出黎.我亦好肯定,拋磚都不能引玉,因為個個人一講性唔係以為淫蕩就係中毒.但anyway我手寫我心,唔鐘意睇就skip啦,無謂要你洗眼,但千祈唔好一面睇一面鬧,搞到你性功能失調就無謂.
《屌醫學:正確認識命根子的結構,生理,保健及治療!》
作者: 許耕榕
出版社:我們出版
今次介紹三本之中只係無買哩一本,是關內容有點bloody,包括增長陰莖手術點做嘅圖解,又或者精索靜脈曲張手術係點做咁.我自己都儲埋好多寵物身體結構嘅書(因為有學過),但男人結構就真係免啦,因為會放入口食嘅野唔係樣樣都咁需要深入了解,例如你食豬腸食牛雜但係唔會係咁研究佢點樣洗.不過哩本書真係男人必買:男人嘅短處,例如包皮過長,前列腺增新嘅講解,撚細係唔係真係無得救都有詳盡嘅描述同建議解決方法,仲有其他唔同嘅男性性醫學知識,實在係太過expert級數嘅書.而最爆嘅係,個作者許耕榕醫生響書入面寫佢自己幫自己做「屌」(唔係小)手術的經過:只係搵一個助理幫佢手,然後自己麻醉自己做手術,而且咁樣醫自己仲要係唔止一次,就係因為佢醫到自己嘅屌,真正明白啲病係點樣發生,所以醫人先至有一手;而且許醫師發明嘅「陰莖靜脈截除術」仲獲得美國專利,真係名符其實嘅「鳩威」.就係哩一份勇同哩一份權威,哩本書就經已值得所有男性收藏啦
《絕倫食:寫給男人的壯陽飲食講座》
作者:小泉武夫
出版社:遠足文化
明明中國係食補最大最多元化嘅國家,點解會由日本人寫哩本咁有趣嘅書,完全大惑不解.但作者真係好野,有好多唔同國家嘅壯陽食補,例如佢自己國家日本嘅羊鞭同睪丸都會夠膽試食,食完之後搞到慶合合無處發洩都寫埋出黎,真係好鬼好笑.基本上除咗日本以外,各國嘅壯陽食品,近至中國,遠至南美作者都有涉獵,並且解釋佢哋係唔係真正有用,例如「動物的陰莖到底有沒有效?」,「能製造精子的食物」,我估有好多人都想知;而中國人食粥嘅習慣竟然亦係同咸濕野有關,真係想佢唔到!當作有趣嘅「食物書」黎睇好,或者想幫吓自己進補都好,睇完起碼有個底知道再可以搵乜野資料,是關中醫書都有一啲壯陽嘅書單,只係佢哋真係好悶,悶到完全唔想知佢講乜.而哩本絕倫食就得意到當係消閒書睇都唔會悶親你.再者佢本書雖然講係「寫給男人」,但內裡都有例如「女人的春藥」嘅女性篇幅,加上作為女性如果想暗暗地為男人做番啲野,幫佢好好進補,講吓講吓發現原來哩本書男女都o岩睇呢.不過提一句,睇還睇,有病就真係要去搵醫生唔好亂試偏方呀.
《九九養腎功》
作者:淦金泉
出版社:晨星
睇個名經已係勁野啦,好多人會即時將九九養腎功聯想到條撚可以吊起成架車嘅九九神功,正所謂好腰好腎好男人,九九神功只係九九養腎功其中一門幾爆吓嘅分枝,點樣用氣功提升男人嘅活力先至係王道.我原本又係唔想買哩本書,亦無能力去執行哩本書入門嘅任何事,不過就係哩個九九神功嘅誤會,又使我八八掛掛嘅性格發揮出黎,繼而再睇完本書先至明白,要練功都要付出好多,包括要忍尿,同埋用唔同嘅方法去打攪細佬,例如用艾灸去薰佢(熱傢喎!),用筷子去打龜頭(我估…都會痛傢吓嘩?),同埋學習「登登登登!」好勁嘅插沙法!,少啲意志力都即時交咗功課同整親,仲點樣可以再練落去?
只係如果你忍得到練成功之後,就可以學習點樣「採陰保陽」:點樣揀適合採補嘅對象,去乜野場地進行,用乜野姿勢都有詳盡介紹.亦有提醒大家乜野情況下唔適合做愛,同埋如果「玩」到樂極生悲又點解救,真係由弱雞到壯男再講埋點樣急救保你房事順暢都一本落齊,非常之咁全面.
以上就係今次介紹嘅三本書,補充番《九九養腎功》被台灣評為18禁,要封膠袋,所以要講番內裡所有練功的圖解都係繪圖黎,唔係真係影住條撚,唔駛驚咗肉酸先.但係我都唔明《屌醫學》都有撚圖,但點解又唔係18禁呢?而《絕倫食》淨係有文字無撚圖,包咗封面響地鐵入面都可以施施然咁睇嘅,只係忍唔住會陰陰笑之嘛.最後長氣都係要講,所有關於健康嘅野,睇咗當長知識就好啦,如果自己有病,唔好亂黎,記得睇醫生,唔好死忍呀!


text:
(BB來了)大結局三大催淚位 反映真實婚姻就係柴米油鹽
《BB來了》大結局 三大催淚位
原來從來都冇怨過!
飾演李佳芯爸爸媽媽嘅羅樂林同陳秀珠,一直係觀眾眼中嘅「怨偶」,因為後生時爛賭,差啲搞散到家,所以日日畀老婆怨,當個女喺婚姻出現危機時,都話唔想第時好似阿爸阿媽咁.但係陳秀珠一段剖白,先令觀眾明白,原來佢從來都冇怨過!
匿埋衣櫃聽到晒⋯⋯
婚姻,就係難得搵到一個同自己配合,就算幾多怨懟,經過幾多歲月,都依然無悔嘅人!
有多少愛可以重來?
徐榮同楊卓娜呢一對「有過去的人」,男嘅外表粗聲粗氣,講說話不留餘地,但係內裡其心細心體貼,對阿妙兩母子照顧有加.但係阿妙以為惡奶奶盧宛茵唔可能接受到自己,所以諗住帶埋個仔走,唔想再令徐榮做磨心!最終徐榮就以一首成日唱嘅有《多少愛可以重來》,令阿妙回心轉意!
當兩個有經歷嘅人,搵到一個值得等待,值得去愛嘅人,就會搵到去愛嘅勇氣,圓滿不完美嘅人生.
真實嘅婚姻,就係柴米油鹽,一啲都唔浪漫,一啲都唔完美!?
劇集尾段講到,李佳芯同黎諾懿因為價值觀出現咗嚴重嘅分歧,陷入婚姻危機,佳芯BB仲一度同老公分居,甚至考慮要離婚.但係經歷一次「平行時空」嘅夢境,兩個同時夢見自己如果冇遇到對方,人生就會出現大逆轉後,至發覺原來可以遇到對方係一件幾幸運嘅事!加上黎諾懿終於都知錯反省,終於令佳芯BB回心轉意,重建幸福之家!
如果因為一個電話,佢哋冇喺埋一齊⋯⋯
佢同咗佢一齊⋯⋯
佢又同咗佢一齊⋯⋯
至會發覺遇到對方有幾好⋯⋯
黎諾懿終於知錯喇~
終於好番喇!
「只有做咗人父母,至會明白上一代對我哋嘅付出,父愛同母愛唔係天性,係一個好漫長嘅學習過程,BB成長,父母都一齊成長,係佢令我哋明白生命嘅底蘊,就係苦樂參半,同喺不完美嘅人生裡面體現愛.」
真實婚姻就係柴米油鹽
真實婚姻就係柴米油鹽?
Posted by 東方新地 Live on Monday, 6 August 2018
膠通消息來源:Sunday Kiss ,MyTVsuper截圖


text:
講樣,港女一定靚過大陸妹,大陸妹果浸蝗味係最撚難頂
講身材,可能你會話大陸妹好大波,但其實大陸妹個身材比例如唔平均,相反港女係就係ipad,但起碼對腳夠靚
講學識,大陸妹大部份都係大中華膠,同佢地講政治真係哂鳩氣,相反港女會好關心香港既時事,而且願意走上前線去為香港爭取民主
講性格人品,港女簡直完勝大陸妹,港女性格真,講野夠直接,而且港女好有正義咁,唔會為左錢捨棄公義,相反大陸妹為左錢拋父棄子,假結婚,呃綜援
所以唔好再講咩大陸妹完勝港女,港女係香港既清泉,唔好再俾d有心人去分離我地香港既男女,再溝大陸雞既就即係與本土派為敵
小弟於英國留學, 幾年前喺英國識咗個大陸女仔, 我啲fd都覺得佢係靚女嚟, 我果陣對大陸女仔冇咩feel, 但係因為我班fd (當時有幾個仲要係高登仔嚟 )嘅關係從而令我同個女仔係咪一齊
老實講, 一開始我肯同佢一齊係因為我自己未拍過拖所以先想試嚇, 反正拍落唔啱key嘅話咪分手囉, 冇諗過會拖到今日
果陣我都唔會諗埋啲咩呃身份證(佢北上廣戶藉), 呃錢啊之類(果陣覺得佢屋企應該有錢過我屋企) (不過我之後都有assess過究竟佢會唔會昆我, 我本身都係多疑嘅人嚟), 啲fd仲話我識到強國有錢女, 第時發咗記得關照嚇佢地
一開始相處的確有少少怪, 其一係我真係唔知佢鐘意我啲咩, 講樣我冇, 大眾臉一個, 身高都符合膠登仔標準, 至於打扮....... 就係成日著嚟著去都係幾間衫果啲毒撚嚟, 我問佢鐘意我啲咩, 佢話我好cute (我初中果陣都比女仔咁講過 ), 老老實實, 其實我到而家都仲覺得個理由好on9, 應該都係諗唔到9up出嚟, 其二係文化差異, 佢一開始果陣仲成日搬佢果套強國思想出嚟, 不過我本身比較忍得同埋鐘意同人理論所以一開始冇因為呢樣野而散, 仲令佢開始憎中共到而家支持香港有真普選 , 其三係佢屋企好複雜, 我都係同佢係埋一齊一斷時間之後先知佢屋企人竟然係中共既官, 而且職位仲有返咁上下高級 其四係佢洗錢分面對比起我洗得比較多, 我係平時除咗買野食之外都唔點洗錢嘅人嚟, 而佢就有唔少名牌, 又鐘意周圍去
其實以上都未係最重點, 我頭一年都同佢相處好好, 但係之後我因為去咗第2個city讀書所以就開始咗Short d(其實都算係Long d)
果一年係一個月見一次面, 有長假就住埋一齊
其實我係啲比較自卑嘅人嚟, 所以都一直冇同身邊其他朋友(包括之後新識嘅朋友)講我有女朋友同埋佢係大陸人, 廢事佢地以奇異嘅眼光睇我
同埋我喺人地面前係完全唔鐘意展現自己感情果啲人嚟, 所以只要我同我啲朋友係埋一齊果陣就算我女朋友打過嚟我都會唔聽佢電話(聽落真係好仆街 ), 同佢講我而家同緊朋友一齊, 夜啲先搵佢之類, 就算我女朋友嚟我個city嚟香港探我都好, 我都唔會介紹佢比我啲朋友識......
佢亦都有sense到, 而我好仆街咁搵咗好多唔同嘅藉口嚟暪天過海, 都唔會同佢講因為佢係大陸人, 我有唔少fd都憎大陸人覺得佢係嚟呃我之類
我甚至返到香港果陣都唔會屋企有人既時侯同佢講電話, skype, 正如我所講, 我唔鐘意係人地面前show我自己肉麻嘅一面, 包括喺我家人面前
後尾佢因為屋企人嘅決定而去咗第2個國家讀書, 佢亦都有問過我要唔要因為咁而分手, 但我果陣又唔捨得所以最尾都係繼續拍拖
因為Long d嘅關係我地變到冇得見面咁濟, 而我係自己一個住所以我好多時都返屋企同佢skype都唔會同朋友出去玩
我發現我自從唔介紹佢比朋友果陣個人開始變得唔想識朋友, 變得比以前更自卑, 而Long d後個人就變得除咗同佢skype之外就唔會點同其他人講野
到最後成個人由普通毒撚變到真真正正因為自卑而變得好孤辟
我同佢一齊果陣真係好開心架, 但Long d之後覺得好辛苦, 各位巴絲我應該點樣改變自己嘅心態


text:
筆者自7月初開始反覆測試 Suunto9,決定在 Fitz 這平台上分享一吓,因為依度多山友,公諸同好~
老實講,依隻錶功能上可以話係世界級嘅,神級越野跑手 Kilian 都係戴佢就知卡士上已經唔駛講嘢,屬於專業級款式,咁我地依啲業餘玩山嘅,究竟啱唔啱用呢
香港本地6月首先就有菁英跑手 Jacky leung 同埋 Sam Tam 戴緊,佢哋依啲菁英跑手先可以將手錶功能發揮到極致,佢哋已經提及過好多關於依隻錶嘅用法,就好似人肉說明書一樣,但好多初階或進階跑者都未必明哂,就好似小學五年級生入咗港大聽教授講嘢一樣,擘大個口得個窿,淨係知内容好勁,但一時三刻消化唔到…
既然大部份人都同我一樣屬於小學生程度,就等我依位同學仔分享吓我依一個月同依隻錶嘅經歷!
試錶大會
7月初,筆者就去咗傳媒試錶日,由 Jacky Leung 帶隊,港大出發經西高山,以山頂廣場為終點,當日陣容鼎盛,我地接過手錶,大會人員已經為我地隻錶叉足電,我就好辛苦揀咗好耐先揀到黑色 (其實得兩隻色),因為白色真係靚啲,但我又真係怕整污糟….
响隻錶度簡單入咗啲年齡身高體重例牌資料,裝埋個 apps 簡單對應就攪掂,港大起點 Jacky 教我哋企定定攞 GPS,嘩一㩒個掣就攞到咁滯,我心諗會唔會快得滯…反而有啲唔慣,平時攞 GPS 仲可以企定定左手一伸 chok 吓樣擺吓 pose…
行咗無耐,到一條幾斜吓嘅斜路,Jacky 停低咗,擰轉頭陰陰咀笑話教我地用手錶玩hill repeats, 係依隻錶眾多訓練模式之中其中一種,我地跟 Jacky 所講,set 咗跑距離是400米,然後隻錶就會自動響,跟住 set 咗90秒之後又會響,然後就開始重新計算跑400米的距離…我哋依班小學生,就係咁樣硬爆上斜400米,隻錶一響,就折返慢 jog 落返斜,夠90秒又爆返上斜,重複三次,沿途我見屍駭遍野,死嘅死傷嘅傷~ 依啲就係菁英跑手玩錶嘅方法…
重整旗鼓後,一行人就往西高山進發,我就不停留意吓隻錶嘅版面顯示,例如跑咗幾多K,自己心率變化,配速,攀升高度及現處海拔高度等等,我就周圍八卦吓人地隻錶,發現距離及攀升偏差極少,甚至乎可以話係接近無偏差…
終於去到終點山頂廣場,Jacky 教我地上載資料去個 apps 度,即刻睇返剛才嘅數據,包括路線,心率,攀升及配速等等,可謂應有盡有,非常仔細,啲數據細微到嚇親我咁滯.
最大優點係電量
依日之後,我就日日戴住隻錶,我一星期都至少跑四日,連瞓覺都戴住(除咗叉電果時),慢慢發覺其實每日叉電依個動作有啲多餘,可能以前經驗嚟講,心率錶一返到屋企叉電就係指定動作,叉少一晚第二日無電真係後果自負….依隻錶嘅電量耐用性,可以話係巿面上冧把温,我依家平均五日先叉一次,長課之後唔叉電都唔赦,我隻錶從未見過電量顯示少於40%….
準繩度超班
除咗電量係我最驚嘆之外,佢嘅 GPS 量度距離準繩度亦係首屈一指,我做過多番測試,運動場衝圈死霸住條内線一步不蝕,每一個圈到終點線果步就係400米,真係寫個服字.
電量夠,GPS 量度距離精準之外,對於我地依啲普通山賽友嚟講,氣壓計量度攀升都係非常緊要,一隻無氣壓計或者氣壓計造得唔好嘅錶,往往在量度距離上會出現重大偏差,十零K可有1,2K誤差,長途山賽重則有4,5K誤差 (不過電量好多已捱不完100K),以前成日同朋友操練時爭論,「無可能,今日條路線明明20K攀升980米!」「你唔準囉,我隻錶18K半攀升1100米」…..
總評
經過筆者個多月來測試,老實講,功能之多筆者亦未能用盡,就好似林寶堅尼一樣,你唔會否定依部車嘅能力,你會諗自己手車究竟揸唔揸得掂,同等道理,依隻錶已經唔係在意响能力方面,擺明就係堅嘢,而只係大家價錢方面嘅取捨 (心果句),我這類普通跑手 (又叫做有啲要求嘅),簡單普通功能算係用得掂,相信大家唔會差得過筆者好多,正價6千多啲,折咗都好似4到尾咁滯,但筆者覺得仍然係值嘅,如果嫌貴,大可以用返現時果隻成日呷無電,心率突然跳到過200,GPS 路線飛到落海嘅錶….如果係真正想玩山,而且玩得有紋有路,而又報咗100K嘅,你值得擁有.
Fitz 連結: https://fitz.hk/?p=101077
更多:
Fitz Facebook專頁
[試玩報告] ONE PIECE Summer Park
[越野跑鞋] 實測 Brooks Caldera2
[搶閘先試Brooks] 最新緩震技術鞋款 Levitate
[跑鞋實試] Hoka OneOne Tracer2
[越野跑訓練鞋] 實測 Salomon Sense Pro Max
[越野跑鞋] 評測 Hoka Speedgoat 2
官塘朝偉@Fitz
Fitz Running 跑步
分享連結:


text:
2018年1月31日星期三
海蜇燻蹄 (外賣) + 滷水雞翼 (外賣) + 豆苗 ( 31-JAN-2018 )
( 31-JAN-2018 WED )
今朝里奧大人 6 點起身啦 好在尋晚放定支唔凍嘅咖啡比佢 我唔駛起身 哈哈 ~
我繼續瞓啦 咁凍真係好好瞓架 ~
天氣咁凍 大食 d 都無人怪妳架 所以食米粉餐 哈哈哈哈 ~
菇場忙下停下 但完全無 mood 啦 所有大粒唔喺度 做嘢真係對唔住自己 嘻嘻 ~
今日阿墨 last day 所以菇場同佢做 farewell 又去飲茶喇 ~
有個同事超級勁怪 船頭問佢食 d 咩 佢話乜都食 之後就夾哂佢面前嘅點心落自己碗度 豉汁鳳爪 蝦餃 腸粉 燒肉 我頭先見佢已經係咁 其實妳可以夾兩樣先都得 反正我地預咗每人一粒 唔夠食一定會再叫 但唔好咁樣囉 之後佢全程都係食食食 真係無停過口架 分分鐘大食過 8 卦添呀 ~
菇場唔忙 又傾下計 CC 無啦啦問我電費幾錢 ?! 話我成日熨衫 但我話點都無開冷氣咁勁啦 佢話我連底褲都熨 佢會痴喎 咁放低落洗衣機嘅 基本上我全部都會熨 床單床冚乜都熨 熨平咗又好放 d 所以我鍾意熨衫 但最唔鍾意熨里奧大人 d 西褲 因為成日熨到雙骨 哈 同埋佢 d 褲都好憎熨 太多袋喇 熨到起鏡面 我會無咩心機熨囉 ~
正想食甜嘢 咁啱有散水餅食呢 呵
今晚遲咗放工 因為有 d 手尾要搞埋 唔想又瞓唔着 哈哈 ~
里奧大人今晚番香港 咁就好喇 ~
咁我見有時間 就去大成街市買餸啦 其實好鬼凍唔想行 不過算啦 當做運動 ~
買完魚就去買無花果乾 乜原來咁鬼貴 好記得淘大 Taste 開將 一大包好鬼平 依家要 $60半磅 有 d 係 $200 一磅添呀 不過我覺得買半磅最好 一個樽可以裝哂嘛 ~
咁順便又去燒味檔買餸 唔想食丸同水餃呀 ~
諗住整 2 塊牛油多士食啦 但唔見咗袋方包 仲以為里奧大人驚凍 所以拎埋上大陸食 但其實佢又唔會拎我 d 嘢食家嘛 咁打比佢問 佢話無 呢下驚喇 要是我唔小心放咗喺佢個袋 咁就大鑊了 因為佢個袋留喺工廠 下次唔駛拎來拎去 但麵包就一定發霉到九彩啦 好在後尾原來趺咗落梳化邊邊位 真係嚇死我呀 我都知自己尋晚心急 拎完無放好方包 因為我完全無印象放咗喺邊呀 ~
里奧大人話 8 點半左右番到屋企 咁今晚只係淥菜同淥麵 咁好快手 咁我都抖下嘛 一望個鐘原來已經 8 點 真係要預備 因為煲水都要時間嘛 ~
是日懶餐 - 海蜇燻蹄 (外賣) + 滷水雞翼 (外賣) + 豆苗
海蜇燻蹄 (外賣) - $20 盒咋 估唔到份量都唔小 味道又 ok 下次可以再買 ~
滷水雞翼 (外賣) - $12 有 3 隻都抵 同埋幾入味 ~
豆苗 - 買咗 $20 呢度一半咋 呢期好唔想食菜咁 好奇怪 但出街食菜又無問題喎 @@
洗埋碗都 9 點 沖埋涼都休息喇 ~
11 點幾即瞓 天氣凍好快眼瞓 呵 ~
訂閱: 發佈留言 (Atom)


text:
我係2017DSEer, 考完DSE無嘢做,於是就由5月頭開始做7仔,依段日子真係明白曬服務業嘅辛酸
做咗3個幾月,如果問我最憎乜嘢客,一定就係啲師奶
未做之前我一直以為最黑人憎嘅客係啲阿叔,但其實啲阿叔先係比較有禮貌嘅人,買嘢會講唔該,我on鳩搞錯咗件數唔會大大屌,有時心情好仲會請我食雪條
相反,啲師奶先係極品,最鐘意乜都屌鳩你一鍋先,成q日有啲on9師奶當正自己張白金信用卡係八達通咁鳩拍八達通個位,然後係咁屌你間舖部機好廢
有次仲見到有個師奶帶咗4個囝囡落嚟,有個十幾歲有個仲坐喺架bb車到,仆佢個街,佢一入到嚟就將架車泊咗喺門口,係打橫嗰隻!
仲有次係間舖出事,畀警察用藍帶封住咗入口,我地班職員同警察一齊企曬喺門口,仲有客過嚟話佢只係想增值做乜唔畀佢入去?
見個有個客拿咗一大堆 (一毫子至一蚊咁嘅面值)銀仔畀佢個仔叫佢拿去增值,嗰時得我一個人條龍又長到仆街,我咪唔肯囉(同埋有法例規定可以唔收多個30個銀仔),然後個師奶就買咗碗燒賣,落咗好多鼓油之後「唔小心」倒q曬落地下叫我執
成q日都有啲師奶一放底啲貨就係咁問印花呢?印花呢?印花呢?
一係就收錢時係咁問佢要唔要印花佢又唔應,過咗陣又返嚟屌鳩我唔畀印花佢
其實最西都係d經理 渣住雞毛當令箭
以前我做果間又成日話講野唔夠大聲cctv聽唔到
收你幾十蚊人工要萬能咁


text:
[學習日誌]坐穩~2015-04-11 10:55:05 學習日誌
又黎喇,炒呀!
農夫歌曲又再響起~~~
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
6:一路押韻 一味靠估先過癮
唔駛講運 我唔駛返工剩係瞓
估估下陳師奶又去旅行
我有股份就唔需要帶現金
C:只因喜歡買出買入 又賺一筆 腳踏實地
6:邊有實利 C:炒賣投機 6:經濟起飛
人人人人無啦啦話呢隻股會升
升高啲高啲咁先好反應
6:俾個冧把我我都唔明 但係好過睇通勝
6: 阿爸 C: BB
6: 開始 C:入市
炒股票有賭未為輸 金融風暴已經係歷史
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
6:你男友 C:玩藍籌
6:賺唔夠 C:轉紅籌
6:炒孖展 C:高風險
有對兄弟會借錢
人人人人無啦啦話呢隻股會升
升高D高D咁先好反應
C:咪學360 郁郁下會停 跌到渣都冇得剩
6:醫生 C:護士
6:學生 C:教師
炒股票好過中3T 陸叔話你知呢件事
投機 最好 全港靠賭
由今朝早要撈 變到唔駛再撈
投機 最好 全港靠賭
由今朝早要撈 變到唔駛再撈
陸叔:
我覺得個市呢即係好快趣就會 如果跌到咁上下呢應該係 會作出反彈
而且呢係即係唔應該係會覺得係會跌穿嘅
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
C:嘩 發呀
大家賺多啲,不過小心風險 =D


text:
同事冇問過就屈夾錢買名牌 巴打:唔夾會俾人吊!
事情是咁的,有位巴打喺連登開咗個Post「公司啲八婆真係痴L線」,原來,佢俾公司嘅同事屈夾錢,仲要係問都冇問過嘅情況底下!
內文如下:
是咁的.
上星期,食完lunch返埋位.有個阿姐冇啦啦send哂email比成team人,話買撚左結婚禮物比同事.dyson風扇,每人夾200蚊,轉頭收錢.
成個email得張圖,收據又冇.要我夾錢係咪要問下我同唔同意?事先冇問人意見(最少有幾調友冇問)
自己圍內5,6個飯腳夾好晒,要送名牌又唔捨得出撚多幾舊水,搵我地笨柒?
我X你老母啊.整X街
咁肥仔黎覺得幾錢已經唔係一個重點,問題係點解冇問過就決定呢?
有好多巴打就支持佢,叫佢唔好俾,仲出招教佢點應付.
仲有好多巴打有相同經歷,話自己返學返工成日都遇到呢啲「夾錢」,令到自己相當唔順氣!
仲有巴打話,「我人都未見過就要夾錢」.睇嚟,「夾錢」呢個文化真係唔係個個人受喎.
出Trip發現咗同事做埋依啲事 巴打:同唔同公司講好?
又係肥仔黎睇連登嘅時間!今次見到有位巴打出咗一個Post「和同事出trip時同房,發現驚天大秘密」想大家為佢分憂.睇到個標題,俾咗好多想像空間肥仔黎XD.
事情是咁的,話說巴打就同男同事返大陸做嘢⋯⋯
出廣州影婚紗相,夜晚巴打冇野做就偷用同事部macbook上網,一入個google時,就見到搜尋歷史係公司女同事中文名同電郵地址.而入去啲Folder,仲發現偷拍相,唔少新娘乳溝,腳同姐妹走光相.巴打就好煩惱應唔該同唔同老闆講.
而有部分巴打留言教樓主點做!
有好多巴打就覺得Search吓有咩問題?如果偷拍就係要講畀老闆知.
肥仔黎覺得,都係同老闆講一聲好啲,但篤人背脊,小心報復呀!!!
膠通消息來源:連登


text:
(做到精明打工仔)打工仔慳錢有計
喺香港生活真係好辛苦,唔係個人意見,外國都有唔少報告講過香港生活指數高㗎!特別係對於我地呢啲拎住份「餐揾餐食餐餐清」嘅打工仔,食咩買咩真係要諗過度過.如果一唔小心失手洗大咗,就真係大鑊!但其實想慳啲洗,只要從微細嘅地方入手,都唔係好難㗎咋.以下針對4項方面嘅建議醒吓大家,等大家做個醒目慳家打工仔!
有加冇減嘅交通簡直佔我地開支嘅大部份.要過海返工,仲再貴啲添!如果每程車費要俾多過$10.6,買價值$425嘅都會票就可以搭足四十程車!除此之外,睇下附近有冇一部叫「港鐵特惠站」嘅機,每次拍卡當日嘅下一程車都有$2優惠.
另外,仲有一個精打細算到極致嘅方法,但就要俾多少少時間同腳骨力.舉個例,九龍塘同樂富兩個站大約相距二十分鐘路程,但兩站去尖沙咀就收唔同價錢—九龍塘出發成人八達通收費$6.7,但由樂富去就要俾$8.2.
2. 飲食
最慳錢當然係帶飯!一餐自家製,健康,冇味精嘅午餐,唔單止補充能量,仲慳唔少.當十年前平均廿幾蚊一個餐,到依家要成四十幾五十嘅時候,就知道食又洗左我地班打公仔好大部份!有時有啲office工喺中環,金鐘呢啲貴價地區,每次食飯睇到張單都肉赤呀!依家有愛心飯盒,今日食肉餅菜心,聽日食冬瓜蝦米炒粉絲⋯⋯成本廿蚊唔洗,抵過去食下午茶餐!
假如真係好唔想帶飯,就留意下有咩平靚正嘅午市套餐.有時去小店同啲店員老闆混熟咗,話唔定會醒啲優惠俾你㗎!
3. 消遣活動
返工咁大壓力,放工放假當然要做吓自己鍾意做嘅嘢輕鬆吓.有啲活動,如果唔洗俾錢就做到,梗係唔俾啦!好似跑步,落樓下公園或者去海旁跑,比喺gym room更過癮!另外仲可以去行山,去海灘玩⋯⋯親親大自然真係唔錯㗎!
至於唱K睇戲,如果唔介意,可以買或者租碟返屋企,一大班friend share,無限時咁玩個多,正!
4. 購物
網上購物愈來愈方便,愈來愈平.好似淘寶,GMarket⋯⋯有啲新會員登記仲送購物優惠,唔嫌煩可以申請多幾個帳戶添.
假如對實體購物情有獨鍾,睇下有冇big sale再買都唔遲㗎!甚至聽過有人去某啲外國服裝店,著完襯未過七日退貨期退翻件貨.不過咁麻煩到人地就自己諗諗好唔好慳成咁喇.
所謂積少成多,日日持之而恆,都慳到夠食多幾餐好㗎!再慳多啲仲夠去旅行添!不過唔講咁多住,做嘢先⋯⋯
文:小C
更多打工仔分享,追蹤 ECjobsonline 專頁 或 瀏覽 www.ECjobsonline.com


text:
美容保健飲品❤Dr.select
成日都有人同我講,點解你個樣咁耐都無變過嘅? 其實做護士真係好易老,作息同埋飲食都唔定時 已經漸漸老左,只係你哋睇唔出,不過都冇辦法,唯有後天補救. 我嘅秘密就在於皮膚保養同埋食保健食品 呢盒係Dr.Select 250000 Placenta Drink 係朋友送比我飲架,亦都係日本出品. 一盒內有30包,有一個月份量. 起初我聽到胎盤素都有少少怕,因為胎盤我成日見 不過原來胎盤素係黎自豬隻,而豬胎盤嘅結構同人類最接近,具有容易被吸收入人體嘅成份. ✔✔✔ 後來了解咗胎盤素含有好多豐富維他命同抗老化因子,而且好珍貴 可以修復已經老化嘅皮膚細胞,提供組織所需嘅養分,達到延緩肌膚老化嘅效果. Placenta Drink 入面有71種植物酵素,包括野草,蔬菜,水果,穀物,海藻等等. 另外仲有燕窩,膠原蛋白,葡萄籽精華及透明質酸,可以改善各種皮膚問題. 每日食一包(15ml),就可以令皮膚白白滑滑,毛孔明顯細咗,仲好有彈性,而且可以幫助肌膚再生,修復受損皮膚包括細紋暗瘡等等. 啡啡地色,入口似梅既味道,都唔錯架. 仲有支裝500ml賣,附有量杯同瓶蓋,自己按分量飲用. ❤❤不過我自己就鍾意一包包啦,可以方便啲拎出街飲丫嘛 購自Facebook: Aqua Shine水之漾


text:
建設民主中國 係大中華膠多年以嚟嘅口號,雖然啲人成日話要愛黨不愛國,但依家大家都知, 建設民主中國 呢句口號後果係膠爆收場,怡和大班鮑磊喺1989年北京大屠殺後交俾英國政府嘅信,完全係預見到依家 建設民主中國 背後果套理念幾有問題.
建設民主中國 點解會出事
雖然鮑磊話係中國式民主同愛國主義,但基本上,你講得 建設民主中國 呢句嘢,好多人講嘢就唔會係香港本位,而係中國本位,所以就會罔顧香港人利益,點解啲左膠咁乞人憎,都係因為佢地果種罔顧香港人利益嘅行為,為咗幻想嘅民主中國,或對中國奉獻,就攞埋香港人集體利益去犧牲,呢啲友仔除咗自私自利,我真係無其他嘢再可以形容呢班友.
最慘係,其實成日話 建設民主中國 呢班友,其實呢班友對中國係唔了解,通常香港也嘢人最憎中國,就係最了解中國歷史同共產黨果啲人,因為越了解中國,越明白共產黨呢家嘢喺中國搞成咁,唔係純粹中共自己邪惡咁簡單,呢個根本係成個民族同國家出咗事,而呢種問題係根本無辦法救,如果用柏楊《醜陋的中國人》嘅講法,中國就係一個醬缸,一個咁嘅醬缸點救?所以某程度上,如果係真心想愛護中國,係應該俾中國有秩序瓦解,一如曾經對搞中國農業政策好有雄心壯志嘅李登輝,最後講出係中國七塊論,呢個係有解,因為中國割成七塊,而且之間有相互競爭,就有可能出現歐洲嘅局面,至少係民族同民族之間競爭,造成嘅良性改進,反而仲有少少機會救番,依家嘅情況,我嘅講法就係大攬炒,對邊個都唔會有好處,除咗共產黨少數人.
所以唔好再講乜嘢 建設民主中國 ,或者建設民主中國係香港人責任呢類廢話,我都知係此路不通,仲要我自己都係識中共黨史同埋華語,都係咁講.其實好多華人,都對國籍認同,民族認同,國家認同呢啲概念,搞到亂七八糟,至令獨裁者可以有機可乘,依家唔可以再玩落後嘅血統民族主義,漢字系國家呢個概念如果推廣到,仲可以保留漢字文化嘅地位,但如果仲係 建設民主中國 呢隻攬炒,我睇所謂中文係唔會有人睇得起,只會得日本,韓國可以繼續喺美國庇蔭下保留漢字系文化,呢個係赤裸不過嘅現實.


text:
玉野市 必去景點及出崎海灘附近酒店推介
出崎海灘附近酒店預訂
神秘優惠價幫你慳更多
即時揭開神秘優惠價,慳得更多
玉野市必去推介 - 出崎海灘
想去 玉野市 自由行?等 Hotels.com 帶你玩盡 玉野市出崎海灘 啦!留意我地文章,話你知去玉野市 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋玉野市出崎海灘 附近有咩酒店,等你更加容易計劃行程,慳返酒店來回景點嘅時間.
玉野市出崎海灘 自由行
去得玉野市出崎海灘 自由行最緊要一定係揀啱日子去.一啲熱門景點例如,玉野市 嘅 出崎海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
玉野市出崎海灘 交通
想去出崎海灘 暢順無阻濟,最好就係出發前,睇清楚玉野市出崎海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
玉野市出崎海灘 必食必買攻略
玉野市出崎海灘一直都係旅遊熱門地點,去到玉野市出崎海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
白桃季節 尖沙咀Nishiyama Farm Fruit House
大家去日本旅行會唔會買水果返香港做手信呢?而近期最當做嘅水果一定係爆甜爆汁嘅白桃,仲有我A姐頭號最愛嘅香印提子啦!好羨慕大家可以飛到日本食最新鮮嘅水果呀!同A姐一樣無得飛日本,但又想食到日本直送嘅水果?今日我哋就喺尖沙咀天星碼頭見到日本品牌嘅Nishiyama Farm Fruit House,除咗可以食到嚟自日本水果製成嘅甜品之外,估唔到連沙冰都係嚟自日本呀.
白桃刨冰
嘩!嘩!嘩!好多白桃呀!白桃嘅口感好軟綿,勁多汁,甜到入心呀!而刨冰幼細綿密,加上少少煉奶,係夏天嘅消暑最愛.
白桃軟雪糕
相對白桃刨冰,呢杯白桃軟雪糕就無咁多白桃肉,但一樣係爆甜爆多汁!雪糕嘅牛奶味香濃,雪糕筒脆卜卜,都係一個唔錯嘅選擇.
香印提子沙冰
食完白桃系列,又點少得香印提子呢?見住店員一粒又一粒,一粒又一粒,將漲卜卜嘅香印提子打成沙冰,份量十足,一啲都唔孤寒.香印提子清新香甜,好滿足呀!
Nishiyama Farm Fruit House
地址:九龍尖沙咀天星碼頭 G/F
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMdiary
Pinterest:AandMDiary
Openrice:A姐M佬
報料或合作:keepintouch@aandmdiary.com


text:
siupoo 你話多數亞洲人買係細呎吋,唔代表你無寫明你係賣細size但唔講係岩, 請問歐洲人個頭大啲?定頭髮多啲?你話我比左$238細尺寸既錢,當然係收到細既, 但請問你個post又有無講過你賣細size呢? 專門店放係門口同埋其他人拍賣場既人,9成都係original size,請問你既道理係邊度,誠信無問題?其實我加錢買換返都ok,你仲同我講258, 但你又話開左影相比你睇就無得換,你仲想我幫你買多把?我想講我收到個盒時, 已經係皺晒. 而且入面無少正張教人保養既紙仔, 你真係全新?我知道因為我前幾日買左香港特別版,而且個盒仲係度,其他客冇投訴過因為好少人會買兩把,我拎出黎對比俾你睇就無得換,就當我黑仔.另外一件事, 我4號入號比你, 又話第二日寄, 又話今日寄左, 我最後11號先收到,香港人用開香港郵政局都知道正常係會第二日就收到,又係另一件事睇到你既誠信.仲有, 想幫襯佢既人, 可以睇下個post 既相, 張相既size 係 original size 黎, 因為佢最上果把中木梳既長度係18cm, 我買既係最下果把, 佢講既細size, 你話個角度又好點都好, 總之你都係誠信有問題既賣家.
shining021117 超好嘅賣家! 發貨快! 產品以所敘述嘅方式送到 愉快嘅交易! 多謝!


text:
下一站 天后第一郡
喺好耐好耐之前,一個好遠又好近嘅地方,有個好繁榮嘅胡志明市,胡志明市上面有一個好熱鬧嘅第一郡.呢個第一郡有好多地道越式餐廳,而嚟自胡志明市嘅玉姐,自從來港定居,就將家鄉嘅第一郡美食,帶到深水埗,後來更嚟到下一站天后,即刻同M佬試吓第一郡.
Q1麵
Q1麵係第一郡嘅鎮店招牌,湯底用上鮮蟹淆制,所以湯味清甜,配料有冬菇,魚肚,帶子同白蘿蔔,最鍾意索晒味嘅魚肚同白蘿蔔,而麵底有別於一般嘅河粉或檬粉,改為自家製嘅爽口拉麵.
蟹膏蕃茄湯檬
呢個蟹膏蕃茄湯檬係另一推介,配料有蟹膏餅,扎肉,豬紅同蕃茄.湯底有極濃郁嘅蕃茄同蟹味,而自家製嘅蟹膏餅有蟹嘅濃香鮮味,係嗜蟹嘅M佬大愛.
芒果沙冰&牛油果沙冰
兩杯沙冰都唔孤寒,用上大量嘅芒果同牛油果整成,濃得嚟仲好幼滑.
第一郡 Q1
地址:天后威菲路道6號地下B舖
電話:+852 3997 3782
營業時間:星期二至日 11:00 – 21:00
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMdiary
Pinterest:AandMDiary
Openrice:A姐M佬
報料或合作:keepintouch@aandmdiary.com


text:
慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)
前陣子在網路購物時看到慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)的商品,發現品質還不錯,很多口碑文章推薦,但慢慢藏葉SLOWLEAF:慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)哪裡買比較划算呢?慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)在PTT上面說
這個網站便宜又快速,所以我都到這個網站購買慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)了!
慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)折價券, 慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)哪裡買, 慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)哪裡有, 慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)新光三越, 慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)大遠百, 慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)板橋遠百, 慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)麗寶百貨, 慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)家樂福, 慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)大潤發, 慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)全聯, 慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)宅配, 慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)台中大遠百, 慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)新竹巨城, 慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)台茂, 慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)宜蘭, 慢慢藏葉SLOWLEAF慢慢藏葉-法式焦糖紅茶(立體茶包20入袋)香氣濃甜鍋煮奶茶專用(調茶師推薦)忠孝東路


text:
Riko MakeUp
服務詳情
評語 提交評語
我係上網搵左幾間後就去左Riko試妝,試完就揀咗佢.我本身對大細眼好嚴重,Riko只係用咗10分鐘就搞掂我對眼,所以我就決定係佢.
Riko個人好好,好啱傾,搵佢時候態度好好,我好怕D惡既人.佢set頭嘅質素都好好,試妝時我已經好滿意!不過big day嗰日,我D屋企人有少少意見,想改改個髮型,Riko都欣然接受.因為我自己冇咩特別嘅想法,所以我比佢自由發揮,D妝佢幫我決定,我眉心有條坑,之前去台灣影相遮唔到,但Riko就幫到我.Big day個日,我以為自己會不斷喊,所以叫佢睇住我,雖然最後我無點喊,但佢都隨時stand by.
之後我po相上fb,D人都主動問我幫襯邊個.我個迎賓髮型真係連個攝影師都係咁影!仲有就係,我D姊妹就算唔係幫襯Riko,佢都會借化妝品比佢地,又會幫我D姊姊綁埋蝴蝶結D裙.
9300
Riko係朋友介紹,我太太睇完相之後又試埋妝,覺得啱佢style就決定用佢.太太之前都睇咗十幾間,都做咗好多research,不過真係試就淨係試咗Riko,一試就啱.試妝嗰日我都有陪太太,Riko都好nice好friendly,亦會主動令氣氛舒服啲.試妝當日,佢都同我哋分享咗唔少經驗之談,提醒新娘子有啲咩地方需要留意.
到big day當日,我見Riko同我太太之間互動好好,我都好滿意!嗰日太太同化妝師傾計仲多過同我!我覺得Riko令到我太太當日好放心,呢一點都好重要.我都好滿意太太嘅妝,都係佢想要嘅嘢.同埋Riko手腳都好快,跟足哂客人想要嘅rundown同時間.
10300
Riko係朋友介紹俾我嘅.我自己不嬲都想化啲比較韓式嘅妝,簡單啲,個樣自然啲.其實之前都揀過另一個化妝師,係我家姐之前結婚用過,都諗過去試完就Confirm.有個朋友啱啱學緊化妝,叫我俾塊面佢玩,我就俾佢試完之後,佢就話:「你想試啲韓式啲嘅妝,不如搵我師父啦,我跟過佢學過一兩堂化妝架.」於是佢就介紹咗Riko俾我.之後就上網睇過佢嘅作品就覺得Riko好似俾我家姐個化妝師更加好.因為我家姐用嗰個冇咩放相上Facebook,冇咩作品睇,而且我又唔想試咁多次.所以試完Riko之後覺得得喎,於是就直接confirm咗.
因為我籌備時間好足夠,所以好早就試咗妝.由我試妝到Big day期間Riko都有俾意見,我都有問過佢嘢,佢都有覆我.例如我俾錢嘅時候都已經有張約,其實都寫咗啲Details落去.臨結婚之前一兩個星期佢都有whatsapp send一大段嘢俾我,叫我點樣準備.佢有提過我點樣去護理,類似係結婚前點樣準備自己.同埋我結婚之前想電曲髮,我都有問Riko意見.佢都有覆我話ok,不過就叫唔好電負離子,因為頭髮會難set.
Big day當日佢助手好準時到,不過佢就差唔多遲咗半個鐘.佢同我解釋係話的士司機搵唔到地址.我住公屋,因為有好多幢,佢仲要坐紅的,紅的未必知邊一幢打邊一幢,所以兜咗好耐都搵唔到喺邊.雖然佢遲咗,不過我又覺得ok嘅,佢都有交帶,因為始終佢助手到咗,佢喺未到之前助手有同我解釋佢嚟緊,不過係的士兜唔到入嚟,同埋助手都有幫我化緊個底妝同埋整緊個頭先,所以我都覺得接受到.
Riko轉妝轉得好快!尤其是當日啲時間,你自己都唔會有時間睇錶.但係之後聽返兄弟姊妹或者來賓講,都話唔會話無啦啦唔見咗我一段時間,成日都見到我喺台度,唔會特登匿埋咗要轉妝或者換衫,所以我都幾proud of佢,時間掌握得幾好.
我都有外影,喺返婚宴場地郵輪碼頭出面影,當中有段小插曲,係酒樓應承我俾間新娘房我化妝,但係之後個場俾人book咗嚟做event,唔肯放間房俾我,最後Riko要喺經理室度幫我化妝同埋換衫.但係間房唔係密封,係有啲簾加落地玻璃咁,如果人哋有心裝係會裝到,Riko同佢助手就好快手咁幫我換衫,唔係佢哋幫我都唔知點樣換得咁快.
Riko轉妝同set頭都好快.其實當日我個人好亂,之前都有諗過大概個頭想點set,Riko都有問過我,我都俾咗啲相俾佢睇,但臨場唔知係咪佢見到我啲衫,佢就再問我係咪真係想跟之前咁set,我就叫佢揸主意,因為我都好亂都唔知自己想點.我就放心俾佢搞,出到嚟個效果好好.
11000
我家姐結婚嘅時候有搵過Riko,但因為家姐結婚改咗期,所以用唔到佢,於是我結婚都試下搵Riko.第一次見Riko都好nice,都係平易近人.佢唔會好Sell,我上去試妝就真係試妝,亦冇特別sell我要高清妝或者咩package,都係按返我自己需要去揀.我都有望過下其他化妝師啲profile,但係真係決心試妝都淨係試咗Riko,始終如果睇profile都真係唔得就試都無謂,反而搵到一個啱就真係要快啲confirm就真.
我結婚之前大概一個月佢就send咗個reminder checklist嚟,問我頭髮要咩色呀,通常要幾吋呀,有咩頭會配咩衫可以事先send定俾佢呀,可以諗定先,又叫我有咩頭相可以send俾佢.佢啲notes都幫到我,後尾我去剪頭髮就拎住Riko send俾我嘅相叫髮型師跟住長度剪,因為信Riko做開,聽返佢意見.我本身頭髮留到好長,都係按住Riko建議去剪.到big day當日佢不但止準時,一打開門都已經好精神!一嚟就幫我整底妝,亦都快手,加上佢成日笑,又keep住同我有傾有講,氣氛好輕鬆,好開心!
當日我喺church行禮,Riko 可能坐得比較後所以睇唔清楚我當時喊,到我影咗幾張相 Riko 先過嚟補妝,我當時問佢係咪補得太遲,佢都話其實個妝okay呀,唔駛擔心.其實始終自己當日都真係好緊張,心想如果可以即刻補到妝就好了.
都想補充其實我真係好鍾意Riko化嘅妝,因為我比較鍾意啲 natural 啲,自然啲嘅樣,而佢幫我化得真係好自然,我係我想要既style.之後我都有諗過跟佢學下化平日嘅妝,因為我留意到佢化嘅妝可以將我一啲缺點修飾好,所以以後都可以上佢啲班學吓都好.
9000
化妝方面我哋係搵Riko Yeung,當初接觸Riko係因為我上Facebook嘅時候搵到一間叫AS Makeup,就見到有個叫Riko Profession MUA,咁見到都好靚,之後就去search佢contact直接搵佢喇.當初都有搵佢試妝,就冇試過其他.喺未到big day期間佢都有提我頭髮要留到大約幾長﹑染咩色﹑話我知前一晚唔可以用護髮素,如果唔係會影響set頭.
Big day嗰日見到佢第一個感覺都係幾舒服,另外big day前我係有send我租嘅衫嘅相俾佢睇,話番俾佢聽我想要咩造型,其中一個我就想要個花環,咁佢嗰一日就趁空檔時間同佢助手去買花整咗個花環俾我,我都好鍾意進場嗰陣用亞馬遜百合做嘅造型.
其實我結婚前幾日就突然濕疹同皮膚敏感,右邊臉有好多粒粒,我都好唔開心,我同Riko講佢都有安慰我同我講會盡量幫我遮,都會盡量幫我將啲花set喺右邊等攝影師影右邊臉,佢會主動諗方法就番等之後睇相冇咁覺.
9500


text:
最近呀仔英文堂到佢要"Show & Tell",要搵D關於環境保護嘅題材帶番去講(好難囉...)媽咪就上網睇吓人哋點自家整"再造紙", 跟住番嚟教哥哥整!
首先搵咗D陳年英文報紙, 然後一齊暴力撕碎佢
有咁碎得咁碎, 最好就搵番黑白部份, 唔建議有顏色的報紙
搣到碎哂啦!
跟住將部份紙碎倒落去個盅度! 做大張D再造紙就倒多D
然後加D水(唔駛好多)
再用個盅盅爛佢
跟住加少少色素落去! (唔好以為張紙就會變藍色喎)
跟住再攪勻佢, 順便盅多幾嘢!
倒番出嚟壓扁佢!
之後預備定熨斗! 因為要用熱力將紙漿壓平聯合成為一張紙
記住用毛巾先墊一墊! 避免熨斗染上顏色
哥哥又試一試熨先!
芊芊都好想試(其實都係人試佢又試啫) 不過佢就唔好啦....好危險噢!
熨好啦, 熨到佢所有水份都蒸發哂就得架啦!
掀番出嚟好似一塊龜板....哈哈!
大家放心, 可能你以為張紙藍色點樣用, 其實佢另一面係白色架!
因為熨緊嘅時侯熱力將一邊嘅顏色都過哂落塊布度
芊芊拎住張再造紙好開心, 但係大家記住唔好咁大力...好易碎!!
當你熟習咗成個流程就可以開始大量作啦, 仲可以做出你鍾意嘅型狀!!
(以上資料更新至文章當日)


text:
賓吉爾灣 必去景點及賓吉爾灣海灘附近酒店推介
賓吉爾灣海灘附近酒店預訂
神秘優惠價幫你慳更多
即時揭開神秘優惠價,慳得更多
賓吉爾灣必去推介 - 賓吉爾灣海灘
想去 賓吉爾灣 自由行?等 Hotels.com 帶你玩盡 賓吉爾灣賓吉爾灣海灘 啦!留意我地文章,話你知去賓吉爾灣 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋賓吉爾灣賓吉爾灣海灘 附近有咩酒店,等你更加容易計劃行程,慳返酒店來回景點嘅時間.
賓吉爾灣賓吉爾灣海灘 自由行
去得賓吉爾灣賓吉爾灣海灘 自由行最緊要一定係揀啱日子去.一啲熱門景點例如,賓吉爾灣 嘅 賓吉爾灣海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
賓吉爾灣賓吉爾灣海灘 交通
想去賓吉爾灣海灘 暢順無阻濟,最好就係出發前,睇清楚賓吉爾灣賓吉爾灣海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
賓吉爾灣賓吉爾灣海灘 必食必買攻略
賓吉爾灣賓吉爾灣海灘一直都係旅遊熱門地點,去到賓吉爾灣賓吉爾灣海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
搞 會員制 一個月,如果今晚有人可以做到第100個會員,我會有小禮品奉贈,我順便講一吓,我對 會員制 行咗一個月一啲睇法,以及我未來一啲喺 會員制 網站上嘅發展安排,我期望係不斷有進步,正如我間shop依家終於叫可以真係做e-commerce(多謝德國郵政,以及奧地利STINA公司,佢令我間商店可以全面採用德國郵政嘅solution).
會員制 需要做更多嘢
首先, 會員制 一個月有接近一百人,其實我係超出我預期,因為大家都知,香港人係幾唔願意俾錢,當然,大家喺shop買嘢,都係一種支持,但對一個內容網站嚟講,零售係幫補之用,同埋一旦發大,可以未必同內容本身有關,正業應該係由內容所產生嘅收入,即係廣告同月費.當然,我商店賣嘅嘢,我揀嘢賣都會盡量符合自己嘅理念,否則我賣Yubico嘅key嚟做乜?推廣資訊保安,都係一種責任.
當然,作為一個有名有姓嘅網站,我收得月費,有啲人問啲好離譜嘅問題,我都唔會公開鬧爆佢,同埋如果有人有疑問,我係會盡量回應,呢個就係同無名無姓,唔知乜水搞嘅網站唔同嘅地方,佢地可以提出一個主張後,一啲跟進都無完全不負責任,當然,有啲嘢,係應該當事人自己做,但我會講得好清楚,有啲嘢係收錢都唔做(例如亂副署BNO表格),有啲係唔收錢我都做(有啲案,你俾線索,我攞錢自己查),有啲就必須揸正程序做,我好清楚自己做乜.但有人應該係搵咗卓澄嘅公司幫手,搵埋啲「名人」拉like,我第一次聽到做懲罰市民黨會拉到like,奇聞也.佢拉乜人幫手,咪更暴露佢係卓澄果班人.
跟住,你話我 會員制 網站仲有無嘢,梗係大把嘢加,但會員過100後,我會喺會員制網站加一節十五分鐘嘅分析節目,暫時Audio Only,因為可以應付到一旦加Audio可能嘅開支,特別Streaming相關.同埋,呢度嘅無廣告版,我研究過點樣搞後,會俾會員瀏覽,咁會員可以唔駛睇廣告,齋睇文,咁樣分開兩班人,分析節目應該8月1日開始可以試行,但無廣告版,應該會等到我去英國完再返德國後做.


text:
游水泡
游水泡(粵拼:jau4 seoi2 pou2)係一種可以充氣嘅圓環形水上玩具.有好多細路同後生男女仔成日喺游水嗰陣用佢嘅.
作用[編輯]
游水泡嘅作用係將佢束喺條腰度跳落水就得.呢樣嘢重可以用嚟學點游水.重有個講法就係個肚噉解,啫係形容個人好肥.
游水泡喺水上遊樂園入面,成日都見到喺水上瀡滑梯度用嘅,用法就係一個人坐喺個環嘅中間,跟住對腳同對手放喺個游水泡嘅出面.有好多嘅游水泡係設計成重多個一管縫嘅品種,甚至重有2個或4個窿嚟畀啲人坐得舒服啲.
構造[編輯]
游水泡係由2個同一曬士嘅平面塑料嚟整嘅,其中有個咀係用嚟裝氣嘅.每個平面層係用咗一嚿大嘅圓圈斬咗一嚿細嘅同心圓出去.而且佢嘅內外平面層都係撳實咗啲空氣入去.
其它游水泡嘅品種[編輯]
喺其它嘅游水泡品種入面,重有專門整畀BB用嘅腳版游水泡.
使用注意事項[編輯]
- 充氣之前先擰開個白嘅旋蓋,充滿嗮氣之後重要睇下個旋蓋係咪插得既啱又完全噉入嗮去,用嗰陣冇掹走個旋蓋.
- 如估細路用游水圈嗰陣,一定要有大人睺實.
- 衝到一定氣嗰陣,充氣玩具會慢慢噉縮細個膨脹度.喺繼續玩之前一定要重新睇下充氣程度有冇去到飽和狀態.
- 玩呢個玩具之前,一定要睇下四周圍或地下嗰邊,有冇啲尖嘅嘢響度.因為游水泡係唔可以掂得尖嘅嘢.
- 兒童游水圈係唔可以畀≥2個細路去玩(因為好牙煙).
- 游水圈係唔啱任何年紀嘅細路:
- 一般嘅充氣游水圈凈係啱畀>5歲嘅細路同成年用
- 冚唪唥嘅座式游水圈凈係啱畀2——4歲嘅細路用
- 游水泡係唔可以用嚟救啲溺水嘅人
- 游水圈唔可以喺游水池嘅深水區或天然嘅江,河,湖,海度用.(因為會搞單意外出嚟)
優勢同劣勢[編輯]
優勢[編輯]
- 價錢比較平,圖好睇
- 成日畀啲潮流嘅後生男女仔同埋細路鍾意佢
- 可以隨時充氣同攜帶
- 用嗰陣可以隨時喺游水池度吹出嚟玩 唔用嗰陣可以放嗮啲氣嚟收埋.
劣勢[編輯]
- 重量太輕
- 成日掟唔準
- 抗壓能力差
- 好容易爛同埋漏氣
- 塑膠表面一掂到水就變得好滑
- 有一部分嘅游水圈係三無產品
同救生水泡嘅區別[編輯]
下面呢個表格係攞咗救生水泡同游水泡嚟區分咗下:
出面網頁[編輯]
- 游泳圈 百度百科


text:
Manunaloa 必去景點及卡瓦丘海灘附近酒店推介
卡瓦丘海灘附近酒店預訂
神秘優惠價幫你慳更多
即時揭開神秘優惠價,慳得更多
Manunaloa必去推介 - 卡瓦丘海灘
想去 Manunaloa 自由行?等 Hotels.com 帶你玩盡 Manunaloa卡瓦丘海灘 啦!留意我地文章,話你知去Manunaloa 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋Manunaloa卡瓦丘海灘 附近有咩酒店,等你更加容易計劃行程,慳返酒店來回景點嘅時間.
Manunaloa卡瓦丘海灘 自由行
去得Manunaloa卡瓦丘海灘 自由行最緊要一定係揀啱日子去.一啲熱門景點例如,Manunaloa 嘅 卡瓦丘海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
Manunaloa卡瓦丘海灘 交通
想去卡瓦丘海灘 暢順無阻濟,最好就係出發前,睇清楚Manunaloa卡瓦丘海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
Manunaloa卡瓦丘海灘 必食必買攻略
Manunaloa卡瓦丘海灘一直都係旅遊熱門地點,去到Manunaloa卡瓦丘海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
Joseph Photo
服務詳情
評語 提交評語
我喺fb見佢地D相好靚,本身想搵佢地影pre wedding但無期,咁就big day啦!我expectation係高,心諗想要翻佢地係fb post個D質素既,例如兄弟姊妹會唔會多D活潑相,點知之後睇翻big day D相呢,佢話天氣個日唔好,所以比較少外景相,係室內相比較多,我都明白既,但係呢,可以係酒店大堂個D地方影而佢又無話可以影,搞到就好似浪費左D時間!我係完全揀唔到相,我有同佢地反映過我失望.但翻來感覺真係唔太好,D相爆晒光,我覺得係不能接受,俾我之前又唔會執相!
其實一直以嚟,我同好多女仔一樣,都有公主夢,而我嘅公主夢就係好想去天鵝堡影婚紗相,因為我覺得真係好浪漫.去到婚展嘅時候,我見到有間攝影公司準備開一個團去天鵝堡拍攝,我一聽到已經好心動,所以我就坐低咗.不過Joseph Photo就話攝影師新開咗條線,嗰一刻係未知會係邊位攝影師負責,而且如果係我哋會係第一pair去影,所以當時係冇相版睇.嗰一刻我係有猶豫嘅,搵其他攝影師影起碼有個信任,知佢哋啲相係點樣,而且我又唔知佢咃係咪大公司,所以都有點擔心.不過,因為個location實在太太太吸引,我考慮完之後都join咗!
其實佢有俾我揀16年定17年去嘅,最後我哋揀咗就6年十月去.我哋先去德國玩十日先,最後先去影相.不過,影相前一日落雨,之後就真係好擔心,驚第二日都會落雨,幸好佢落咗一陣雨就停咗.而我拍攝當日除咗朝早有少少霧之外,當日係天晴嘅.
我哋分兩日拍攝,第一日先去壁畫村(奧巴馬村) ,再去天鵝堡.壁畫村嗰度滿山紅葉,我影相嗰兩日仲要撞正係紅葉最靚嗰兩日,橙橙地紅紅真係好靚!之後,我哋就去,第一日去天鵝堡,呢個完全係一個公主嘅旅程,真係好夢幻! 其實出發前,我已經上網睇定邊啲地點影相靚,但攝影師之前應該嚟過睇景,比我更早做晒功課.佢哋都係容易夾嘅,好似我想影啲咩佢都會肯俾我哋影.我係上咗山影先,我哋沿途慢慢行上個天鵝堡度,有一個位係公主最浪漫嘅地方,係堡入面有個大鐘(係可以入去入面).不過,有啲可惜就係我咁啱撞正天鵝堡莉前面裝修,但幸好瑪麗安橋已經開返有得影.影完瑪麗安橋我先行番上去天鵝堡影,因為我好鐘意坐喺樓梯影相,而攝影師都有因應我要求影樓梯.我喺個大鐘下面跳舞都影到出嚟,有轉圈跳舞嘅相,真係好開心! 加埋套婚紗真係覺得好似公主咁,一路行上去覺得「咦點解好似喺童話裏面咁嘅?」個代入感真係好強烈.嗰度啲人又好nice,喺城堡樓下跳舞影嗰陣其實啲人係讓開俾我哋影.天鵝堡嗰邊就冇咩人影pre-wedding嘅,但係沿途都會見到有.不過我影完落番去行過見到瑪麗安橋嗰陣我就見到已經好多人,但攝影師技術好好,好識就位,D相都冇咩話影到途人.落番嚟嗰陣我係搭馬車落嚟,搭馬車就唔係好貴,三歐羅一個人.途中,攝影師同化妝師都不斷有幫我哋影相,個拉車叔叔都好好人,叫啲人走開俾我哋兩個坐車頭,又好nice咁等啲人走晒都俾我哋兩個自己影一陣.除咗去天鵝堡我又有去到天鵝湖嘅,佢哋都好細心有帶定啲食物例如啲餅咁等我哋可以餵到天鵝,有啲天鵝見到零食係會過嚟,你又可以同佢哋玩,最後真係影到餵天鵝嘅相.
攝影師細Sam好似馬騮,佢好專業,會幫你攞最好嘅角度,同埋佢會行得快啲,可能有啲人就會唔鐘意啦,但係佢係行得比我哋快一截嘅,又會一路沿途同我哋度位影.佢真係好搏,好似有啲高位佢覺得靚,佢唔介意去行少少同我影落嚟.我哋都叫佢唔好咁危險啦,但佢都可以隨身袋住兩三支鏡頭好快上去同我影,都係為咗幫我哋影到靚景,等我哋可以影得晒.同埋佢會就番黃昏magic hour,會提我哋「快啲啦快啲啦」盡量就番時間幫我哋影,佢真係希望客人可以有一份好嘅回憶.
化妝方面,化妝師Joanne臨上機前一日已經問咗我有啲咩係鐘意架,我就同佢講我鐘意用鮮花整頭,佢真係準備得好齊全.拍攝當天,佢攞過嚟嘅嘢真係唔輕,雖然我已經自備嘅鮮花,但佢都有準備一啲仿真度好高嘅假花﹑頭飾﹑仲有好多對耳環俾我.而當日拍攝嘅這型,佢可以整到成個頭好似花環咁樣,我真係好開心.其實我自己都做開婚紗demo,但真係冇諗過有一個人會為咗影個pre-wedding會準備得咁齊全,同埋佢聽到我想要啲咩佢真係會去prepare同去諗,呢樣嘢我真係好驚訝.另外,佢化妝化得好靚,又唔會好厚粉,係一張化妝綿可以印走晒啲嘢,眼睫毛嗰啲唔會重啦.我本身都唔係太鐘意化妝,但係Joanne化到係落妝嘅時候可以咁少,就覺得佢真係落咗好少嘢俾我喎,令到我呢啲咁錫皮膚嘅人覺得個心真係舒服.我都有轉妝嘅,要cool有cool,要sweet有sweet,要童話有童話.
除咗婚紗,我自己有帶多套便服,去到第二日影咗相,中途佢問我哋有冇嘢仲想影,我就話「不如去番壁畫分明村嗰度,嗰度有啲小紅帽好靚」,估唔到佢哋真係個幾鐘頭都陪你去影,冇話影到五點六點就話要收工咁.我都聽過好多朋友話可能要請攝影師食餐飯咁,但係佢哋又冇,影完會話「你哋快啲番去啦我哋搞得掂架喇」,佢哋又唔會去count你嗰一餐飯.有時我問佢哋「你哋食唔食早餐呀」,即係其實都想多謝番佢哋,因為兩日要爬喛爬去又拎住咁多嘢都好攰,除咗攝影師辛苦化妝師其實都辛苦,因為佢又幫我拎住件褸又拎高爭鞋,佢係一直咁幫我.
總括嚟講我會覺得你真係要同化妝師傾,唔好介意佢講你想要啲咩,因為嗰個真係你嘅pre-wedding photo,咁你都想唔係就其他人而係就番你自己,咁我覺得溝通係好重要嘅.即使你搵唔到啲reference photo俾人哋都好啦,都講番你自己鐘意嘅嘢,咁樣你可能會有啲驚喜囉.今次真係一個surprise嚟,都冇諗過佢會帶咁多嘢.另外天氣就冇得避嘅,信任多啲你嘅攝影師啦,就算落雨佢哋都有方法嘅.因為其實我哋第二日朝早係落雨嘅,我哋去咗個瀑布嘅時候係落雨,我都覺得「死啦落雨都影唔到」,但係最後都影到呀,佢有心幫你影嘅話其實一定係靚.
揀相方面都okay,我都估唔到自己揀咗咁多相,都好難揀.佢都有準備到幾張係佢color tune咗同埋未color tune,有啲攝影師係只會俾輯原相你揀,佢就係幫我tune咗少少色先嘅,其實已經有少少唔同,起碼佢哋肯做咗少少功夫先.我嗰度都成800張相,佢要tune 800張相俾我揀,雖然唔係執相,但係佢哋係有heart架,同埋佢哋tune得都快,影完唔知第一定第二個禮拜我已經係有相睇.Tune完相佢都有俾番晒soft copy我,呢個係好難得嘅.我都揀咗幾百張相,都唔少架,但係真係值得,因為呢輯真係好靚!
我在香港住了都快九年但都不是太认识香港的摄影师,而有一次参加朋友的婚礼 Joseph 就是他们的摄影师.后来问一下我的那个朋友他们都很推荐 Joseph 的服务和照片的水准,而我当时都看过好几位的摄影师,有一位做那些「老香港」类型的拍摄风格都挺不错,但是当我们衡量到Big Day的摄影水准,对大场景的掌握和控场,我们都觉得 Joseph 真的是拿捏得最好和最富经验的.
我们婚礼是在 Bali 岛别墅酒店 The Edge举行,Joseph为了更准确的准备我们 Big Day 的拍摄,他很用心的和我们一起编排和整理当日的行程,而所有的建议都很帮得到我们,都很有意义.很记得的是Joseph在编写行程中,他都很会留意当中的时间点,譬如说什么时候是夕阳,光线什么时候最棒,而看着这些时间点把婚礼的各种编排一一跟着排好.当中还会帮我们留意譬如说cocktail的时候新娘可以稍为休息,去补补妆,把时间操控得最完美而让宾客,新人和摄影师团队配合得宜.
我们不是举行一般的教堂或者是酒店婚礼,我们是那种在悬崖端上的室外婚礼. Joseph 都好好了解到因为场地的理由,都会建议我们挑选一些比较优雅简单的礼服,而那种隆重或款色太复杂的他都会建议我们尽量避免.到达了现场就真的感觉到我们服饰和现场情境的搭配,到现在我们都很感谢他的这个建议,真的是非常正确!
在我来讲,一个好的摄影师是应该要有能力补捉重要的 moment,但有质素的摄影师更应该要有能力去「创造」那个 moment! Joseph 的团队就很会带动大家,把大家最自然,最感动的一刻都带动到,把气氛「造」出来而都有好好的拍摄到.另外就是我很满意他们的构图和角度的补捉, 特别是有一些场景,他们都会为了拍摄到那些场景的特色而用一些长镜头或广角镜的手法去拍摄,当中更不乏一些 high tech 一点的技巧,譬如时无人机,空中 overview 的拍摄,而出来的效果真的是非常好!
最后都要提一下一张我们很深印象的照片,那是一张我们穿传统的裙褂站在悬崖上拿蓝天做背景的照片.照片中那片蓝天很大气的把我们衬托出来;颜色的对比, color contract 都非常 dramatic, 很震撼;我们表情的补捉,那种sweetness 都完整的呈现出来,整张照片都非常 standout!而当我们后来归还裙褂给冠南华的时候他们都问我们有没有结婚的照片让他们看,当时我们让他们员工看我们这张照片他们都非常喜欢,都很希望我们可以提供这张照片给他们放在他们的网页当中.
老实说,其实 Joseph 他们价格并不便宜,但当我看到这张照片的时候我就深深觉得,一切都真的是值得的.
從第一次見到Lisa和你,就知道你哋係對婚紗及婚禮有着美麗憧景,再從京都及香港婚紗拍攝看到James為對方准備的心思.老實說,開初我覺得呢個新郎點解有咁多要求嘅!因為通常係新娘查詢多啲.:) 一路溝通下來真係俾你誠意感動,一位工作上成功的男仕對婚禮過程的投入及處處為對方著想而呢啲著想仲包括每一位婚禮上嘅工作人員,非常難得!峇里婚禮感覺完美,當中包括場地的安排,婚禮人員安排策劃,加上5月的藍天,60位至親好友嘅到來,每一個祝福嘅笑臉,一切一切,都記錄在我哋鏡頭內面. 好開心可以參與你哋嘅重要時刻,借用你們誓言里的一句祝福:完滿人生!


text:
結婚細節既決澤....要一對靚既戒指定一揖靚既婚紗相..
-
好想有其他人幫幫口,原來籌備結婚先睇清一個人點對自己..
我地實在太多意見不合,明明一早應承左我會同我一齊去Santorini影婚紗相..
成個婚禮40萬budget真心好夠用
但由訂完酒席之後佢就已始變面,仲話番我轉頭不如改婚紗相地點,留番D錢買隻好D既結婚戒指..
其實擺酒人情都番返黎啦..點解應承左我咁小既野都做唔到..
我真係好唔開心,連婚都唔想結!
依家嘈到過要兩邊平衡,如果你係我你會點?
-
lang8886 last edited by
點解唔可以拎個平衡呢?去亞洲(台灣,日本)影一樣靚!結婚戒指又唔使話好貴要去到cartier,De Beers呢D既大牌子既...而家好多牌子仔質量同大牌有得比啦,A-LUXE/NS Luxury呢D既款都好正,比你買到貴一貴人地都唔知係帶緊咩LOL..
-
HebeHebe last edited by
結婚重有大把錢要使呀!你老公好好會幫你慳,一陣為左結婚久到成身卡數你仲死,到時睇你重話影咩相!
-
@lang8886 said:
點解唔可以拎個平衡呢?去亞洲(台灣,日本)影一樣靚!結婚戒指又唔使話好貴要去到cartier,De Beers呢D既大牌子既...而家好多牌子仔質量同大牌有得比啦,A-LUXE/NS Luxury呢D既款都好正,比你買到貴一貴人地都唔知係帶緊咩LOL..
唔係去歐洲影成件事無左意義囉!岩岩睇過NS Luxury樓上鋪黎架喎…唔要囉...
-
wahwah310 last edited by
你嫁比一個人係愛佢定係純粹為左去影相?如果真係愛就應該互相千就啦!學樓上咁講一人讓一步就一天光哂,愛情就係咁,影相可以去沖澠,十級靚!戒指A-LUXE真係唔差,Acredo系列可以自己設計而且唔貴,兩萬零蚊已經有,仲有意義過你去比幾萬蚊買對戒指,分分鐘慳埋夠埋你地去歐洲
-
eclhk last edited by
你地兩個都死牛一面頸,根本兩樣野要慳都唔使咁貴
-
Yanyan632 last edited by
緊係戒指啦,戒指你日日帶,影輯相有幾何會拎出黎睇先?同埋影輯相你知唔知要幾趕?留番D錢搵番個好既攝影團隊影婚禮當日,再去歐洲honeymoon慢慢玩仲好啦
-
@Yanyan632 你咁講都有道理
-
@wahwah310 said:
你嫁比一個人係愛佢定係純粹為左去影相?如果真係愛就應該互相千就啦!學樓上咁講一人讓一步就一天光哂,愛情就係咁,影相可以去沖澠,十級靚!戒指A-LUXE真係唔差,Acredo系列可以自己設計而且唔貴,兩萬零蚊已經有,仲有意義過你去比幾萬蚊買對戒指,分分鐘慳埋夠埋你地去歐洲
多謝你,我男朋友話呢間都唔錯預備去book, 已解決問題
-
paloma last edited by
點解咁多人會為影婚紗相嘈…其實好小事..比著我都寧願買對靚既戒指….at least我真係有實物可以拎上手日日帶..


text:
琴晚同大龜小龜影相,小龜好八,走過o黎"控"我部相機,個樣好似好好奇o甘.大龜o係埋一角,理都唔理我,我擺部相機o係佢前面,仲要縮埋個頭,正一無膽鬼.
Monthly Archives: 九月 2006
大龜小龜之新居Posted on
個盤係大小龜o既未來新居,o係IKEA買,啱啱好放得落個浴缸o度,價值$69.90.希望佢o地鍾意啦!
跪墊Posted on
星期六(23/9)除o左o係IKEA買o左D廚具之外,我o地仲買o左兩個Cushion,諗住Big Date o果時,攞o黎做跪墊斟茶,都係紅色,只係無D繡花,我諗應該都可以呀!$42已經有兩個,第時又可以用番,唔想o係金都買,好貴,又唔會再用.
餐廳佈置Posted on
今日約o左幫我o地o係big date o果日佈置餐廳o既出o黎,去o左餐廳傾o下點樣佈置,了解o下環境,度o下位o甘,竟然一傾就傾o左兩個鐘,都無諗過會o甘耐.
由於餐廳地方有限,我o地又要留一個地方影相,所以都有好多方面要去諗,去兼顧,佢o地都比o左D有用o既意見我o地,而呢D我地係從來都無諗過.都有D擔心會攪得唔好,希望到時一切順利啦!
養龜o既開始 (3) ~ 大龜小龜o既兄弟Posted on
經過一場巴西龜瘟疫之後,我一買就買o左三隻龜仔,其中有大龜同小龜,仲有另外一隻不幸死o左,佢亦都係我最後養死o既龜仔.
養龜o既開始 (2) ~ 病龜Posted on
之前買o既龜仔,死o下一隻,死o下又一隻,真係唔知自己曾經養過幾多隻嘞!只知道男友當時幫我起o左個名,叫"龜殺手",真係好無奈.
養龜o既開始 (1) ~ 一場巴西龜瘟疫Posted on
記得o係四,五年前,o果時好興撈魚撈龜,我o係啟德大笪地貪得意去撈龜,玩完之後可以揀一隻龜仔走,呢隻就係屬於我養o既第一隻龜仔(唔計細個亞媽買o果兩隻).
禮服造好Posted on
男友訂造o既禮服,琴晚已經攞o左嘞!都造得唔錯呀!
Comfirm o左印帖嘞!Posted on
星期六,終於都Confirm o左張帖,可以印嘞!10月7日可以攞.
又可以煩少樣o野嘞!
媽咪衫Posted on
琴日同亞媽去金都試衫,都好快就揀到,後來仲去朗豪坊買埋對鞋tim.又攪掂一樣.
順帶一提,租衫間鋪o既亞姐都幾好人,唔錯呀!


text:
金管局匯思寫潮文hardsell「中小企融資擔保計劃」
2017年01月24日
金管局匯思今日發表「中小企融資擔保計劃」文章,指出按揭證券公司推出計劃,專為中小企融資作擔保,在銀行積極配合下,按揭證券公司2016年全年完成的索償個案達94宗,比2015年的62宗增加了52%,其中73宗於2016年第三及第四季完成.
全文如下:
何經理:
黄老闆,乜咁啱撞到你,返中山過周末,打Golf?
黄老闆:
係呀!舊年成年個市都立立亂,要睇實啲生意,係到依家先至話得閒啲,可以歇一歇.
何經理:
舊年啲生意點樣,有冇融資方面嘅嘢我哋銀行可以幫到手?
黄老闆:
多謝晒先,不過暫時唔使住,你哋銀行畀我條line仍然夠用.舊年外圍經濟環境波動得緊要,初時爆出英國脫歐,之後走隻黑天鵝特朗普出嚟,匯市更係風高浪急.我哋做轉口生意真係要打醒十二分精神,唔好話擴張,可以守好檔生意,已經算係唔錯㗎嘞.講開又講,乜唔係話銀行對中小企閂水喉咩?
何經理:
我哋銀行對中小企放款無話特別手緊咗喎!同啲行家講起亦唔覺呢個係普遍嘅情況.但正如你所講,外圍經濟環境波動,我哋都會格外留神,多啲關注一下客戶嘅風險.
黄老闆:
有乜貼士可以幫中小企攞到line?盤數唔靚或者新公司會唔會好難借到?
何經理:
其實最緊要都係做好基本功,提供齊全嘅財務同埋業務資料對申請最有幫助.我哋同客戶係長期嘅關係,唔會因客戶嘅財務狀況一時受經濟周期影響而落雨收遮.另外,可以考慮政府提供嘅融資協助計劃,有冇聽講過中小企融資擔保計劃,即係SFGS?
黄老闆:
有呀! 上次按揭證券公司派代表上我哋商會介紹過,仲收過佢哋經商會發放嘅消息.聽落好似好筍,唔使抵押品,最多借千二萬,計埋保費每年利息都係五厘幾.但係我聽啲中小企老闆講有啲銀行好似唔係好積極推介.無理由,政府擔保咗八成風險!
何經理:
我都聽聞過有啲行家擔心無得賠,咪唔鼓勵啲客申請囉.不過前排按揭證券公司走訪咗各大銀行,解釋咗佢哋嘅理賠原則同程序.我問過我銀行催收部門嘅同事,佢哋了解多咗後更容易配合按揭證券公司嘅理賠工作,索償嘅過程都順暢咗.我留意到有行家明顯積極咗接觸中小企客戶同推介計劃.
黄老闆:
會唔會好難申請,門檻會唔會好高?
何經理:
唔會,營運超過一年同還款記錄良好就合資格.申請要嘅都係一般公司註冊同股東資料.我哋幫客遞咗form後幾日就有回覆.
(呢個時間何經理留意到李老總原來坐在後排)
何經理:
李總,啱晒嘞,你喺度,我同呢位黄老闆正講起貴寶號嘅SFGS.不如由你直接介紹一下最新情況.黄老闆,呢位係按揭證券公司嘅CEO,李總.
李老總:
何經理,首先多謝你幫我公司推介SFGS畀黄老闆.其實你好多行家最近都落力咗推SFGS.以往第三,四季一般都比較淡靜,但我哋睇到SFGS嘅申請數字自舊年第三季起有回升跡象.個別比較積極嘅銀行更有明顯嘅升幅.我哋希望個增長勢頭今年可以保持.當然,大家都了解申請數字嘅變化好受到個經濟大環境所影響.
黄老闆:
李總,你哋咁落力推SFGS,一定賺唔少?
李老總:
啱啱相反,啲保費我公司一毫子都冇落袋.其實個計劃收到嘅保費全部屬於政府,用嚟賠償壞賬畀銀行,我哋只係協助政府營運個計劃,主要係想幫到多啲中小企.
黄老闆:
按揭證券公司仲有乜板斧再幫下我哋啲中小企先? 保費可唔可以再減啲? 保額可唔可以再加啲 ?
李老總:
由於政府先至係金主,保費同保額我哋就話唔到事嘞.但計我話依家個保費已經好平,只係正常嘅兩,三折.以一百萬貸款額同六厘息嚟計,一個月保費先至幾舊水,飲餐茶嘅價錢.喺我公司嚟講,最緊要係確保計劃運作暢順,畀到大家信心個計劃有得賠同賠得快,銀行先至會更安心同更積極去利用個計劃支持中小企.正如何經理頭先講,呢幾個月我哋見咗唔少銀行,解釋咗我哋嘅理賠程序同原則,消除咗唔少誤解.由於銀行之後能夠更加積極配合我哋嘅理賠工作,過往幾個月完成嘅賠償case亦大幅增加.另外,我哋亦會因應收集到嘅意見進一步優化理賠嘅程序.
何經理:
李總,我哋銀行一定會繼續積極配合同支持呢個計劃.
李老總:
個計劃仲有大把水位,可以借多差唔多八百億元,我哋好希望大家可以踴躍使用!
黄老闆:
睇嚟個計劃真係幫到手喎!等我見到其他中小企老闆時大力推一推,畀多幾個Like!


text:
尋晚半夜在網上找資料,唔覺意睇到卓小姐著皮草事件的始末,再看了18頁的youtube留言,覺得很不開心.
穿皮草絕對唔值得支持,我同意小奧嘅講法:海關每年都收唔小老翻同鴉片,但係佢地唔可以因為環保,唔燒左佢,仲要用比公眾睇.
但係睇到網上的人瘋狂地用文字辱罵,人生攻激的確好可怕,有啲仲係疑似講道理,但僭台詞係「不如你去死」嘅講法更恐佈.
我不是要為卓小姐講說話,只係諗起自己亦曾經講錯嘢,個次係係朋友面前,我即刻嚴正地重歉,佢地都無原諒我,佢地話:你唔係為左我而sorry,而係為左你自己講呢啲野而sorry,你一定要認真咁反省自己錯乜.
今晚,我先發現我原來咁幸福,有呢啲經常提點我嘅長輩,朋友係身邊.
所有人都會出錯,咀咒一個人都唔會令世界好啲,但係當日我都有份唱 "Donlad tsang, please die" 咁我都係咒罵的一份子,我係咪無資格話人地係語言暴力呢?人性就係咁醜惡?於是我整晚都處於芧盾嘅心情當中,無辦法瞓得好.
今朝 A 係電話同我講:無人天生係聖人,問題係,要先明白道理,再去做到,中間係有一段距離,就好似係小學時老師教既人生道理,可能你今日都未做到,但係唔代表你齌係度灰,而係你慢慢去做.最終大家只係想個世界更好,好多人都係度努力緊.
我諗咗好耐先至將以上呢個諗法講出黎,因為總係覺得自己唔係一個叻人,被稱為怪雞及露體狂既我,有時候一啲言行嘅好壞,只是一念之差.我唯有不斷提醒自己,醒醒定定,做人,真係ok辛苦.


text:
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2013年12月22日 星期日
原來容祖兒都好(death)metal
有冇睇容祖兒做代言嗰個壽司廣告呢?話佢同條魚係情人,大家喺海入面相識,跟住魚檔分別,最後去到壽司舖再遇,條魚仲係咁新鮮咁好食.呢啲完全係death metal歌詞嚟.
訂閱: 張貼留言 (Atom)


text:
同女性朋友Y傾緊女性同sexuality,講到現代女性對抗父權/刻板女性形象嘅方法.
從以前到依家,網絡上充斥住男性向嘅成人電影:單刀直入咁強姦,當女人係用黎發洩嘅賤工具,暴力對待女性,仲有數之不盡嘅題材.有fantasy並唔可恥,所以我其實唔反對AV入面有某程度上侮辱女性嘅情節,始終AV女優係演員,收左錢工作,做戲嘅姐,我唔會膠到AV橋段都接受唔到.(不過,AV 女優係咪完全自主,都係另一個問題,詳情可以睇下我另外兩篇分析:大學生拍AV,鄉村少女拍AV.)
入翻正題,有fantasy絕對唔係問題,仲係健康架添!問題係,依家嘅AV大部分只係cater到男性嘅fantasy,單從男性角度出發,彷彿強調只有男人先可以有性慾,只有男人先係性嘅強者.好多人,到依家都唔知女人都會自慰,會睇AV,而且不一定比男人少.性慾,係因人而異,而唔係因性別而異.另外,呢種風氣都會令女人羞於表達自己嘅性慾,變得越來越壓抑.
同時,單一嘅角度呈現好容易教壞d血氣方剛嘅年輕人,令佢地唔識尊重女人,或者有種種誤解,例如會認為男人喺性交中有高潮係必須,但女人就唔必須,呢類唔平等嘅想法.
然後,Y提到呢個網,d AV比一般嘅「女性向」AV走得更進一步.(所謂女性向AV,即係用女性視點,而唔係男性視點去拍攝AV.通常,男主角都會顏值高好多,而且比較著重感情醞釀,而非性器官特寫抽抽插插.不過啦,嚴格黎講,其實呢種所謂「女性向」可能都係reinforce緊一種嘅刻板印象,例如女人中意男人溫柔對佢,唔鍾意粗獷嘅性愛,喂呀哥,邊個話架先?)
而呢個網嘅做法,我認為比較貼地.佢地係邀請左唔同嘅女性,寫出自己嘅 sexual fantasy,情節上從真實嘅女性角度出發,編寫,拍攝.我最難忘嘅一套,係主角賣左自己男朋友做性奴,然後幫自己搵錢 (哎唷,侮辱男性!) XD
最後,我地兩個女人喺間房一齊猛睇女性向AV XD


text:
1 AUGUST 2014(FRI)早前我係 MyBB.com.hk嘅FB抽中左兩張荒原創作嘅《奇妙王國》音樂劇,所以今早我又同小小豬拍拖去睇音樂劇啦~
其實小小豬都已經係第三次去睇音樂劇,第一次就係去睇啲小朋友唱歌跳舞(請按此),可能小朋友都係表演緊小小豬成日唱嘅兒歌,所以小小豬都睇得非常投入.
第二次就係去睇睇兒童音樂劇(請按此),有大肥豬之前嘅講故圖書打打底,加上表演者係扮演為小動物,所以小小豬都係順利好專心地睇晒全場.
到左今次,事前冇個故事嘅打底,加上啲歌小小豬之前都係未聽過,所以都曾經有一刻擔心小小豬可唔可以好安定嘅睇足全場.不過,自古成功在嘗試,所以我都唔理咁多,帶小小豬去睇~
原來今日依套係一個福音舞台劇嚟呀~
兩個靚靚花籃呀~
在場有個主角嘅公仔擺設,都幾得意呀!不過就只限佈置,唔可以買到,所以就借嚟影相留念啦~
時間剛剛好,嚟到等左一陣就可以入場啦~
小小豬又嚟扮型仔,睇吓本場刊先~
成套劇都真係唔錯,啲演員都好落力,帶出做人要有愛心,盼望同信心,遇到錯折都唔好放棄,只要心存信念,一定去到大家心目中嘅奇妙王國~
雖然小小豬都算睇得投入,仲識講問主角幾時先見到奇妙王子,不過由於轉換場景時,成個劇院就會轉晒黑.一向唔多怕黑嘅小小豬竟然會驚起來,所以每一次換場景佢都會孩埋嚟攬住我,攪到我件衫都俾佢整爛左,都真係唔知好嬲定好笑啦!
不過,係散場同演員影相時,有一個小插曲,令我都真係勁嬲!(我一向都好少講啲咁負能量嘅事,可知我當時係幾嬲呢!)
事緣結尾演員會出嚟同觀眾拍照留念時,,我就好有秩序地依照工作人員指示去排隊,正當我排到一半時,有一位贊助商嘅工作人員,好不客氣咁(仲掂住我隻手),話我唔係佢地團隊嘅人,所以唔可以依家影相,要等佢地帶嚟嗰100位觀眾影完先到我地,叫我即刻離開排隊位.
當時我後面都只係有大約十數人,都唔知佢地啲100位觀眾係邊?
其實唔影相我都冇所謂,不過嗰那位女仕那麼不有善,係唔係贊助商就大晒呢?我都真係好嬲,所以即刻搵大會工作人員協助.
好在...大會負責人完全唔理佢係唔係贊助商,都同佢地講每個人想影都係要依序排隊,所以最後我同其他觀眾都可以排隊同劇中主角影相留念啦~
真係要俾個LIKE大會工作人員先得呀!
PS:由於我當時嬲嬲地,所以我即時係Facebook打文發洩一吓,發洩完都冇事.可能贊助商睇到我係FB發洩文,所以留言同我講唔好意思!其實我都幾驚訝,因為我都冇TAG佢地,點解佢地會睇到呢?不過唔理啦,我都好欣賞佢地即時作出嘅回應,希望佢地可以留意吓,唔好再發生依啲事啦!


text:
有啲男仔同你眉來眼去,感情似有還冇!
究竟呢個對象,係咪你準情人?
有啲男仔同你眉來眼去,感情似有還冇!
究竟呢個對象,係咪你準情人?
而你哋一旦一齊,又會唔會有好結果!
呢4個生活上嘅默契,可以幫你排解疑難!
1. 準情人的關懷
你有事,呢個人會唔會表現出緊張?
正常都會嘅!但你呢?
當佢有事,你會冇咩感覺,定同樣地緊張?
你究竟想唔想去關懷佢?
好多人,享受被追求嘅過程,只睇對方條件,有時連自己係咪真係鍾意佢,都搞唔清楚.
所謂戀愛,應該係互想關懷,
而非單方寵壞.
2. 消費模式看相處習慣
你可能覺得好少事,但其實性格嘅嘢係好微妙.
你覺得8達通自動增殖方便,佢覺得危險.
你鍾意用下apple pay,佢依然抗拒.
點樣對待新事物,都睇得出大家思想上,有冇大分別.
3. 一餐飯的前後左右
一餐飯,係一個微型旅行.
佢夠唔夠gentleman,你夠唔夠elegant,
食個飯就知.
而且有啲人愛話事,有啲講求彼此尊重.
刀叉之下,
如果你心中好多疑問:「點解佢會咁嘅?」
或者都暗示你哋嘅相處模式有一定落差.
4. Facebook newsfeed看緣分
你生日嘅時候,會唔會刻意close咗留言功能,唔想有啲「無意義」嘅Happy birthday?
其實一個Facebook,表現好多嘢.
可能你見個男仔少post 相,甚至唔post,亦知道佢大約最深層性格係點.
加上你見到佢share過啲咩,又可以諗下同自己夾唔夾.
當然啦,最後都係睇感覺.
或者呢個人同你所有嘢都相反,但偏偏,你哋可以互補體諒,完美地「登登登登」.
前往瀏覽完整內容:


text:
成日都討論以前啲TVB童星大個咗有幾靚有幾型,但除咗TVB童星之外仲有另類童星陪住我哋大!一班喺動畫入面唔識大嘅PIXAR童星你又記得幾多個?👶🏻
蟲蟲特工隊 豆豆
呢套動畫原來已經成20年前!!🤦🏻♀ 記得嗰時最鍾意豆豆,因為同豆豆一樣生得好細粒🙈 豆豆喺電影入面因為覺得自己太細粒乜都做唔到,所以覺得自卑.但經過阿飛嘅開解之後,慢慢有勇氣去嘗試,最後發現原來自己都可以做到好多野,成為咗個有自信嘅螞蟻王國公主,同皇后家姐一齊帶領成班蟻民🐜🐜🐜🐜🐜
怪獸公司 BOO
當年阿BOO嘅一句「BOO!」萌倒咗幾多大人同細路!天真無邪嘅阿BOO唔驚毛毛同大眼仔之餘仲成日黐住佢地玩,記得嗰陣阿BOO對門被碎睇到編輯好傷心😭 好彩後來大眼仔為咗𠱁返毛毛開心而搵返全部木碎,砌返對門出嚟,毛毛同BOO先可以再見返面咋!聽到阿BOO一句「毛毛!」,即刻暖在心頭啊☺
海底奇兵 MO仔
鴛鴦魚鰭MO仔因為同爸爸鬥氣而被人類捉走,結果要爸爸同多莉一齊去救佢🤷🏻♀好彩MO仔被放入魚缸嘅時候認識咗一班好同伴一齊逃離重回大海,MO仔同爸爸先可以咁快團聚咋〜細個見到面珠脹卜卜嘅MO仔已經覺得佢好得意,行過啲養魚舖頭都會搵下有冇MO仔嘅身影😛
超人特工隊 積仔
積仔完全係近期大熱!時隔13年超人特工隊終於返嚟,今次積仔仲搶晒全家風頭,狂用佢啲超能力添啊😆 一家人一直都以為積仔係個啲超能力都冇平凡嘅BB仔,點知到等一集結尾嘅時候竟然用咗幾種超能力阻止超勁先生帶走自己!原來積仔嘅能力係畀莫札特嘅音樂激發出嚟,超能BB嘅誕生真係多得有保姆嘉莉嘅助攻,想知詳情就要睇返「積仔全攻擊」呢套短片啦〜
沖天救兵 小飛
唔係全天下嘅肥仔都姓死嘅,羅小飛呢個小童軍就係可愛肥仔嘅例子!本來因為想考「老人服務章」成為高級童軍而搵上卡叔門口,點知誤打誤撞咁同卡叔一齊踏上咗冒險之旅,過程中睇到小飛為食,活力十足之外,亦都有勇敢嘅一面.睇到小飛喺冒險過程中嘅轉變,為肥仔一族加咗好多分,擺脫晒肥仔蝦蝦霸霸嘅電影形象😎


text:
(白)秋喜 阿秋喜 阿秋喜你去邊處呀秋喜
(餓馬搖鈴)唉風聲訴恨 唉風聲訴怨 怨恨滿江湄 茫茫曠野 暗暗大地
人絕影 鳥哀啼 唉嬌花已落 唉貞花已碎 死別更加悲
歸誤期 真怕見 怕見那狂潮怒起 悲歌唱出惜別離 傷別離
唉我臨江夜弔秋喜 你囉 我傷心 傷心淚淋漓
未得對花 對花酬唱共琴棋 我欲黃泉去 再度同卿細畫眉
滿江血淚珠 哎呀見卿我恨遲 人永別 我相思 情愛不移
嬋娟夜拜心香炷囉 我願魂兮 就魂兮慰心癡
再得燕共棲 彈豔曲 又題豔詩 香閨夜憑欄多快意
(插白)秋喜
(唱)生生世世 有合無離 傷心語囉 千萬記 你咋魂兮咋回來 永相依
我就成名咋 回來都不再娶
(白)秋喜
(南音)唉我聞得妹你話死囉 我就淚滴成珠 今日落花流水 正係恨何如
當日相逢 花解語呀 燈前伴我 去讀詩書
卿是煙花 一個奇女子呀 你偏垂青眼 你就愛呢個寒儒
又嚸想醉後種成 嗰棵連理樹呀 又把千金相贈我 畀我上京師
估話中得一個狀元 歸故里呀
(轉乙反)我把鳳冠霞帔囉 贈與娥眉 又嚸想一別竟流 千點淚囉
可憐你薄命囉 過花枝 千里尋來 嚸想來不遇
一時你就誤會囉 又話我愛上鶯兒 兒 兒
(插白)你 你冤枉我囉 你太冤枉我囉你 邊個替你 咁辛苦呀你 陰功
(唱)可憐你為咗愛情 噉就投水死 計我話輕生何苦囉 得咁心癡
唉你嘅香屍 究竟流咗去邊處 我問句幾時 你嘅魂魄 你重再返嚟
(趨爽)剩得愛子無娘 佢啼不住 佢一聲啼哭 我就一聲悲 今夜江頭我就來祭你
(轉正線)此後我就無知己囉 卿如有鬼 你就要聽我嘅衷詞〔收〕
(乙反中板)昔日燕同巢 記不盡妾愛郎憐 說不盡溫情 和綺旎
此後永 相分 正係陰陽悲永隔 誰為我撫育 那嬌兒 妹呀我欲 殉情
寧願做對鬼夫妻 無奈我難離 我嘅愛子
誰補我破碎 嘅情心 續弦又怕蘆花恨 都只有長作 鰥魚
唉我最 傷心 從此後永隔陰陽
(滾花)可憐郎是人來卿是鬼
(長句乙反滾花)唉我呼秋喜 我喚秋喜 你知否我露冷霜寒 我都來等你
等你鬼魂相會 與我在江湄 我不似千古薄情 就學得嗰個陳世美
我又不是王魁薄倖 就負娥眉 唉 我要共你做對比目之魚 我都同生死
真係可憐可恨 我今日面對江湄
〔句〕可憐我生死悠悠 唉 我真係自問决難捨得你呀 秋喜
〔句〕正係天長地久有時盡 又怕綿綿此恨渺無期


text:
MY DREAM WEDDING
服務詳情
評語 提交評語
我地一直都有留意好幾間攝影公司,然後諗住去到婚展再睇真啲,My Dream就係其中一間.我地之前都知佢同Mona Lisa France Bridal有關,同埋都多人識.去到婚展睇佢地sample啲相都覺得幾好~佢地啲相嘅風格比較青春,影出尼感覺自然同清新啲,都係我地想要嘅style.我地開頭其實諗住去台灣影,但睇到佢地喺韓國影嘅相我同未婚夫都覺得好靚!加上咁岩佢地有個package係去韓國,又包埋住宿,好方便仲要都唔算貴,係中價位~對我地黎講都好吸引.我地問完佢地一輪,再喺婚展行左個圈,最後都係決定揀佢地!
佢地嘅員工都係好nice,好樂意解答我地問題.特別因為個日我未婚夫嘅爸爸媽媽都在場,佢地都好有耐性咁向我地講解而家興啲咩類型嘅pre wedding,通常啲人鍾意啲咩之類.佢地態度都好friendly,又唔會好hard sell,要硬sell 啲咩package俾我地.我地覺得佢地都會從我地角度去諗吓邊啲package比較好,又好詳盡咁解釋,再等我地慢慢揀,所以感覺都好好.
去到韓國個邊其實有幾間studio,每間都有唔同theme.因為我地揀左遊樂場主題,所以佢地就帶我地就去左一個荒廢左嘅遊樂場度影相,都好特別!個日一朝早,佢地就call車去酒店度接我地去studio,我未婚夫去試衫,我就化妝同set頭.跟住攝影師就車我地,翻譯姐姐,同埋幫手嘅阿豬媽去遊樂場度.到遊樂場個邊都仲有studio,不過就無化妝同set頭嘅服務,主要係去再揀衫.佢地啲衫都好多,有唔同質地,唔同款.男裝都有好多,同埋我覺得佢地好中意玩唔同嘅顏色,啲衫會用啲好大膽嘅顏色!除咗studio嘅衫,我地仲有一套之前佢地叫我地帶定去嘅便服,所以都有唔少造型.
我地覺得攝影師好好,會教我地點樣擺pose,好友善.阿豬媽都好好,會幫我地整好啲衫,擺返好條裙.雖然個而且個遊樂場係荒廢左,但佢唔係好殘舊嘅感覺,場地好colorful,影出尼效果都好好!我地覺得同最初係婚展睇到個張相嘅效果一樣,係我地想要嘅野.
我地去揀相嘅時候因為咩都唔識,開頭都唔知究竟要用幾多張相,去到後尾我地先知原來佢地要我地揀嘅20幾張相係會拎返去韓國個邊執,而其他都係會有extra charge!不過因為我地真係唔識,係婚展嘅時候亦都無問到,雖然對於收費有啲無奈,但係都無辦法.... 不過除此之外,啲相真係未執都已經好靚,影得好好嘅~
到揀相放落相簿,因為只係得十版,排版後有啲相用左wide shot要佔兩版,變左我地揀個廿幾張相都放唔哂!我地又唔想over budget咁多,只好同佢地講返寧願啲相細啲都想放多啲相.初頭佢地都唔係咁想咁樣排,但最後俾我地自己決定.我地真係好想盡量放晒我地之前揀咗嘅相,唔好浪費執咗嘅相,所以迫於無奈都加多咗三版.我地都明白佢地做生意係會有咁嘅情況,而且我地開頭又真係無問清楚,所以雖然有啲無奈,但整體我地都算係好滿意.而且我地覺得佢地會俾建議之餘亦都會尊重我地要求,服務都算真係唔錯.我地仲join埋佢地個big day一條龍嘅package,包晒衫,化妝同影相~
當初我哋睇完佢哋promote嘅相覺得都幾啱feel,加上知道佢哋係大公司,覺得會有信譽保證,所以就揀咗佢哋.佢哋嘅態度都好好,有禮貌,正常推廣咁啦,我覺得推銷手法都正常嘅,係可以接受嘅範圍內.
我哋揀咗去韓國度影相🇰🇷.佢哋有幾個主題比我哋揀,我報名嗰陣原來係有一個指定嘅Studio,但我唔太記得嗰陣佢有無講過指定Studio呢樣嘢,唔知係咪自己唔太清楚,所以以為之後可以轉返,後來我上去傾嘅時候佢哋都叫我揀返本身join嗰陣原先嘅Studio,因為轉其他Studio嘅話,可能就要轉其他package.
我哋去咗首爾嗰邊影一日,個package都比咗兩晚酒店我哋.去到即日試衫,有普通話嘅翻譯,個翻譯都好客氣.化妝師係韓國人,態度都好好,幫我整嘅化妝同造型都ok,都係正宗韓妝.攝影師友善得嚟都幾funny,例如我哋緊張嘅時候佢會發出怪聲搞下笑令到我哋輕鬆啲.成個過程都好好,佢哋仲會用我部電話幫我影好多相,我覺得呢樣嘢好好,可以比我即日見到啲相影出嚟嘅感覺.
相嘅質素都算滿意,但就唔係話好perfect,可能因為我影嗰陣係6月,無乜特別嘅景,不過都唔係話差.揀相方面都有足夠嘅時間比我哋揀.佢哋香港呢邊嘅staff都好nice,態度好好,好配合我哋,溝通無問題之餘又會同我哋傾偈.我仲記得嗰時咁啱pre-wedding嗰日係我老公生日,我叫佢哋幫我準備個蛋糕🎂,佢哋都好配合咁幫我哋營造咗個surprise🎉!
之後喺FB見到佢哋有個宣傳活動,會揀2 pair可以去韓國影婚紗相,我哋就留言咗我哋嘅愛情故事,無估到真係會中到,都好開心.最初去到嘅時候其實佢哋揀咗5 pair人,之後就再interview同埋我哋要願意俾我哋啲相或片佢哋show樣share喺佢哋fb page.佢哋送嘅係喺韓國studio嗰度影相當日嘅所有嘢,不過機票同酒店,仲有之後揀相嗰啲就全部要再加錢.
跟我哋張單嘅sales Gas佢見我哋嗰時就同我哋講認得喺婚展見過我哋.我哋覺得佢好細心同埋有耐性,而且合作起黎睇得出佢好有經驗,都俾到好多information我哋.例如我哋想帶casual were去,佢都會俾意見我哋;出發前又confirm當地有翻譯同埋俾咗張紙好清楚寫住我哋要預備同注意啲咩.
去到韓國,影相嗰朝有車黎酒店接我哋去studio.我哋都係去到先知有咩衫,我最後著咗2件婚紗,1件晚裝同1件外影.佢有啲top俾我著咗令一套衫變多咗幾個造型,影出黎效果都幾好.個studio有3層,2層室內景,天台就搭咗好多款outdoor景.當地嗰邊嘅團隊感覺好專業,一隊crew有4-5個人(攝影師,助手,化妝師,一個幫手換衫嘅大媽同埋翻譯員)全日跟住我哋2個.佢哋俾我哋嘅感覺都舒服同埋大家都好玩得,翻譯員都幫手喺旁邊用手機影咗好多相俾返我哋.我諗住免費可能只係影2-3個鐘同埋幾套衫,我無諗過會係全日full service,朝早揀衫化妝,再由12點開始影到夜晚8-9點!雖然影到最尾真係好攰,但都好開心,而且比我想像中好!走嘅時候佢哋就幫我哋call的士返酒店.
返到香港我哋就再contact My Dream Wedding 嗰邊攞相.本身佢哋有講過話free嗰日影相,相就只係俾25-30張,所以唔知係咪因為我哋有俾錢要埋啲相同相簿就有晒所有soft copy.不過我哋一開始自己無問清楚到底攞返啲相同造相簿或油畫要幾錢,只係知係要另外收費.後來我哋問問吓先覺得其實同一個package差不多錢!例如一個2萬嘅package只係包10頁嘅相簿,我哋就有16頁嘅相簿,雖然知道係package都要額外加錢先有咁多頁,但最後我哋加加埋埋都俾成$16000,比我哋想像中嘅價錢多好多.不過加幾多錢做相簿同埋揀喺韓國嗰邊執相都係我哋自己揀,佢哋嗰邊無話逼我哋要加錢買.我明佢哋都有cost,只係都同我心目中嘅「免費咗」有啲距離.
講返揀相同相簿,我哋都揀咗韓國嗰邊執同造相簿.因為佢哋話香港執相只係執肥瘦同黑眼圈,而韓國就會執得好啲,例如白色牆佢會執到天空咁.我哋睇過啲sample覺得韓國嗰邊執得靚.雖然俾嗰邊造係貴啲,但係我哋都想交俾嗰邊造.不過啲相仲執緊,我哋到現時為止只係睇過原圖.但係其實睇原圖都覺得有啲相基本上唔使點執已經好好,攝影師打燈嗰啲都好專業,影出黎已經好靚.揀相嘅時候Gas佢都有俾啲idea我哋喺成百張相裡面點揀,例如一個page一個場景揀2張就會好睇啲,唔會覺得太散亂.另外,我都好多謝佢哋幫我哋趕貨,因為我哋啲相趕住big day用(8月18日就係喇),平時around 3個月先會有相睇,佢哋2個星期左右就俾返我哋,可以去揀相,又幫我哋同嗰邊deal話盡量幫我哋趕8月頭起貨.
我本來諗住搵Won Kyu影pre-wedding,原本我哋喺諗住喺婚展度落訂,但係男朋友始終覺得佢哋比較貴,就再睇吓其他韓國攝影booth.我哋後來行到去My Dream Wedding嗰度,佢哋嘅package係包埋酒店,而且亦有其他studio揀,男朋友覺得比較抵,所以就落咗訂.Serve 我嘅其中一個叫Gas,佢解釋得好清楚,而package都有好多嘢送,包外影,又送多一輯香港嘅拍攝,又送禮服,所以我哋就決定 join,揀咗去韓國嘅May Studio影.
之後我上網再搵到資料,如果我直接搵韓國嗰邊 join 係會比經agent平 2千蚊左右,而且夜景唔洗加錢,亦都可以指定攝影師,聯絡都又會直接啲.但我經My Dream Wedding join,夜景又要收錢,加相亦要收錢,同埋佢係影少咗一套衫.其實我join完第二日都有覺得少少後悔,後來同阿 Gas 傾返問佢可唔可以退錢,而阿Gas又提返我佢地香港送嗰啲本地拍攝,又送禮服同埋其他嘢,加加埋埋都超過嗰差價啦,加上時間又實在太緊迫,所以後來都覺得 okay.
經我比較過其他韓國既studio,最後都係覺得May Studio係可靠D,睇過啲客人相,感覺啲妝係自然D正常D,啲衫又ok.我同Gas講想訓晏啲,所以想揀咗晏啲 2pm 既時段.但後來誤會咗原來 2pm 係先開始化妝,五點先開始影相,最後影到夜晚九點,我覺得晏咗少少,所以勸喻大家係要confirm幾點集合化妝為準呀~ 影嗰日天氣麻麻地,天黑又落雨,所以去唔到天台啲場景影.攝影師都體諒我哋盡量幫我影多啲其他景補返.May Studio啲相我未收到相薄,不過我睇到執咗嘅相,出到嚟都ok.
My Dream Wedding作為agent,佢嘅服務係好好.因為我婚期有啲趕,所以我想快啲揀相.我都搵阿Gas,佢都幫我睇有冇人cancel booking等我可以插入去,等我可以快啲有得揀相.初初係我同男朋友兩個揀相,後尾阿Gas都同我哋一齊揀,幫手睇邊張相笑容好啲呀,邊張會執到呀,等件事快啲.諗返轉頭我成個過程揀studio真係猶豫咗好耐,亦都改咗好多嘢,又問咗Gas好多嘢,但係Gas都一路好耐心咁答,從來冇試過晦氣或者黑面,我回想返都覺得唔好意思,My Dream Wedding 有呢位員工真係非常之好!👍
多謝你既讚賞,記得介紹多啲朋友黎喇
當初喺婚展就諗住搵韓式攝影嘅,所以搵咗呢間.不過聽人講韓式攝影通常都係indoor,我就對indoor冇咩興趣嘅,所以我一坐低已經同佢地講我想去日本影紅葉,佢地開頭都想說我一輪影韓國架,因為佢地主力係影韓國.不過我唔理,總之我決心一定要影紅葉.佢地銷售又唔可以話好chur,不過都睇得出佢地好大壓力一定要做到我張單,都明白同埋體諒,不過絕對唔係話你坐得低佢就好易放你走咁,都好想做到你生意.最終,我哋confirm咗去日本影紅葉!
我哋去到日本影相嗰日係落雨嘅,佢地都好照顧我,好樂意幫我擔遮,會好體貼我需要.佢地都好落力咁影,影出嚟啲相都好靚.我見到D衫污糟晒,雖然預咗,都覺得好可惜,但係佢地都冇所謂,就係為咗影到好嘅相.
返到嚟香港執相我朋友都提我要硬心腸啲,唔好咁易俾佢tum到,因為佢一定會upsell你又要你加呢樣加嗰樣,又話要買相簿又要點處理,就唔好咁容易心軟.當時都好難話咩都唔要喇,因為原來唔加錢係冇得執相嘅,咁啲相冇理由唔執架嘛,所以都係加咗少少.不過我覺得加少少都唔緊要嘅,最緊要做得靚,最後我都有條底線就係淨係執相,相簿同相架就出去整,後期佢地都出埋鎮店之寶,有個好靚嘅相架,入面可以放到五張相嘅.當時我都有少少心動,我都計過吓啦,喺嗰度整個相架同我出去整都係差千幾二千蚊,所以最後都係用埋佢嗰個,後期成個service我就加咗$10000,另外就影咗$10000,都okay嘅唔錯嘅,我都會推介俾我啲朋友!


text:
唔寫愛情故,其實因為有個天蠍座係身邊.
我唔知到大家對天蠍座有咩睇返,我本身月亮星座都係隻蠍子,或多或少我都明白呢
個星座嘅思考模式.
咁… …如果要寫一個愛情故事,大家都好明白一個好睇嘅愛情故事,
係要寫得入肉先好睇(最少廣泛網民係咁諗),
咁,我應該點去寫一個有個人風格又可以好入肉嘅愛情故事?
其實呢個問題我已經兜咗一個好大嘅圈.
首先,我想大家一定要做咗一個假設先:
有個天蠍座係你隔離,佢係一定會睇到你打字,特別係你Share出去之後,佢會零秒俾
「Like」你.
即係類似你係返工時間出文發故,之後你老細零秒俾「Like」你一樣,不過後果會嚴重
多幾賠.
咁你覺得你寫呢個愛情故嘅時候,你可以寫啲咩?而大家又鍾意睇?
嚟!講咗咁耐,我又要兜一兜圈先!(希望大家明白點解我會咁講)
最影響到一個人嘅愛情故事,都莫過於令你有所均活態度有所改變,
唔係一時三刻,係會令你成個人都唔同晒!
例如一向都鍾意賭波,經過一次失戀之後,你會突然間唔想入馬會.
唔係因為你個ex同你落咗咒,而係你身心都覺得好倦,做咩都提唔起勁,
一直係咁捱咗一個星期,食咩都無胃口,飲酒都無味道,個感覺係真係慘過你訓身去
買英格蘭會嬴入決賽,之後中咗伏;再訓身去搏佢有第三,之後聽到民建聯都會支持
英格蘭… …
你即刻會覺得好絕望!但都唔夠失戀咁慘… …
因為英格蘭輸波,係因為民建聯支持佢.你可以怪佢!
但你失戀唔係因為人民建聯搶咗你女朋友,係佢自己走咗.
甚至你係唔知自己衰咗啲咩,佢咁就走咗.
於是你就會唔出聲,唔見人,唔搵人咁過咗一個星期,
直到個刻你覺得肚餓,想食嘢,你先諗起你自己幾耐無同過自己嘅女朋友開開心心咁
食餐飯… …
唔係掛住打機就係黑佢面,當自己以為想對佢好個陣,佢又好似唔得閒,攪到無癮又唔
想話佢知,收收埋埋唔出聲,又比佢以為嬲咗佢.
你有無試過呢啲經驗?
之後你好認真咁去諗,好認真咁去寫故,你都覺得呢個故一定係會震撼網上愛情類嘅
網故個陣,問題出現!
天蠍座女生,男嘅都可以諗下,你估下要發佈呢個故事之前,你會考慮嘅係咩問題?


text:
176
34
17
Exit B, Olympic MTR Station continue reading
Telephone
39198228
Introduction
Buffet with fair price and plenty of seafood. continue reading
Opening Hours
Today
06:30 - 23:00
Mon - Sun
06:30 - 23:00
Payment Method
Other Info
Online Reservation
Alcoholic Drinks
Phone Reservation
Reward Dining Points
Delivery
10% Service Charge
About Reward Scheme
Recommended Dishes
Review (255)
Mirandamiu Level4 2018-09-09
3672 views
餐廳提前15日預訂平日晚市自助餐就可以以$288/人埋單,因此我們早在八月已經訂座.餐廳環境不錯,乾淨俐落,服務員都好有禮貌,食物更新得頻繁,雖然唔係好高級,但都似酒店用餐的感覺.用facebook讚好可以贈飲凍金柑橘檸檬蜜,有少少薄荷葉清涼開胃,酸甜程度剛剛好.人均一份的原隻冰鎮日式璣煮鮑魚會首先上枱,鮮鮑魚都幾大隻,厚肉爽口彈牙好入味,而且腸臟個d全部已經清理好,好乾淨.海鮮區有青口,蜆,海蝦,小龍蝦同長腳蟹麵包蟹,幾種海鮮都算新鮮,我自己就食蟹食得最多.旁邊仲有一杯杯沙律,方便懶人食客直接拎返自己位食.蟹腳好多肉,又方便食,就咁剪開兩邊,成條蟹柳就出左黎,蟹肉鮮甜唔散,咸咸地食唔停.蟹蓋仲正,啲膏多到爆炸,啖啖甘香好滿足,如果唔係怕膽固醇過高同埋肥,應該會食到飽為止.隔壁的沙律吧主要有沙律菜同羽衣甘藍做base, 菜都幾新鮮,3款基本沙律醬都夠滿足不同的需要.今次餐廳主題為味歷亞洲,顧名思義有多種亞洲熱食,韓國區有八爪魚沙律,韓國年糕,炸雞,煎餅等.個人最鍾意八爪魚沙律,彈彈的章魚配上泡菜青瓜別有一番風味.泰國區有烏頭魚,豬肉生菜包,龍蝦冬陰公湯,鳳爪等.龍蝦冬陰公湯都幾有創意,第一次見人咁樣整.日本區主要有壽司刺身同炸物,芝士牛肉卷用匙羹裝住好的骰,味道都唔錯,芝士同牛肉好香好夾.涼拌小吃包括帶子裙邊,八爪魚,螺肉,每樣食少少都好夠喉.刺身主要有三款,三文魚,吞拿魚同希靈魚.服務員職場切俾你,每一件都切得幾厚身,三文魚厚同肥美.壽司就係師傅即興整,唔算特別多款,但係基本款都有,不時會更新,唔怕無得食.中菜包括炒飯津白叉燒蝦餃等等,好多種類多到食唔晒,肉鬆皮蛋豆腐好好食,豆腐好滑皮蛋好香,作為前菜會想食多兩碟.特色之一係即叫即整的喇沙麵,師傅即場淥麵,喇沙湯底好香椰奶味,麵質好滑,雖然好飽肚但係都值得一試.食飽飽就輪到第二個胃,甜品種類都算多,每件細細件試多幾款都有quota.必試芒果椰汁糯米布丁,芒果甜,糯米布丁好濃椰奶味,果味奶味比起甜味更重,encore都可以.朱古力撻都好香濃朱古力味,又唔會太甜.整體來說甜品都唔錯,唔會過甜,食一啖就唔想食.近尾聲的時候店員過來提醒我們有新鮮的梳乎厘食,綠綠地色應該係斑蘭味,表面少少脆,裏面好有空氣感,熱辣辣新鮮食係唔同啲.餐廳仲有自助pancake機,太飽無食到,但係睇落幾方便.自己勺的雪糕係movenpick!! 有雪條都冇食到,朱古力味的movenpick好濃朱古力味,濃而不過甜,仲有好多朱古力碎,好有口感. continue reading
因為朋友生日想請佢食飯,之前問過其他朋友有咩餐廳介紹,就介紹左哩間buffet比我,價錢抵食而且質素不錯,就一於同朋友去試下,但發生左一d小插曲,忘記左book枱,好彩去到職員話有位,我地可能太早到,當時食客唔多,buffet亦都未開始.Buffet開始了,每位客人都會送一隻冰鎮磯煮鮑魚,口感煙煙韌韌岩岩好,好正,唔會煮得太耐而太過韌,而我朋友就出去拎左刺身返黎,刺身有三款選擇:三文魚,吞拿魚,希靈魚,三文魚好多油份,好新鮮!跟住當然去海鮮區,有7種食物可以選擇,蟹蓋膏係必食,我食左幾個蟹蓋,蟹腳其實都好鮮甜,不過食起上黎會有少少論盡,食完要洗手.熟食先去左韓泰區,鳳爪好大隻好厚肉,帶微酸辣,生菜包聞到香料已經好香,一樣有點微辣,仲有個冬陰公湯好好飲,值得一試.中式熟食居然有蝦餃,皮簿餡靚,唔會乾真真,仲有東坡肉,都係我至愛.哩個火腿凱撒沙律好好味,食完鹹味既火腿,再食返d疏菜中和返,咁就唔怕食得太膩,如果火腿切大片d就更好.最後食甜品,有M字牌既雪糕,平時在街買一杯都好貴,哩到有得任食梗係食返夠本,有3款口味: 奶凍,士多啤梨,焦糖.豆腐花旁邊有芋圓可以加,夾埋一齊食都幾特別.相中4款甜品右下角係麵包布甸最出色,面層焦糖甜甜地脆脆地,裏面軟綿綿.服務方面,職員人數多,收碟速度好快,而且好有禮貌,就算碟上是淨返湯汁或者食物既殼,都會先問左客人收唔收得隻碟,佢先會收.環境方面,燈光光猛,之後就算每枱都坐滿客人,通道亦唔會好迫.價錢方面,因為我是同朋友閒日慶祝生日,價錢$368一位(未計加一),以酒店buffet黎講好抵食.總括來說,以哩個價錢可以食到酒店級水準食物,絕對物有所值,下次其他朋友生日我都帶佢黎一嚐滋味. continue reading
食而不肥 Level4 2018-08-22
2511 views
想平平地食個自助餐,揀左嚟呢間酒店,我地大半個月前已經訂位,因為用Coupon之後只係$288,家人享有長者價(60歲以上就當長者喇)仲只係$208,個價錢已經包左加一.睇過啲食評都唔錯,但唔會期望太高,畢竟只係二百幾蚊.上嚟二樓,環境舒適,用白色為主調,我最鍾意就係白色架喇,令到個環境感覺倍大.每人送一客嘅冰鎮日式璣煮鮑魚,冰涼多汁又彈牙,唔會韌,作為第一道菜,so good~自動濕紙巾機放左喺近門口位置,可以自己去攞,好方便.清潔完就開動~~刺身只有三款,味道唔錯,問姐姐可唔可以俾三文魚腩我,hehe,成功,厚切,好美味!凍海鮮方面有青口,麵包蟹,蜆,海蝦,小龍蝦,長腳蟹,麵包蟹竟然有蟹膏,比較少食到;長腳蟹多肉,但都幾咸吓.最重要係全晚不斷REFILL,長食長有,唔駛爭.寫住係中式老火湯,但味道似羅宋湯,好奇怪囉.中式點心有蝦餃,都幾晶瑩剔透,蝦肉夠爽口.照燒牛肉芝士卷味道唔錯,可惜係凍嘅,如果用火槍燒熱佢,令牛油味更出,芝士半溶,咁就更好食.燒鴨,叉燒都係過瘦,外皮亦唔夠香.仲有其他野食:MOVENPICK雪糕任食,記住加埋脆脆雪糕筒.甜品選擇唔少,我最鐘意係Tiramisu,朱古力味濃,咖啡味亦濃.普通熱飲都有:成為粉絲,就會有杯特飲添.但我鍾情咖啡,咖啡機可以揀即磨咖啡或者Cappuccino,當然要嘆返杯啦.二百幾蚊咁唔錯嘅質素,算係咁啦,好評! continue reading
朋友生日一於同佢食餐buffet慶祝下呢間酒店既buffet 唔洗$300有找,都真係幾抵食每人會有一碟冰鎮鮑魚送鮑魚夠哂鮮味海鮮方面有長腳蟹,蝦,蜆,小龍蝦,扇貝Refill速度都幾快長腳蟹稍嫌有點鹹但肉質是ok的蜆夠鮮味熟食方面今次主題係亞洲海鮮,有好多個亞洲地區的代表美食,例如有韓國既泡菜煎餅,泰國既酸辣鳳爪,新加坡既喇沙等等雲吞雞有原隻雞落去煲,湯好甜,雞肉質鮮嫩,refill都幾快各款壽司同刺身刺身都算新鮮,三文魚夠肥美,油脂分佈剛好凱薩沙拉🥗呢杯沙律確係唔錯一杯杯咁分好,麵包粒好脆菜都夠新鮮即製喇沙呢個喇沙唔太辣岩哂我雖然唔辣但係喇沙味好夠濃麵係即淥,配上蝦同魚片等配料一流豆腐花豆腐花好滑呢度最特別既就係有各種味既芋圓同珍珠配料可以自己加芋圓煙煙韌韌咁好食Movenpick雪糕係我最鍾意既焦糖燉蛋味呀仲有筒裝食 好脆好正 continue reading
Travel with V Level4 2018-08-08
3505 views
係FB 見到有介紹, 做緊亞洲主題BUFFET..好似幾正咁.早訂又唔係貴..我地差唔多2星期前訂, $288就食到, 都算抵食.就黎試下呢度~早D黎到影下相睇下有咩食..分哂區~一黎最吸引既一定係海鮮區, 長腳蟹, 帶子, 麵包蟹, 藍青口, 小龍蝦..重有SALAD 吧唔少得 長腳蟹同個龍蝦冬陰公好正~平時有港式粉麵飯, 依家就變左做新加坡叻沙~即叫即整~同埋重有D 平時食開既港式中菜啦..不過對我黎講就梗係食其他菜式先啦~韓國區, 有XO 醬炒年糕, 泡菜煎餅, 炸雞, 豆腐肥牛鍋~泰國區有龍蝦冬陰公, 酸辣鳳爪, 青木瓜沙律, 肉碎生菜包, 泰式烏頭.出去羅完第一輪野食後, 返埋位已經放低左每位都有既日式鮑魚.都幾大粒呀!!!再黎當然唔少得BUFFET 最HIT 既日本區啦,專人即切既刺身, 三文魚, 吞拿魚同埋希靈魚, 壽司就有三文魚, 鰻魚, 北寄貝, 腐皮日式小食有螺肉,八爪魚同埋帶子邊.難得既係有D 炸物春卷, 豬柳, 大蝦.重有最開心既甜品區, 呢度有自動PANCAKE 機, 不過就麻麻地喇.但就有好多醬料, 配料.西野有TIRAMISU, CHEESECAKE, 呢D大路野.最吸引既係有芋圓, 黑糖珍珠同楊枝金露~ 重有MOVENPICK 雪糕..重要係最好食既VANILLA 味!!!食MOVENPICK 最正就係VANILLA 同埋個CHOCOLATE. 將個豆花加珍珠食..咁就PERFECT 池喇.我食左好多碗雪糕豆花呀!呢度有得LIKE FB 就送一杯飲品, 都算係咁啦..同埋食到咁上下, 有歡樂小姐抽獎, 我地好幸運咁抽多一張FREE 既BUFFET 卷~WOW~ 唔好以為必中呀, 未必架. 但同場我見到有人抽到好多玩具, 好似係LEGO 黎.. 都好開心呀!呢張圖影得好IG FEEL XDD continue reading


text:
雪櫃入面嘅新成員-調味料びん.
豉油,味醂同料理酒呢三樣調味料開咗之後就要放雪櫃.
啲樽多數唔同顏色又唔同大細,我好唔鍾意.
一直都搵有咩樽啱用等我可以換晒佢哋,可惜一直都搵唔到.
過去2年幾我係用同一牌子嘅水樽裝,叫做統一咗佢.
不過用水樽唔好清潔,隔一段時間就要換樽.
而且倒調味料嘅時候有機會搞到個樽身都有,都係煩.
忍唔住卒之上網買咗呢3個調味料樽返嚟.
樽身係玻璃,方便清潔.
而且瓶口係矽膠做,用熱水清潔都無問題.
最緊要係每次倒嘅時候都好順,唔會倒完之後漏到個瓶口周圍都係.
除咗裝調味料之外,仲可以用佢嚟整dressing.
因為佢防漏,可以直接倒晒啲材料入樽,閂埋蓋搖勻就得.
直接上枱,用完直接擺返入雪櫃,好方便.
希望有一日雪櫃入面可以全部換晒白色,所以呢個樽啱晒colour tone.
加返我最鍾意貼唧dymo喺上面,靚晒!
廚房儲物地方唔敢講話好少,但真係唔多.
就手而又可以用到盡嘅位置就更加只得爐頭下面嗰3個櫃桶.
之後比較就手嘅就係抽油煙機對上嘅位置.
但呢度,左有抽油煙機喉,右有電箱.
真正就手又可以用到嘅位置,就係呢個位.
主要係放一啲比較少用嘅用具,好似冰模,壽司蓆,PIZZA刀呢啲.
同埋放消耗品,例如密實袋,弁当用具等.
呢個方法係收得整齊,但每次要底嗰盒都要搬走面嗰盒落嚟,拎完又要搬返上去.
煩!
上個禮拜打開個櫃呆望咗一陣,拎把呎出嚟度一度.
whatsapp喺街嘅男友走轉MUJI,幫我買三個file box返嚟.
三個file box分好類.
常用嘅我放喺最前面,唔洗每次都搬落嚟,拉個file box出嚟就拎到.
放較後嘅係用嘅機會少啲,到真係要用時搬一搬唔成問題.
用咗file box嚟收納,仲多咗足足一個file box嘅位置出嚟.
我將收喺爐底下面櫃桶嘅調味料(油,黑醋,麻油)搬埋上去,騰空返下面櫃桶嘅位出嚟.
而家呢個少少嘅位置俾我充份理用晒,好開心!
仲有位可以攝埋我本recipe.
我比較懶.
唔鍾意日日出街買餸,特別而家天時暑熱,都係盡量留喺屋企.
加上無事出街少破財呢個道理,通常儲埋一次過入貨,1個月大概會上2-3次倉.
習慣冰箱要一定嘅存貨,特別係肉類.
除咗肉類,亦都有部份嘅蔬菜,例如急凍嘅菇類,豆類,或者係一次過炆多幾份嘅南瓜等.
冰箱亦因為咁長期爆滿.
會買嘅肉類多數都係嗰幾款-免治肉,肉片,扒等等.
所以每次出到去,雪櫃無咩,擺咩落手推車就啱.
曾經每次買完就寫一次買咗啲乜,貼喺雪櫃面,食咗之後就刪返佢.
但每次要咁寫,特別係上倉嘅日子,煩!
寫寫吓都唔想再寫.
唔寫?!
咁就要摷一次個冰箱先知到底係咪仲有想要嘅雞扒啦.
搵咗一輪可能發現自己記錯咗,無雞扒,得雞胸……
浪費時間又無啦啦要執一次個冰箱,煩!
上網見到有人整張label貼喺個磁石度,諗諗吓呢個方法可以用喺「冰箱存貨」度喎.
將平日常買嘅肉類/蔬菜print張dymo,貼喺磁石上面.
痴喺雪櫃門度,入面有啲咩,無啲咩,唔洗打開雪櫃都知道.
諗煮咩餸,出去supermarket要買咩都一目瞭然.
唔怕塞咗埋角落頭嘅免治肉會俾我忘記咗之餘,亦都唔洗每次買完餸都要寫一次咁麻煩.


text:
打仗理由
打仗理由(casus belli)係指聲稱有權開戰嘅理由,不論係真定係假.打仗係紛爭嘅一種,就算係硬搶都要有個理由去拗.中國古代打仗都要求出師有名.
正義仗[編輯]
- 內文: 正義仗
亞里士多德,西塞羅同埋聖奧古斯丁就有提出正義仗嘅觀念[1],一般認為打仗係最後嘅選擇,而且需要打仗理由.有時為咗證明打仗係迫於無奈,政府喺訂立外交政策時要確立戰爭條件,為可能打仗做準備,一旦到咗就宣佈打仗理由說服其他政權.
基於自身利益,多數人都會唔講理由而好自然咁抗拒打仗嘅,而且冇人想不明不白死喺戰場,無論係進攻定係防守都一樣.畀個理由嘅目的有時唔係說服其他政府,而係說服民眾,令佢哋冇咁抗拒打仗同徵兵,例如納粹德國嘅教育主張民族統一最重要,不惜要人民犧牲都要侵略捷克,利用社會價值內化加強打仗理由嘅說服力.
好多時作為宣傳戰,宣稱嘅打仗理由唔一定係真,因為合乎道德嘅打仗理由未必夠渲染力,而夠渲染力嘅打仗理由亦唔一定合乎道德.
詞語嘅使用[編輯]
Casus belli係拉丁文,但係要到咗十七世紀後先多人用,主要原因係主張正義仗先至係道德興起(正義仗論,相對有利益無道德嘅現實主義,同埋永遠唔主動打扙嘅和平主義)
聯合國[編輯]
聯合國憲章大大限制會員國可以用嘅打仗理由嘅範圍,主要指防止侵略同埋聯合國行動.另外,聯合國亦保留權力向非會員國嘅侵略行為作出制裁同干預,因此,打仗理由喺現代社會係好重要.
流行文化[編輯]
喺電腦遊戲 Europa Universalis 同埋佢嘅續集,喺無指定打仗理由下開戰會令社會穩定度下降,導致國家容易動亂同稅收減少.呢個特徵喺其他電腦遊戲唔常見,例如三國志 (打機)唔使講就可以開拖,就算要正式宣戰嘅電腦遊戲,正式宣戰嘅代價都好細.


text:
先寫既係韓燒,即咁,澳洲好多韓燒店,真正由韓國人主理,而由於當地食材靚,所以真係大多數都好食.今次去既呢間叫The Bulgogi,位於Chatswood分店.
舖面唔大,不過裝修真係有花心機,而且通風做得好好,一定唔會成身油煙味.因為我地有小朋友食,選左一個唔駛自己烤既餐,但又唔係烤定俾你架播. 首先倒入上湯,然後放上韓式粉絲.然後阿Oppa好有心機慢慢將蔬菜砌上去,係砌得好有心機果隻. 然後,佢好好心機放牛肉上去,幫你烤好!之後我地就慢慢嘆喇!我同好多香港人一樣,去到澳洲食到佢地既菇類,第一個反應係:好香菇味呀!而當地人通常反應係:不嬲都有菇味架啦!牛肉,無得頂,呢個玩法唔駛自己燒又唔會好多油煙,的確好,有小朋友食就更加安全喇.
韓式生牛肉:澳洲靚牛加雪梨青瓜絲與及雞蛋,撈好一試,調味好好,材料新鮮,唯一要改善可能係可以切幼少少就好喇,但真係好正囉.
圖上係韓式粉絲,圖下就叫Bulgogi Salad,清新油醋汁新鮮靶菜配上烤牛肉.
呢個佢叫Small Hotpot,可以選麵豉湯泡菜湯辣牛肉湯或者辣豆腐湯.選左麵豉,跟住細佬已經不斷話個湯好得,我一試,麵豉偏甜但好香,湯好多料,除左眼見既蔬菜入面仲有蜆,呢個湯,可以隊兩碗飯!
重點黎喇:個名叫Jache & Seoul Bulgogi,究竟係乜?
以上咁多樣食物,呢個餐AUD99.5,加埋一啦當你,都唔駛七百蚊港紙,無論份量與質素都係贏晒.
最後要介紹呢個前菜,當然任食,當中既醃八爪魚實在好好食,極愛.
嗯,年底前有機會去南韓出差,等我比較一下當地水平又如何先.
首先倒入上湯,然後放上韓式粉絲.然後阿Oppa好有心機慢慢將蔬菜砌上去,係砌得好有心機果隻.
然後,佢好好心機放牛肉上去,幫你烤好!之後我地就慢慢嘆喇!我同好多香港人一樣,去到澳洲食到佢地既菇類,第一個反應係:好香菇味呀!而當地人通常反應係:不嬲都有菇味架啦!牛肉,無得頂,呢個玩法唔駛自己燒又唔會好多油煙,的確好,有小朋友食就更加安全喇.


text:
18 OCTOBER 2014(SAT)
今次因為一個小意外,所以我煲左既滋潤又袪濕,最好就係啱濕疹嘅小小豬飲,依個就係雪梨薏米水啦!
係夏天時嘅時候,我間中都有用薏米同檸檬一齊煲,估唔到今次用雪梨嚟煲薏米個味又唔錯哦~
小小豬都好鐘意飮我上次煲嘅雪梨菊花茶(按此重溫),所以原本你打算煲多一次俾佢飲.
今次我仲信左藥材鋪嗰位大叔講,買左啲靚少少嘅胎菊嚟煲.點知當我浸洗菊花時,發現左好多細細粒嘅疑似虫虫嘅身體,係依個情況下當然唔好再繼續用依啲胎菊啦!
不過,我又已經答應左小小豬煲"甜甜"佢飲,所以就即刻上網睇吓可以改煲啲咩.終於俾我搵到依個雪梨薏米水嘅食譜,見都話係滋潤又袪濕,加上屋企又有薏米,所以就試吓煲嚟飲啦~
四個雪梨洗淨後切粒去芯~
薏米約小半碗及蜜棗三粒,洗淨後浸約半小時~
煲內放入約3L凍水及加入雪梨~
滾水後放入薏米及蜜棗~
煲滾後轉用小火再煲多三十分鐘~
最後因應個人口味,如有需要可以加入少少冰糖調味.不過我就覺得其實唔依合份量個味都已經夠甜,加上我又係俾小小豬飲,所以我自己就冇加冰糖呀!
煲好後再焗多二十至三十分鐘~
待涼後就可以過濾入樽,就可以飲用啦~
今次係唔覺意情況下學識左煲左依個雪梨薏米水,估唔到都有驚喜,咁之後可以多煲啲,等兩位老闆可以有多啲唔同選擇呀!


text:
相信我對 六四 嘅立場,比支聯會班友硬好多,因為我唔用六四事件,或平反六四呢啲口號,北京大屠殺就係北京大屠殺,要做一定係追究屠城責任,呢個不分國籍.但支聯會諸公對 六四 好多夾帶私貨嘅嘢,呢個正係好多年青人根本唔想同你班友玩嘅原因.
支聯會對 六四 立場根本唔夠硬淨
首先,唔該支聯會諸公嗌得結束一黨專政,就唔該唔好要求平反八九民運,只係追究屠城責任就得,八九民運相關嘅刑事罪名,結束一黨專政自然會平反,共產黨自己唔會做.
而支聯會成件事令人最反胃,其實係如果係追究屠城責任,就追究屠城責任,呢個係不分國籍,正如追究納粹屠殺猶太人嘅責任,一樣係不分國籍嘅人類共同責任.但支聯會夾帶乜私貨,又乜嘢中國夢,最早提出中國夢果個唔係習近平,係支聯會,支聯會年年集會都猛播羅文果首《中國夢》,我懷疑習近平睇完支聯會播呢段歌,自己都洗埋腦變埋自己嘅口號,你估有乜奇.我諗依家中共至認識到,司徒華留低咗啲乜嘢,所以依家反而怕八九紀念集會少人去,唔同班土共嘅諗法.但係香港有好多反對北京大屠殺嘅人,根本唔係中國國籍,好似我就係,咁唔通八九年果單屠殺唔關我事.反而建設民主中國呢家嘢,其實真係唔關我事,中國用乜嘢政體,關我叉事咩,我只係要香港唔再係中國屬土.
另一樣嘢惹起好多人對支聯會嘅質疑,係果啲政治上唔夠硬淨啲人,軟弱嘅人,點解仲喺度,好似搞到香港議會大亂嘅千古罪人梁耀忠,我唔明點解佢仲喺八九民主大遊行前頭位置,跟住好似蔡耀昌呢啲廢柴,點解仲會喺度,好似呢張相果啲有頭有面嘅人裡面,可能係得何俊仁叫真係值得尊敬,雖然佢都膠過,但何俊仁喺協助中國果啲受難維權人士上,佢確係付出咗好多,同作出咗貢獻.啲人睇到支聯會呢個牌頭,只會諗起政棍大聯盟,同司徒華仲喺度果陣,真係不可同日而語,所以呢個亦係好多人對支聯會有諸多質疑嘅原因.
當然,熱普城果啲抽水,一定係要毫不猶疑咁打柒佢,而1989年北京大屠殺嘅責任,唔理你國家認同係點都要追,用軍隊殺平民係反人類罪行,支持果啲土共等同納粹.但如果要搞集會,唔駛再跟支聯會,年青人應該喺追尋人類公義嘅角度,賦予紀念1989年嘅死者新嘅價值.紀念死者,唔一定要支持所謂建設民主中國,請將紀念死者與民族主義脫鈎.


text:
王貽興:激動遊戲
好多人旅行都鍾意去主題樂園玩,一去東京就要去埋東京迪士尼,去大阪就一定要「順便」去埋日本環球影城,就算去名古屋都要去埋名古屋Legoland,但對我呢啲天生就對啲刺激嘢淆底既人,人地眼中好玩又減壓既機動遊戲,對我嚟講,反而係增加壓力既激動遊戲……
當中激動既程度,唔誇張,係由我Day 1響香港上機,已經開始忐忑不安,食唔安坐唔落,輾轉反側,如果Day 5先玩,咁由第一日到第五日我都一樣六神無主,全日神經質,就係因為要玩跳樓機玩過山車所以緊張不安,當我響現場排隊就嚟輪到我玩,望住前面啲人又嗌又叫,我真係會激動到好似強國人咁滾地哭鬧,爆粗發癲……
你話拍嘢人工包就冇得講,否則我真係諗唔明,身體髮膚,受諸父母,點解要自己貼錢買難受,玩埋啲激動遊戲,最近果一次,就係響倫敦Stratford玩過既螺旋滑梯,佢響倫敦奧運期間原本係最高既瞭望塔,後尾改成全世界最長滑梯,呢條ArcelorMittal Orbit Tower本身比美國自由神像仲要高,當我上到去,真係腳仔都軟埋,起初我以為最恐怖係佢條滑梯透明既部分,但後尾先發現,真正恐怖唔係透明見晒下面果一part,而係佢黑蚊蚊咩都睇唔到果一大段,因為黑暗中你畀條管「西」咗去邊都唔知,直情旋轉360唔知邊度係上面邊度先係下面,而且最攞命係一開始果陣,你笠住個麻包袋預備落去,係冇人會幫你一把推你落去,而係要你自己推自己落去,要親手送自己一程,條管又係咁傳嚟前面啲人既慘叫聲,仲要放手推自己落去,呢一吓先係最掙扎最痛苦……
原文:KKday Blog


text:
2016年1月31日星期日
2016年1月30日星期六
奇幻三部曲 - 首部曲中國神話
今日真係極度滿足到我依個影相控,多謝香港3D奇幻世界邀請,等我可以參加奇幻三部曲之首部曲 - 中國神話開幕禮,一次過同好多Sanrio朋友齊齊影相呀~
2016年1月29日星期五
極速狂跳彈彈床
小小豬一向都冇時停,最鐘意就係彈彈下,平日係屋企當然唔可以俾佢係張床做依件事,所以一有機會去到酒店依隻百厭豬就會跳不停就.
2016年1月28日星期四
韓國秋冬養生食療
2016年1月27日星期三
淮山杞子螺頭煲雞湯
依排天氣凍凍地,最啱緊係飲啲滋補湯.剛好托好友買左啲靚靚螺頭,所以就煲返個淮山杞子螺頭煲雞湯啦~
2016年1月26日星期二
泰拳館?拳王泰國餐廳
卡通人物為主題嘅餐廳我就去過幾間,朋友仔係網上發現係銅鑼灣開左一間以泰拳為主題嘅泰國餐廳,相約齊齊去食餐飽又吹吹水.哈哈...有得去玩我當然樂意奉陪,所以今日又同大老細請假去輕鬆一晚啦~
2016年1月25日星期一
甜蜜蜜...西洋菜蜜
今日又學人煲新嘢,依個亦都可以話係有啲童年回憶嘅飲品,就係西洋菜蜜啦~
2016年1月24日星期日
櫻花水信玄餅
今日行上海街時終於俾我買到個波波粒冰格,所以就同小小豬一齊我想整好耐嘅櫻花水信玄餅嚟做我地嘅飯後甜品啦~
2016年1月23日星期六
勁失望的壹.咖啡店
依幾個星期小小豬都要去油麻地上興趣班,一上就嚟個半鐘,天寒地凍緊係唔好係街流連,所以就近近地係附近嘅餐廳食個下午茶餐啦~
2016年1月22日星期五
桑寄生蓮子紅棗茶
大家千其唔好俾我今日煲嘅嘢嚇親,桑寄生係對孕媽媽好好,我記得生完小小豬嗰幾日,老公都煲嚟醫院俾我當水飲.
當然今次煲一定唔係依個原因,因為桑寄生都仲有好多好處,冬天喝一碗桑寄生茶,可以行氣活血同滋陰養顏.所以趁今日凍凍地,煲桑寄生蓮子紅棗茶等自己暖暖身最重要~
2016年1月21日星期四
椰汁桃膠西米露
既然咁辛苦先買到桃膠,緊係唔好浪費,煲多啲等自己潤多啲嘛.係網上見到食個椰汁桃膠西米露嘅做法,見到好似幾簡單,加埋我又係一名椰子控,所以又嚟試下啦~
2016年1月20日星期三
情侶檔比卡超同你齊賀年@MIKIKI
今日帶左小小豬返學之後,我就快速咁飛去MIKIKI,因為有三位朋友仔等緊我呀~
2016年1月19日星期二
青紅蘿蔔印度椰子瘦肉湯
嗰日係果欄買印度椰子時,店長姐姐俾左幾個印度椰子嘅湯水食譜俾我,既然買左咁多粒返屋企,緊係密密煲佢唔好浪費嘛,所以就買齊材料,煲返個青紅蘿蔔印度椰子瘦肉湯潤返下先得~
2016年1月18日星期一
體操初體驗
天氣唔好真係邊度都冇得去,唔多願留係屋企嘅兩母子,幾經辛苦終於說服老公,帶我地近近地去一轉MEGA BOX行下.就係依一個唔覺意,小小豬又有一個新體驗,去體操初體驗呀~
2016年1月17日星期日
蘋果桂圓燉桃膠
依排係FB啲煮食版都俾桃膠洗版,又平又滋補嘅嘢當然係勁想試,不過搵左好耐都買唔到,終於今日行過俾我買到啦!
第一次試整都唔打算太花巧,利用屋企嘅現有材料,整依個蘋果桂圓燉桃膠啦~
2016年1月16日星期六
印度椰子栗子瘦肉湯
早係幾個月前煲過印度椰子清潤湯之後(按此重溫),真心覺得係好飲,所以成日都想買嚟再煲過.終於我今日買到又平又靚嘅印度椰子,所以就即刻去買材料,煲依個印度椰子栗子瘦肉湯啦~
2016年1月15日星期五
澳門親子之旅:華納滿Fun童樂園
2016年1月14日星期四
澳門親子之旅:新濠影匯 + LUNCH BUFFET
2016年1月13日星期三
澳門親子之旅:大三巴+ 豐富晚餐 + 新濠影匯
我地係科學館開心玩樂之後(按此重溫),我地就出發去大三巴匯合小小豬舅父仔去食晚餐.
去到大三巴第一個目的地就當然係我恨嚟好耐嘅HELLO KITTY專門店啦~
2016年1月12日星期二
澳門親子之旅:暢玩澳門科學館
難得舅父幫小小豬搵到勁優惠嘅酒店等佢可以去跳床,所以我地就偷雞放多兩日去渡假啦!(我地返左四年學都係第一次,所以都唔係好過分啫...哈哈哈)~
2016年1月10日星期日
稻香飲食文化博物館
2016年1月9日星期六
杞子圓肉菊花茶
早幾日去藥材店買材料煲蘆根薏米雪梨水時(按此重溫),我都買左少少菊花諗住煲小小豬至愛嘅菊花茶.店員就教我加埋杞子同圓肉一齊煲,可以好味啲之餘又可以對眼晴好,所以就嚟煲依個杞子圓肉菊花茶啦~
2016年1月8日星期五
自家制 - 神奇冷靜樽
前幾日唔覺意睇到有個網站教整神奇冷靜樽,睇落又幾啱小小豬用,見屋企又有齊依啲簡單材料,所以就嚟同小小豬整返個嚟訓練/玩下啦~
2016年1月7日星期四
蠔油冬菇炆鵝掌亦
元旦日,又係我扮偽大廚時間,因為約晒所有家庭成員返爸爸屋企食晚餐嚟個小慶祝.
今次應要求煮左一個充滿回憶嘅餸,幸不辱命...我都算成功煮左依個蠔油冬菇炆掌亦~
2016年1月6日星期三
蘆根薏米雪梨水
31 DECEMBER 2015(THU)上星期我煲烏卒卒嘅三棗茶(按此重溫)俾小小豬飲嘅時候,佢問我幾時有靚顏色嘅涼茶飲(哈哈哈...總之唔係黑色佢就話靚呀).既然佢有要求,就等我煲過蘆根薏米雪梨水俾佢飲,滿足一下佢啦~
其實我最初都係只係打算煲用薏米嚟煲雪梨水,正當我去藥材買材料時,店員就叫我打埋蘆根,銀花同甘草一齊煲,有清熱袪濕同埋潤肺生津等功效,而且仲話對濕疹好好,可以清下啲內熱添.一聽到話對濕疹好,緊係即刻執返份材料返屋企煲啦!
材料就有雪梨四個,蘆根,薏米,銀花及甘草.基本上所有材料係藥材店都可以買到,只需要同店員講有幾多人飲,佢就會執所需份量,我三人份量都只係$15~
雪梨洗淨去核切塊~
所有材料要浸洗半小時~
將全部材料及1L水放入煲內~
待水滾後轉用慢火煲約1小時,咁就煲好啦~
待涼後入樽,就可以飲得啦~
蘆根我之前都煲過,所以都知道有少少庶味,今次加埋雪梨一齊煲,甜甜地又幾好飲,小小豬都飲得好樂意添~
店員仲教我依個涼茶可以清臟腑熱,如果準備接種預防疫苗嘅小朋友服用,咁就可以可減少打針後不適.不過.....藥材依方面都係好因應個人體質,所以記得煲之前了解下自己,或者問下相熟藥材店職員,依個藥方啱唔啱飲呀!
**我地嘅FACEBOOK FAGE,唔知大家LIKE左未呢?**
小小豬的成長日誌
大家一齊嚟交流下煮飯仔及去玩嘅親子樂啦!
2016年1月5日星期二
試用:V10Plus 深層保濕凝膠
30 DECEMBER 2015(WED)聖誕節嘅時候唔止小小豬有禮物收,就連我都有得收禮物呀!多謝Petit Bonheur為我送上V10Plus 深層保濕凝膠,等我又可以扮靚啦~
V10Plus個名我都聽過好多次,好多朋友都話佢嘅產品好用,尤其係佢啲保濕精華,聰到都好想試呀!
估唔到我一有機會就可以試用到佢最新推出嘅V10Plus 深層保濕凝膠,真係超興奮呀~
V10Plus產品係由日本製造,完全好放心使用啦~
今次依個V10Plus深層保濕凝膠可以話係保濕系列嘅加強版,水解藍色龍舌蘭莖提取物再配合蘆薈精華同埋香橙果提取物,可以達至高效保濕之餘,並有助於保留肌膚水分.
質地呈透明啫喱狀,感覺軟軟柔柔的,而且沒有任何味道,都幾舒服呀~
非常容易推開,皮膚都好快吸收,最好就係唔會覺得油油膩膩嘛~
基本上由我一收到支產品開始,我就好乖乖咁每日早晚使用,我都差唔見用晒啦~
本身我皮膚都好容易呈現缺水嘅狀態,用左依個之後,明顯甩皮情況係減少左,同埋乾紋都少左.最令我驚喜嘅係當我第二朝一起身,面都未洗都會覺得皮膚仲係KEEP到滑滑般,我估應該係保水鎖水起的作用吧!
More Information :
Petit Bonheur online store
Website:http://www.petitbonheur.com.hk/
Facebook:https://www.facebook.com/PetitBonheurOnlineStore
**我地嘅FACEBOOK FAGE,唔知大家LIKE左未呢?**
小小豬的成長日誌
大家一齊嚟交流下煮飯仔及去玩嘅親子樂啦!
2016年1月4日星期一
超盡興的東華慈善嘉年華
30 DECEMBER 2015(WED)繼上星期我地去左暢遊AIA 歐陸嘉年華之後(按此重溫),今日我地再接再勵,相約仁叔叔同SY哥哥去東華慈善嘉年華大放電呀~
一入到場兩位小朋友就已經急不及待咁話要咩...傾下玩邊樣先,就咁睇地圖又真係幾多嘢玩,難怪佢地要傾咁耐~
不過....其實我地兩個大人一早已經決定左,第一時間就係去挑戰「超級紐約滑梯」呀!
之前睇宣傳介紹話要高過120CM先可以玩,所以我地仲傾好左分批玩,以便睇住兩個小朋友.點知原來係可以同小朋友坐埋一齊瀡,我當然係非常樂意依個安排啦~
其實整個滑梯都有差唔多六樓嘅高度,坐係上面等瀡嘅時候都有啲啲驚,不過玩落又真係唔驚,因為過左第一個波浪之後,過左嗰一個離心力之後就完全唔驚啦~
睇小小豬笑得咁開心就知有幾好玩啦~
依個唔識驚嘅小小豬仲話要陪仁叔叔玩多次,所以佢又可以連玩兩次,都真係興奮到頂點呀!
之後我地就轉戰大型彈彈,其實依個彈彈床同我地之前去Sanrio Family Sports Day玩嗰個應該係完全一樣,唯一唔同就係今次只可以小朋友入內玩.
有得自由地任跳入爬,兩位小朋友緊係勁開心啦~
仲要有「陀飛輪」做背景,係有氣勢啲呢...哈哈哈~
之後我地轉戰「纽约滑梯」~
依個可以話係小小豬期中一個期待遊戲,因為佢啲PEPPA PIG其中一個故事係有玩依個,所以佢要同PEPPA齊齊玩,依個又點會難到唔識驚嘅豬仔呀~
一連玩左幾個刺激遊戲,係時候文靜啲啲,坐下船仔啦~
再去玩幾個攤位遊戲,當然....我地又係失敗,嬴唔到獎品啦~
小小豬見到個轉轉鞦韆又話想玩~
不過我有理由相信佢係因為有隻BEAR BEAR陪玩先想玩,依個傻豬仔初時仲扶住BEAR BEAR一齊轉,最後負責姐姐開咪叫佢放開公仔先肯放手呀~
見到咖啡杯當然又想玩啦,今次仲係可以大人陪,我又借機玩下先.不過....原來同迪迪尼嗰個係唔同,只可以圍住轉,唔可以自轉,當場........有啲啲失望添~
場會中有一個哥爾夫球場,雖然兩位小朋友都唔識玩,不過我就建議入去玩轉,亂咁嚟試下等佢地接觸哥爾夫係乜東東都好呀~
小小嘅沙地,佈置成海賊模樣,依難度分大約十級有十個洞.一如我所料....小小豬都係亂咁嚟,最後仲索性用手入洞,真係俾佢激C.不過算啦,見兩個小朋友都玩得咁開心,小小豬跟住SY哥哥玩完一轉又一轉,所以放過佢啦~
最後我地就去小小豬嘈左好耐要去嘅「兒童創意動感區」,因為榻整個場地都係可以駕車,啱最車仔控嘅小小豬呀!
基本上之前玩嘅遊戲都唔係點要排隊,今日唯一大排長龍嘅就係依個小小賽車手,我地排左差唔多半個鐘有多先可以玩到呀~
渣住部電動車圍圈行大約六分鐘,唔知係唔係因為DADDY關係,小小豬特別鐘意渣車,佢仲渣得非常安全.......好慢呀......哈哈哈~
另一個小小豬樂而忘返嘅地方就係依個HotWheels鬥車場,只要俾$50入場就可以拎一部HotWheels車仔份入面任玩一個鐘~
場內最特別係有一個高天台,等小朋友將車仔衝落去,睇下邊部HotWheels最利害.小小豬來來回回都走左唔知幾多次,平日叫佢執嘢都冇咁快,一見部車仔衝左落地就極速咁落嚟執~
另外都有好多唔同大小嘅HotWheels小裝置,俾小朋友們鬥車一番呀~
場內都設有啲小凳俾小朋友企高玩,又幾貼心哦~
兩位小朋友唔覺唔覺係入面又玩左差唔多一個鐘,所以話...車仔對小朋友(尤其男仔)嘅影響力真係唔可以睇少呀!
又俾小小豬見到遠處有得玩渣車車遊戲,雖係只係較輕量級嘅豬仔車,不過小小豬都一樣玩得何其高興呀~
嘉年華又點少得充氣遊戲呢,小小豬又點可以唔入去玩番轉~
玩左成日刺激嘅遊戲,最後一樣玩靜靜地嘅「MegaZoo」啦~
入面有個大型嘅積木池俾小朋友任玩,佢地仲好細心設有兩個場地,咁就可以將大小朋友分開玩,安全啲嘛~
另一個大池就真係幾大,真係完全任玩.而且仲有哥哥姐姐陪你玩添~
今日場內哥哥仲教小朋友砌蝴蝶添~
其實係因為有一個砌積木比賽, 既然一場嚟到當然又玩下啦~
估唔到依個「兒童創意動感區」我地一玩就玩左差唔多三個鐘,真係由天光玩到天黑,小小豬話係入面玩得係最開心呀~
其實我地今日睇見東華慈善嘉年華都仲有好多遊戲係準備緊,好似小小豬想玩嘅過山車同埋碰碰車都未開,加上今日佢又係「兒童創意動感區」玩得咁盡興,所以應該會係三月尾嘉年華結束前,同小小豬再入嚟玩轉啦!
**我地嘅FACEBOOK FAGE,唔知大家LIKE左未呢?**
小小豬的成長日誌
大家一齊嚟交流下煮飯仔及去玩嘅親子樂啦!


text:
香港石礦業170年歷史 建築填海材料 曾經靠晒佢
(明報專訊)香港大學研究團隊早前重塑本港石礦業歷史,發現本港石礦業原來有170年咁長歷史,20世紀初石礦業更加係發展蓬勃,全港有超過100個石礦場,不僅用作本港及外地嘅建築材料,更是填海材料來源.
逾百礦場 今日剩一
為咗解決房屋短缺問題,政府重提填海造地建屋.港大房地產及建築系兼任教授潘新華話,早於1890年中環填海工程,就用咗大量石礦場嘅石材填海,將海岸線由當時嘅德輔道中向北移至今日嘅干諾道中.到20世紀初嘅灣仔海旁填海計劃,都係利用摩利臣山石礦場嘅石塊,為早期嘅香港提供填海物料.
花崗岩曾運三藩市建屋
佢話香港石礦業已有170年,發展初期有四分之一港島人口從事有關工作;至20世紀初全港更有過百個石礦場,建築原料自給自足,甚至有能力輸出到其他地方,包括廣州,美國三藩市等,都有建築物採用香港花崗岩建成.
潘新華話目前本港採用嘅建築同填海嘅砂石原料,超過90%依靠進口;曾幾何時,「移山填海」係本港土地開拓發展歷史中一個亮點,填海嘅碎石原料以至沿岸防波堤嘅大石頭,均來自本地石礦場.佢又話本港現時只剩下屯門藍地石礦場,供應5%至10%需求,其他都係輸入內地材料,若出現天氣或交通問題,恐會令工程停工.


text:
一位90後嘅新手媽媽.
未有生菜包(小朋友嘅小名)之前,同好多香港女仔一樣,對化妝扮靚﹑keep fit減肥﹑流行文化都好熱衷.
雖然未去到李佳芯喺BB來了咁女強人,但都從來未諗過咁早生小朋友
(起碼唔係20幾歲就生小朋友先)
而意外有咗之後,都經歷過所有媽媽知道自己有咗之後嘅情緒︰喜驚悲歎
(有睇過黃子華嘅姐妹應該會知道個gag)
真係有諗過唔要個小朋友,因為另一伴都仲未係好成熟,而且雙方都似乎未ready做爸爸媽媽
(唔好鬧住︰未ready就戴套啦/ 未ready就唔好做啦……etc)
但真係好打從心底遇到個唔成熟但好識諗(好似互相矛盾咁)嘅另一伴,
係佢話俾我知未ready就一邊ready一邊學一邊做,冇咩係唔得.生菜包係一個生命,係佢揀咗我哋,唔係我哋揀佢.
所以係短短4個月入面,我由以前嘅一個「死廢青」變成一個隨口都講到或多或少嘅正確育兒知識嘅準媽媽.
(呢4個月可以話係我吸收知識最快同積極嘅時間.如果邊書嗰陣有咁西利,就唔洗邊得咁辛苦.)
雖然呢短短4個月要經歷嘔到暈﹑便秘到喊﹑失眠到炆﹑爆瘡到癲等等以前從來冇試過嘅情況,但係第一次聽到生菜包嘅心跳﹑第一次見佢﹑第一次感受佢喺個肚入面郁等等都令我同另一伴覺得自己冇做錯決定.
我同另一伴雖然唔會係完美嘅爸爸媽媽,但我哋一定會俾能力範圍入面最好嘅嘢小朋友.
我相信大部分為人父母都一定係咁諗.
本身係一個好內向嘅女仔(現家有咗好似唔可以再叫自己做女仔),所以冇咩朋友.身邊亦都冇朋友生過小朋友,所以有關懷孕﹑坐月﹑育嬰等等知識除咗上網慢慢睇,就冇其他方法,所以希望可以透過親子王國認識多啲媽媽,大家交流下心得,順便擴闊下自己個社交圈子.
所以,就請大家多多指教啦!


text:
加爾達 必去景點及阿爾科爾諾海灘附近酒店推介
阿爾科爾諾海灘附近酒店預訂
神秘優惠價幫你慳更多
即時揭開神秘優惠價,慳得更多
加爾達必去推介 - 阿爾科爾諾海灘
想去 加爾達 自由行?等 Hotels.com 帶你玩盡 加爾達阿爾科爾諾海灘 啦!留意我地文章,話你知去加爾達 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋加爾達阿爾科爾諾海灘 附近有咩酒店,等你更加容易計劃行程,慳返酒店來回景點嘅時間.
加爾達阿爾科爾諾海灘 自由行
去得加爾達阿爾科爾諾海灘 自由行最緊要一定係揀啱日子去.一啲熱門景點例如,加爾達 嘅 阿爾科爾諾海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
加爾達阿爾科爾諾海灘 交通
想去阿爾科爾諾海灘 暢順無阻濟,最好就係出發前,睇清楚加爾達阿爾科爾諾海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
加爾達阿爾科爾諾海灘 必食必買攻略
加爾達阿爾科爾諾海灘一直都係旅遊熱門地點,去到加爾達阿爾科爾諾海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
人生總有幾次機會離開香港去旅行,不論長期定係短期,都係一種人生閱歷.不過每個人喜好性格都唔一樣野,所以去旅行嘅方式亦不盡相同.但係從各方面去細心觀察嘅話,旅行嘅習慣可以成為你為人特點嘅線索!
一,目的地嘅選擇
任何人去旅行之前嘅第一件事都一定一樣-揀去邊,不過原來你揀去邊都已經透露左你係一個點嘅人.
一般黎講,如果你決定去嘅係首爾,大阪,東京,台北,新加坡,等等東亞嘅繁華都市,你未必係購物狂,但你會係一個未滿足於現有事物嘅人,而且盡量會搜羅香港未必有嘅野,喺物質方面有相當高要求.
如果你係去歐洲嘅話,物質上嘅滿足未必係你追求嘅野,反而更希望喺精神上可以得到更多嘅富足.喺物價比東亞高得多嘅歐洲,購物自然唔係你嘅旅行重點.跟隨住歷史嘅腳印,令自己沉浸於文藝復興時期嘅典雅之中.
如果你會想去塔斯曼尼亞,開普敦,馬達加斯加,沙巴,馬爾代夫,甚至係堪察加半島,「人生只得一次」絕對係你嘅座右銘.富有冒險精神嘅你,為左一睹大自然嘅各種鬼斧神工,相信空中跳傘或者彈珠跳都應該已經係你行程之一.
二,航班嘅時間
有冇諗過,你揀幾點飛都會反映你係咩人呢?撇除價錢同時差嘅考慮,如果一日廿四個鐘都有得比你揀,你會揀幾點機去或者番?早機去晚機番,你會係想把握可以放假嘅時間,完全係一個機會主義者,做左先至講.如果選擇晏晝機來回,你比較著重假期開始同結束嘅過渡,反映左你對時勢嘅適應嘅重視,好多時都較為謹慎.
三,深度定係闊度
成日都會討論到呢個問題.到底係應該去得愈多景點愈好,定係每個景點都花多D時間去感受下會較好?其實冇話好定唔好,追求景點數量未必一定走馬看花,景點去得比較少亦唔等如見識少左.不過,如果鍾意「趕景點」嘅人可能會享受忙完一日後力竭筋疲嘅滿足感,而優哉悠哉嘅人會較享受沉思所帶黎嘅感受.
四,留影嘅習慣
去旅行影相係常識吧,不過你點影又係另一種反映你生活態度嘅線索.最大分別莫過於會唔會影埋自己入鏡.有人會覺得影相冇自己個樣就證明唔到自己黎過.好多時呢種人都比較著重人地點睇自己,喺一個團體入面會希望自己定位係清晰,比較強調自己嘅存在.不過同時都有人覺得唔洗有自己喺張相入面,反而只係想將眼前事物盡可能咁保留落黎,甚至覺得有自己喺入面會破壞左成個唯美.呢種人唔係自卑,而係珍惜每一件事物最原汁原味嘅一面.善於融入群體,唔需要突出自己,但會樂於合作去令事情變得圓滿.
五,旅伴嘅選擇
自己一個人?同另一半去?同屋企人去?同朋友去?旅伴選擇或多或少都話左比人知你心諗緊咩.一個人去旅行唔係孤癖,而可能係自主性強,鍾意自己計劃同決定行程,唔需要討論.享受一個人喺異地嘅時間,可以思考嘅空間亦都較多.同另一半或者家人去的話,好多時係一個重情嘅人,希望透過製造唔同嘅共同回憶,深化彼此之間嘅關係.同朋友聯群結黨咁去旅行唔一定係冒險,但就多數係愛熱鬧嘅人.甚至係咪去旅行都已經唔重要,因為重點都落喺相處嘅細節之中,嘻嘻哈哈咁追求一個美滿假期.
當然啦,上面講咁多都只不過係參考,始終每個人都唔同,判斷一個人唔係淨係睇佢點樣去旅行嘅.不過無論點,去旅行都一定係一種享受,呢個就一定唔會有錯架啦!
認識KKday
想挑選心水行程又怕浪費時間比較?KKday 作為亞洲最大旅遊體驗平台,網絡橫跨全球 80 個國家,500 個城市,為您搜羅超過 10,000 種特色行程體驗.只需安坐家中,就能訂購世界各地具品質保證,價格實惠的旅遊產品,助你輕鬆自主行程,創造獨一無二的旅遊體驗.
▲前往KKday 網站,訂購心水行程!
▲下載KKday App與你同行,發掘更多在地旅遊體驗!
▲訂閱KKday電子報,獲取更多旅遊優惠!
▲Facebook ▲Instagram ▲YouTube ▲KKday群組


text:
當初Expedia 搵我覺得好突然,因為冇諗住有人會支持我去其他地方學廚,亦因為呢次旅程,我由玩嘅心態去到認真學煮廚,個日收到短訊問我想去日本定係台灣,我怕去日本溝通唔到,所以就揀近嘅台灣去六日旅行學菜.
可能真係第一次仲要自己去旅行嘅關係,到步第一日先發覺原來張數據卡唔附SIMS卡針,搞到要去當地電話鋪先換到張卡,好彩係Expedia 個Booking 上面有寫酒店地址,就算冇上網都可以搭的士直接去.
到步第二日我已經被人呃,事發係佢地行過黎講自己係學生,參加緊比賽想你買佢啲自己設計嘅產品,但其實一望落去就知唔會係佢地設計嘅貨,係拎對膠筷子出黎賣,事後我上網查返係台灣有好多呢種騙案,所以各位旅客要自己小心,就係咁我用500蚊台幣買個教訓,特別係呢種時候仲要去緊旅行,好容易動用同情心誤幫一啲唔值得嘅人.
不過享受完人生嘅一課之後,終於到學廚嘅日子,就係第三日我同當地教咗廿年菜嘅老師學煮台灣菜,分別學係香港都成日食到嘅「肉燥飯」,地道「蚵仔煎」,出名嘅「鹽酥雞」,呢位老師真係教得唔錯,返到香港我有嘗試煮返呢三樣菜,最好食都係覺得「肉燥飯」,夠哂簡單容易整,好岩整多少少留返聽朝做早餐或者帶返工食都一流.
平價台北酒店推介HK$353! 還有更多的選擇請按
台北機票超低價推介HK$1,412起! 還有更多的選擇請按*連稅
+(香港出發)超低台北3日夜自由行機加酒HK$2,848.48起! (包括1間客房2位成人,2張機票, 稅項及附加費, HK$1,424.24一位起) 還有更多的選擇請按!
係台灣我有位中學同學留係台灣打電競,所以我問佢台灣有邊到睇景靚,佢推薦我去「內湖碧山巖」,可以睇哂成個台北市夜景,我嘅感想係真係幾靚,上到去仲可以影低啲靚景方便我放落段片到,除此之外個到仲可以行吊橋,食飯,享受大自然,最重要個到野食質素幾好,係上落來回要花啲時間行同等車.
呢篇就係我去六日台灣學廚嘅所見所聞,撇除自己蠢咗嘅經歷,其實成個旅程都好完滿,享受自己一個人去旅行真係會充滿好新奇嘅事物,會好勇敢去挑戰好多嘅第一次,一個人旅行同其他人去旅行嘅分別就係少咗份幸福感,但多咗份刺激感,呢個就係我一個人去旅行嘅最大感受.
Expedia+ 預訂酒店或機票可獲會員積分及享有專屬優惠價格. 免費加入!


text:
想買定嘢遲啲坐月補身用呀, 不過自己唔係好識, 又無老人家教路, 所以想請教有經驗媽媽兩款鹿茸邊隻補身啲, 或者有無其它好既鹿茸提供呀? 謝^^
isa_tsang65
|
11-1-20 16:22
我屋企開藥材鋪架~ 你想要好d就買去原隻啦~
製好既比較上無咁靚架~
THX.! 咁我去買原隻鹿角嗰啲喇^^
有d 本身切左片架喇,會平d,原隻好貴
你買幼身d既就係好架喇,直徑愈幼愈好
有腰痛加d 鹿尾巴,一個可以分8次
加埋d 天麻﹑陳皮﹑高麗蔘﹑烏雞﹑豬展當湯飲,我飲左8次身體好左好多喇,
仲要係一百日之內飲,唔係之後會好燥
我飲左8次,識人所以有折,唔計烏雞﹑豬展, 一共2700元左右
我買原隻架....雖然貴d, 但會靚d!
係咪即係買原隻嗰啲, 但要揀幼身既先係好嘢呀? thx.!
其實貴啲真係唔緊要, 最緊要食得好個身體, 我以前成日入院, 浪費晒啲時間同金錢, 所以老公想我陀呢胎嗰時, 都好大原因想我可以係坐月補好個身體, 以後唔洗再成日入院^^
買原隻好D,唔貴得好多,但靚好多,但最好揾相熟嘅藥房買
我都係揾相熟藥房買原隻~ 仲幫我浸軟切片~ 而且支鹿茸都好粗下~ 買咗$2400~ 食到20次~ 佢仲幫我分開一包包~ 好方便~
鹿茸係最頂個D最靚架(即係幼D個部份),所以個時我買既係最頂既切片,唔係原條,因為底D個D無咁靚,680元一兩佢有折比我,因為我地識佢
買左2兩可以食8次,大概係一個月左右食完囉
仲有鹿尾巴就係睇佢個縫針位靚唔靚
記得同高麗蔘一齊燉
原帖由 jc0515 於 11-1-21 15:43 發表
係咪即係買原隻嗰啲, 但要揀幼身既先係好嘢呀? thx.!
其實貴啲真係唔緊要, 最緊要食得好個身體, 我以前成日入院, 浪費晒啲時間同金錢, 所以老公想我陀呢胎嗰時, 都好大原因想我可以係坐月補好個身體, 以後唔洗再成 ...
唔係丫,係一條入面最頂個部分丫,相對成條佢係最靚既部分丫~
我有啲唔係好明呀, 如果角頂切咗片嗰啲係比原隻好啲既話, 點解又會比全隻平既呢? 而且照計每隻鹿角只用得個少少, 相對上唔係應該會貴啲架咩? 我就係因為呢問題, 所以唔知應該點揀好
嘩, 好有用呀, 明白晒喇, thanks


text:
一直都覺得,小朋友既世界好值得我地大人去學習,學習同人相處及寬恕.有無發現,小朋友相處係好單純,佢地有一顆比大人更廣闊既心,好似呢一刻有磨擦互不瞅睬,下一刻又已經攬頭攬頸.特別是我有2個小朋友更覺明顯,發現無論佢地點嘈都好,好快你一句我一句,又笑住一齊玩了.久而久之,我對佢地爭執既行為已經唔會太著緊,更唔會動氣要點樣去處理,轉個頭,兩個又老友返,無需擔心.
但係響大人既世界呢? 唔知係我地自尊心太強,定還是太愛面子,好難同一個人磨擦後,轉個頭又無事,就算之後無事,心裡都或會有件事.同樣,頂頸後好難開口去同對方講對唔住,唔似小朋友咁易開口了.所以有左小朋友之後,睇到自己活在大人既框框之中,就會有所得著,會醒覺點解為左少少事就失去一段好友關係呢? 實在不值得!要提醒自己學習放下.
好似呔仔前日出席一個同學仔生日會,呢個同學仔,呔仔日日放學都投訴佢,話佢吐口水,成日蝦同學,又日日爭排隊.我問呔仔,點解你咁唔鐘意佢,又要去慶祝佢生日呢? 佢話佢係成日做衰野,但一齊玩時好開心,哈哈!小朋友就係咁樣,原來唔會將人地唔好既野成日記響心上,唔會嬲左佢唔同佢玩,無記恨既心.當然我亦鼓勵佢去體諒同原諒,佢做衰野就提醒佢,教返好佢,咁樣大家先會一齊成長,變成好人!生日會當日眼見,成班同學仔玩得好開心,玩到唔捨得走,証明呔仔選擇出席係正確.換轉大人既話,對一個人有介締就唔會出席對方既party吧,所以話,我地都要向小朋友學習, 世界就會變得更快樂,更可愛了!


text:
江門買樓前期准備
買樓系一家嘅大事,我哋每個人都會非常認真仔細咁去挑選.但系喺挑選屋系唔系符合條件前,先將一啲有關屋嘅知識一定要先了解一啲,唔可以只睇屋表面就選屋.
一,搞懂房產領域嘅專業名詞
公攤面積:公攤面積主要包括兩部分,其一系電梯井,樓梯間,垃圾道,變電室以及其他功能上為整棟建築服務嘅公用用房同管理用房建築面積.其二系套(單元)與公用建築空間之間嘅分隔牆加上外牆(包括山牆)牆體水平投影面積嘅一半.一般高層嘅公攤面積比例應該喺24%-30%之間,咁既保障咗公共區域嘅人性化,住戶亦擁有適度嘅空間.
得房率:得房率作為買房比較重要嘅一個指標.就系指可供住戶支配嘅面積與每戶建築面積之比.一般多層嘅建築物得房率為88%,高層嘅建築物得房率為72%.其與公攤面積有着直接聯系,與小區嘅相關配套密不可分,如果得房率過高,相對嘅公共部分嘅面積就會越少,咁就有可能會影響到樓梯嘅寬度,大堂嘅舒適度,電梯間嘅數量等,所以樓盤嘅得房率亦需要一個度.
容積率:容積率就系指項目規劃建設用地范圍內全部建築面積與規劃建設用地面積之比,比如:一個小區內有100套住房,每套住房嘅建築面積為100平方米.該小區占地總面積為5000平方米,則該小區嘅容積率為2.容積率越小,呢個小區生活嘅舒適度就越高.
小區綠化率:主要系指綠化面積與項目規劃建設用地面積之比.主要針對嘅系投影覆蓋而言.而仲有一個概念系綠地率,主要系指小區各類綠地嘅總和與居住區用地嘅比率,其主要系針對種植面積而言.所以小區綠化好唔好,主要睇嘅系綠地率而唔系綠化率.
二,關注樓盤實際嘅贈送面積
唔少地段好,配套優嘅樓盤,價格亦相當貴.咁,佢哋憑乜吸引人購買呢?答案就系送面積.有啲樓盤嘅贈送面積甚至可以高達30%,如果按實得面積計算,事實上單價並唔好高.
所以喺挑選樓盤時,唔好只睇銷售面積,仲要仔細算算你嘅屋送咗幾多面積出嚟,實際單價到底系多少.然後你就可以知,呢個樓盤到底值唔抵購買了.
三,點睇開發商質量
一般好嘅開發商手里都有充足嘅資金,所以喺小區實景,室內外建築細節同建築元素以及園林設計上都會有好嘅呈現.所以選好開發商,無論系喺前期施工仲系後期嘅物業管理都會盡心盡責.咁未嚟嘅小區也唔會差.
四,睇樓時點樣睇建築質量?
一般情況下,高層嘅建造標准,建造質量要高於多層.普通多層住宅一般為磚混結構,而高層住宅由於系鋼筋混凝現澆,地基深而結實,牆體厚實,唔滲水,抗震性能好於多層,整幢大樓唔會下沉變形;而且折舊年限長.
五,點判斷小區氛圍好唔好?
一般規模大嘅小區嘅建築面積都喺三十萬平方米左右,呢種小區一般比較有保障,因為面積大可以容納更多嘅配套設施.除此之外,購房者對小區依家,未嚟嘅規劃系怎樣亦要有所了解.例如樓盤規劃設計系否人性化,戶型系咪實用,精致,典雅,南北對流,戶戶有景,系唔系實現人車分流等等.梗系,小區嘅配套設施和物業管理質量點樣系唔系可以及時到位亦要注意!
以上就系小編總結嘅買房前要了解嘅內容.
相關推薦:
《江門房產過戶流程系乜?》
《江門買樓攻略:關於物業嘅一啲小提示》


text:
惠氏金裝,美贊臣Platinum,美素佳兒,雅培心美力—奶粉大比拼!
揀配方奶粉都算係為人父母嘅十大煩惱之一,成日喺電視機入面聽到嗰啲DHA呀,膳食纖維呀,蔗糖呀 ⋯⋯真係聽完都一頭霧水.唔知啲靚太們又識唔識分呢?嗱~今日就等我同大家比較下市面上四款熱門品牌嘅奶粉啦,包括:惠氏金裝,美贊臣Platinum,美素佳兒同埋雅培心美力.
比拼一:媽媽齊齊飲
我哋將啲奶分好哂ABCD,用紙杯畀大家試飲,無人知邊隻打邊隻㗎,好公平呢?呵呵事不宜遲,我地宜家就出去搵啲媽子試飲啦!
問題:
1.邊隻無咁甜?你會揀邊一款比BB飲呀?
2. 你揀奶粉俾BB會注意啲咩成分?
3. 你對於奶粉有咩顧慮?
根據媽媽們嘅意見,佢哋煩惱大概係呢啲:
比拼二:開奶
經過一輪熱烈嘅比拼,TestingMama已經身水身汗,真係急不及待返黎做埋第二輪測試俾各位媽子睇!今次嘅題目係「開奶」!
嗱,開個200ml嘅熱水,之後計返比例順序倒入四款奶粉,之後再搓三十秒,睇吓佢哋邊隻奶粉溶得好啲先.
似乎美贊臣Platinum同美素佳兒都無咩泡喎,而且比另外兩隻睇黎好似少啲結塊.惠氏同雅培嘅奶係有啲粒粒㗎,可能要搓耐少少喇.
等我哋再聞俾BB吓味先.聞落呢其實惠氏金裝同美贊臣Platinum係淡香啲,而街訪嘅時候有媽咪覺得惠氏最有奶味,至於美素佳兒同雅培心美力聞落都比較甜.
比拼三:成份大比拼
試飲完,又沖過奶粉⋯⋯頭先街訪都發覺啲媽咪對奶粉其實都有好多疑問喎.不如就問下大師級人馬嘅意見啦.等我打個電話俾資深營養師高芷欣先.
(資深營養師高芷欣=芷欣 T=TestingMama)
T:Hello芷欣!
芷欣:Hello!TestingMama!
T:媽咪們有好多關於配方奶粉嘅問題想請教你呀~
(煩惱一)
T:有啲奶粉會加入蔗糖增加甜味,如果吸收太多糖分,對BB有冇影響?
芷欣:如果BB食太多到蔗糖,就有機會致肥同蛀牙;BB太細個食慣濃味奶,可能造成日後偏食問題㗎!
( 煩惱二)
T:咁BB易上火,熱氣,又關咩事?
芷欣:如果奶粉有落蔗糖,就可能會令BB比較燥熱
四隻奶粉入面得惠氏金裝同美贊臣Platinum係不含蔗糖嘅奶粉,呢個回合,win~
(煩惱三)
T:咁鈣同維他命D又有乜用㗎?
芷欣:如果BB少出街曬太陽,可能會吸收唔到足夠維他命D,所以就要留意奶粉入面嘅鈣同維他命D含量夠唔夠.鈣對於小朋友都好重要,因為佢哋嘅牙齒同骨骼發展都好需要鈣質;而維他命D就會幫助鈣質吸收.
美贊臣Platinum同埋雅培心美力分別係650同624毫克,係鈣含量最多嘅兩隻奶粉.再睇埋維他命D,惠氏金裝同美素佳兒就反而佔一席位喇,分別有7.9同8.2微克.
(煩惱四)
T:DHA係咩嚟?對BB有咩幫助㗎?
芷欣:DHA對於BB嘅大腦,神經系統同埋視覺功能嘅發展都好有幫助㗎.
T:不過,淨係睇DHA含量係唔夠㗎!根據規管,配方奶中必須加入a-亞麻酸,呢種物質可以轉化做DHA㗎.
惠氏金裝同美贊臣Platinum分別有55毫克同63毫克,相對其餘兩款奶粉有較多嘅DHA含量.
至於a-亞麻酸,美贊臣Platinum就最高含量嘅a-亞麻酸,有成600毫克!
(煩惱五)
T:BB便便唔通暢,太軟或太硬點算?
芷欣:奶粉入面嘅膳食纖維,益生菌係可以幫助BB便便順暢.
呢4隻牌子係由唔同嘅膳食纖維組成嘅,當中惠氏金裝同美贊臣Platinum就有較多嘅膳食纖維.
T:咁奶粉入面仲有咩其他成份值得留意呢?
芷欣:牛磺酸可幫助腦部細胞促進神經元的擴散和延伸,提高大腦的運作功能;而膽鹼係神經細胞膜必要的成分,對兒童來講,更是幫助大腦及神經系統發育重要的元素.
美贊臣Platinum同美素佳兒分別係35同37毫克,比其餘兩隻多10毫克左右~
惠氏金裝膽鹼有136毫克,明顯係最高嗰隻喇.
一次過問咗咁多問題.真係唔該晒資深營養師芷欣為我地媽媽解答咗咁多疑慮呀!ByeBye!
芷欣:唔駛客氣!bye-bye!
總結
作為精明媽媽,梗要睇埋價錢!四隻牌子奶粉嘅價錢分別係:
最後等TestingMama為各位媽媽Recap下四款奶粉嘅10個items啦!
各位精明眼嘅媽咪~睇哂以上嘅比拼,你哋識揀啦~
希望咁多位媽咪睇完我地嘅奶粉大比拼學識點揀最啱你BB嘅奶粉啦!祝各位BB都肥肥白白,便便無阻!下次再幫大家做其他大比拼啦!BYEBYE~


text:
靚仔有時真係唔係最正,有獨特魅力嘅男人仲吸引過靚仔!Benedict Cumberbatch大家都應該唔會陌生,編輯由《Sherlock》第一輯開始認識佢已經俾佢低沉嘅聲線同成熟沉穩嘅氣質迷倒,成日都開套劇出黎翻煲又翻煲啊♥♥♥
讀唔到"Penguins"
你以為英文係母語嘅人一定識讀晒所有英文字?咁你就錯啦〜好似我地講野有懶音一樣,BC都唔可以好準確咁讀到"Penguins"呢個字!最搞笑係讀唔到"Penguin"嘅佢竟然為之前套動畫電影《荒失失企鵝》配音!!成套戲入面好似冇一次係讀得準(哈哈),佢上節目聽返自己配音都覺得好搞笑〜
同水獺撞樣
雖然發現BC似水獺嗰個人應該係超無聊,但啲表情又真係幾似,可能係因為雙眼同鼻嘅比例形成嘅三角形同水獺嘅比例差唔多?不得不說BC嘅配合度超高,主持畀咩表情嘅水獺佢都照跟足無托手踭,呢種幽默感同無架子真係唔係個個巨星做得到啊〜
唔識畀心心
韓星影想零舍多pose同手勢,最common就一定係畀心心〜前排BC同一班Avengers一齊去韓國宣傳嘅時候當然入鄉隨俗瘋狂畀各種心心,迷你心心,大心心,細心心,但BC冇一個心心係成功畀得到...😂 不過經過一番努力練習,終於都成功畀到心心啦〜
極力阻止Tom Holland劇透
宣傳《Avengers: Infinity War》期間BC都做咗唔少訪問同戲迷分享拍攝嘅點滴,佢仲為咗一班未睇嘅戲迷出盡全力阻止劇透王Tom Holland劇透!!有睇Avengers訪問嘅都知最易爆料嘅一定係Tom Holland,每次BC都會用唔同方法去阻止Tom Holland講出仼何劇情或者威漫未公開嘅計劃,個畫面真係好搞笑〜
超強聲線模仿能力
演員最擅長嘅就係觀察唔同人嘅特色同融合成為劇本入面嘅角色去演畀觀眾睇,BC嘅演技真係無容置疑啊,扮乜似乜!用佢把低沉嘅聲扮石內卜Alan Rickman真係超級似啊!!!"I'm groot"雖然得一句但都超有戲啊〜〜


text:
頭先落麥記落ORDER,我一埋櫃枱講:「要孖芝餐,孖芝唔要茄醬唔要青瓜,加八蚊加雞翼,薯條走鹽,飲熱朱,加多個咖啡新地.」
阿姐不甘示弱地反問:「咁孖芝要唔要芝士同肉?」
我不由得小吃一驚,但我唔會忘記自己一開始嘅目標就係咖啡新地,呢種程度啲旁枝未節點會影響到我?我鎮靜咁答:「要.」
由於新地一定要跟餐上唔可以後拎,所以我托住個餐同新地一齊上去,直到吃完雞翼,半個包同大半包薯條至開始向新地落手,?時新地都只係微融,抗融度都有返咁上下.杯咖啡新地齋望落地有啲PLAIN,表面係普通嘅軟雪糕,底層有啲曲奇碎,不過就附送一小杯M記齌啡,望落去同樣平淡,總之咖啡新地嘅兩個COMPONENT都平平無奇啦.
但等我倒杯咖啡落新地時,我見證到熱力學嘅奇蹟.一開始,咖啡好似係全球暖化下淹没亞爾卑斯山嘅海洋一樣,填平雪糕嘅沆瀣,剩返純白雪糕尖好似冰山一角突出於咖啡海;好快,地心吸力發揮作用,咖啡受地核吸引湧向杯底,密度較低嘅軟雪糕(麥當勞!叫咗你唔好打咁多空氣落軟雪糕度啦!)宛若維納斯般翩然浮起,雪糕中空氣受熱膨脹變成氣泡向表面湧去(必定是與維納斯同源的泡沬!),簡直好似中學CHEM LAB入面加酸入砂糖時,一大舊黑炭自平地崛起嘅震撼場面一樣.
融合過程完成後,新地會變成咖啡牛奶呢嘅半融軟雪糕,都幾好食㗎.吃到底層曲奇碎,撈埋一齊好似食咖啡曲奇麥旋風咁(唔知大家記唔記得,好多年前咖啡同曲奇,奇趣豆一樣,係麥旋風三大巨頭之一嚟㗎.)
結論係跟餐10蚊雞嚟講,咖啡新地真係幾抵玩,淨係視覺效果都值回票價.


text:
中秋節快樂!今個中秋又要一個人喺外站過,連續幾個節日嘅正日都要喺外站過,不過食得鹹魚抵得渴,做得呢份工就預左會係咁,紅日唔一定有得放,好彩嘅咪有得放,唔好彩嘅, 喺外站放啦.開心嘅係,公司竟然喺中秋節正日嘅航班派月餅.好難得因航會咁有心呀,仲記得去年聖誕,連一個聖誕掛飾喺飛機上面都搵唔到,但中秋節竟然派比乘客一人一個美心月餅,我見好多乘客都食得好開心同好驚喜!
為左令自己喺中秋節過得開心啲,雖然自己一個人過,但都要帶埋月餅返工,喺酒店食月餅,望下光,感受下節日嘅氣氛.今次要加拿大溫哥華留四日,其實當地都好有節日氣氛,因為溫哥華實在有好多香港人同中國人移民過去或者喺呢邊讀書,基本上你會見到好多亞洲人嘅面孔,特別係飲食同零售業,好多都係識講廣東話同普通話.其實個人覺得加拿大嘅茶餐廳好食過香港果啲,雖然價錢比香港貴,但大碟好多同埋有誠意好多,重點係,侍應嘅服務態度都好好多.
唔知大家有冇黎過加拿大呢,又或者有冇聽過 Tim Hortons ?Tim Hortons 係一間類似大家成日幫襯嘅 Starbucks,但佢嘅headquarter都係喺 Canada,可以話係當地人成日去買咖啡同食早餐嘅好去處.而我都一樣,每次去親加拿大都會去幫襯,喺寒冷嘅冬天,一杯熱 Caffè Mocha 係手上絕對少不免.
童心未泯嘅我,對呢一種三小食 TiMBiTS 情有獨鍾,佢細細粒,你可以一口食晒,又可以咬開去慢慢食,一樣咁好味.佢一啲都唔貴,今次我買左最細盒嘅十粒裝,加埋稅都只係加紙2.89,計番做港紙都係大約十七蚊,超好味!大家下次去加拿大可以試下,你仲可以揀你想食嘅味道,花心嘅我梗係每種味都想要啲啦!佢仲有分三種數量比你揀,十粒,廿粒同五十粒.一家大細食,其實五十粒都好快食得晒,但我呢啲小毒毒,都係買一盒十粒裝嘅算啦.


text:
CCTVB做新聞亂嚟,都唔係新聞,否則我唔會狙擊袁志偉到今日.只不過,大埔公路九巴大車禍,CCTVB記者 廖卓怡 為咗做live,竟然叫在場救援人員,遲三分鐘至抬起架車,成件事離晒大譜,CCTVB果位記者 廖卓怡 ,以至袁志偉本人都應該出嚟交待,如果佢地唔交代,就大家集體寫信俾通訊辦,要佢地查吓,究竟CCTVB係咪用草菅人命嘅方法嚟做新聞.
廖卓怡 知唔知乜叫記者操守
廖卓怡 我相信佢唔係第一日做記者,做災難新聞,有一點係常識,我相信唔駛做記者都知,就係人命第一,採訪唔可以凌駕救災行動,呢個係常識,咁都唔知就咪做記者,更何況佢2016年喺中文大學新傳系畢業至今,唔記實質都做咗兩年記者,乜嘢基本專業操守都應該知道晒㗎,點解佢可以厚顏喺PCCW NOW TV直播期間,都可以咁大口氣作出呢啲離譜要求,呢啲係新聞界敗類,CCTVB呢次簡直係新低點,呢啲唔係政見問題,係做人嘅問題,呢啲係草菅人命方法做新聞,乜搶新聞可以咁搶㗎,我諗《導火新聞線》編劇都唔會諗到,依家香港嘅記者可以咁過份,仲要係電子傳媒嘅記者,唔係報紙記者.以前電子傳媒嘅記者,一般相對守規矩嘅.
有啲新聞道德分子,特別親共果啲粉腸,成日鬧肥佬黎做新聞手法嘅,我想問佢地對CCTVB嘅手法有乜感想,特別有件叫蔡志森,明光社嘅仆街,如果佢地一粒聲都無,千祈咪放過呢啲人渣.講真,親共媒體做新聞手法,過份過壹傳媒集團嘅大把喇,唔好選擇性佔領道德喜馬拉雅山.泛民啲支持者,一般都唔會方丈上身追殺佢地,但我依家長期開著方丈模式,對住呢啲茂利,唔乘機追殺佢地真係對唔住自己.仲有,記者追殺埋啲成日話做新聞應該點點點嘅新聞膠,呢啲膠人依家我未見佢地出聲㗎.
當然,有 廖卓怡 呢啲仆街記者,當佢老闆袁志偉係一件仆街冚家鏟有關,連補選論壇唔做都大條道理嘅媚共仆街,大家喺街上見到袁志偉呢啲仆街,記得用粗口問候佢.有啲友仔,係粗口問候都未必知道醜字點寫,袁志偉呢條友一定係其中一位.


text:
識得揀 一定係咁揀激光脫毛 MediLASE升級PRO-U 24mm
對上一次update 關於激光脫毛係10月嘅事黎啦,講少少背景資料俾大家先,上一篇分享左我係激光脫毛MediLASE做脫毛,我嘅脫毛部位係下手臂,已經完成左一次啦.今次想分享埋第二次呀~撞正係聖誕節呀~
無痛脫毛 MediLASE脫毛分享
做完第一次之後,無痛脫毛 MediLASE治療師叫我留意下毛髮生長嘅情況係點,比較下生長速度,粗幼度,長度等等.
以往剃左之後,幾日就生返出黎,所以不斷要keep住剃先哩個動作,而且新生出黎果D毛毛係好吉手.
如果唔小心hi到人隻手,會有種強烈磨擦嘅感覺.(X.X你明嘅~~~)
但係依家…….
生長速度:慢左好多,大約二星期先生返出黎.
粗幼度:新生返出黎果D毛毛明顯係幼左,而且係冇咁吉人.
長度:暫時第二次,無乜改變.
等脫多幾次之後,再同大家分享下成果~~
脫一兩次係暫時睇唔到效果住架.
歪畸X MediLASE學生優惠計劃
平日留意開嘅ILLUSTRATOR歪畸幫永久脫毛 MediLASE畫左幅畫,好得意呀,唔知大家留唔留意到呢.
我諗佢嘅意思係女仔係冬天著咁多衫包到咁實,以為可以收埋晒D毛毛,唔洗剃,冇人知道.點知到左夏天,想show off 時候,先發現成身都係毛毛,諗起要去脫毛毛,就發覺太遲啦.(點解會太遲,原來係有原因架!下面有解釋!)
點解夏天先走做激光脫毛會話遲?
顧問話係因為激光脫毛唔係一次半次就可以脫到七至八成嘅明顯效果架.要達到明顯效果,係需要做4-6次嘅激光脫毛先得架.而且每次做嘅相隔時間,以我自己下手臂為例要相隔8 weeks,所以計落,如果秋冬開始做,做左幾次之後,就岩岩踏入夏天啦,時間就岩岩好可以show off架啦.所以話秋冬係脫毛好時機!!!
我都好期待快D到夏天,到時著T-shirt都唔怕吉到人隻手.
好PRO,follow up做到好足
每次做完激光脫毛之後都有無痛脫毛 MediLASE嘅staff 打黎follow up 返我嘅case,問下我皮膚狀況係點,提醒我做好保濕.哩排雖然好凍,沖涼果陣都要注意下水溫,唔好用太熱嘅水沖涼~
見佢咁nice,就八卦左陣,原來佢地背後有好強大嘅醫療團隊(好似叫clinical department)睇住客人嘅file,監管住成個脫毛療程進度同客人嘅皮膚狀況架.下次再同顧問深入了解下哩個department究竟係做D咩先~
好消息宣佈 MediLASE升級PRO-U 24mm
另外聽到個有個好消息宣佈無痛脫毛 MediLASE黎緊會係旺角朗豪坊開新鋪呀,地點好就腳,好方便.
除左哩樣,而且聽顧問講會upgarde埋佢地部激光脫毛科技MediLASE PRO-U 24mm,比以往可以更快,更徹底咁做到永久脫毛激光脫毛效果.
有機會嘅話,我都想試下~


text:
酒吧難得嘅小滋味 深水埗DW Lounge
真係唔明邊個發明返工㗎?返工真係好攰呀,我好想開個Post求包養呀(一定要畀M佬知)!但現實係未被包養之前,我仍須努力!係努力嘅同時,放工都要鬆一鬆.今日就約埋同事放工去深水埗DW Lounge Happy Hour啦,我哋叫咗Stella同Strawberry Punch,喺邊飲酒嘅同時,仲可以玩飛標,遊戲機,board game或者唱下K!
玩完飲完正想轉場Dinner,原來呢度都有嘢食叫,仲係自設廚房,唔似一般酒吧咁叫外賣,由隔離街行過嚟就算.因為我哋仲想繼續飲,所以都係留喺度食算喇.但又估唔到呢度嘅嘢食又幾唔錯喎!
黑松露薯條
炸到脆卜卜嘅薯條,外脆內軟,好有口感,加埋濃香嘅黑松露,絕對唔錯.
黑椒蒜香牛柳粒
濃烈嘅黑椒同蒜令成碟牛柳粒加晒分!一啖一口牛,係佐酒嘅一流選擇.
Ocean Treats Focaccia Pizza
咩叫Focaccia?聽店員講,原來係一種意大利包,包身較厚,十足厚多士一樣.上枱喇!包身真係好厚,呢個Pizza嘅配料好多,有蝦,三文魚,蕃茄,青瓜,芝士,帶子,蘑菇,洋蔥,食材夠多,食落好有口感之餘,包邊仲好香脆!
忌廉汁蘆筍三文魚長通粉
好香嘅嘅忌廉汁香味,三塊大大片嘅煙三文魚,同埋鮮綠色嘅蘆筍,仲有車厘茄,洋蔥等,賣相好靚.忌廉汁比例啱啱好,夠晒Creamy㗎!
黑松露野菌燴意大利飯
黑松露配野菌真係無敵之選!軟硬適中嘅意大利飯,配合埋黑松露野菌,呢個選擇真係無得輸,好好味呀!
DW Lounge
地址:深水埗長沙灣道42號雙喜大廈地下
營業時間:星期一至日 15:00-04:00
電話:+852 3709 8353
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMDiary
Openrice:A姐M佬
報料或合作:aandmdiaryhk@gmail.com